Engumaai Hilaafah Kudakudhin Govaigen Mas Dhathuru Dhaan Ulhunu Bayaku Huttuvaifi - Vaguthu\nއެންގުމާއި ހިލާފަށް ކުޑަކުދިން ގޮވައިގެން މަސް ދަތުރުދާން އުޅުނު ބަޔަކު ހުއްޓުވައިފި\nޑައިރެކްޓަރ ޖެނެރަލް އޮފް ޕަބްލިކް ހެލްތް މައިމޫނާ އަބޫބަކުރުގެ އެންގުމާއި ހިލާފަށް މާލޭގައި ކުޑަކުދިން ގޮވައިގެން މަސް ދަތުރުދާން ފުރަން އުޅުނު އުޅަނދެއް ފުލުހުން ހުއްޓުވައިފިއެވެ.\nމި މީހުން ހުއްޓުވާފައި ވަނީ މިއަދު 15:00 ހާއިރު ޓީޖެޓީންނެވެ.\nކޮވިޑް-19އާ ގުޅިގެން މާލެ ސިޓީގައި އިއުލާނުކޮށްފައިވާ ފުރަބަންދަށް ލުއި ދީފައިވީނަމަވެސް، ކުޑަކުދިންނަށް ބޭރަށް ނުކުމެވޭނެ ވަގުތަކަށް ކަނޑައަޅާފައި ވަނީ ހަވީރު 16:00 އިން 18:00 އަށެވެ. މި ވަގުތުތައް ނޫނީ ކުޑަކުދިން ބޭރުގައި އުޅުމަކީ މަނާ ކަމެކެވެ.\nމަންޒަރު ދުށް މީހަކު "ވަގުތު"އަށް މައުލޫމާތުދެމުން ބުނީ، ފުލުހުން އައިސް އެ ދޯނި ހުއްޓުވީ، ދަތުރު ދިއުމަށް ނައްޓާލިތަނުން ކަމަށެވެ.އަދި ފުލުހުން އެ ދޯނި ހުއްޓުވައި އޭގައި ތިބި މީހުން ގެއަށް ފޮނުވާލާފައިވާކަމަށް އެ މީހާ ބުންޏެވެ.\nފުލުހުންގެ މީޑިއާ އޮފިޝަލް "ވަގުތު"އަށް ވިދާޅުވީ، މިއަދު މެންދުރުފަހު 15:00 ހާއިރު ކުޑަކުދިންތަކަކާއެކު މަސްދަތުރު ދާން އުޅުނު އުޅަނދެއް ފުލުހުން ހުއްޓުވާފައިވާނެ ކަމަށެވެ.\nރާއްޖޭގެ އަދިވެސް ކޮވިޑް-19ގެ ބިރުވެރިކަން ބޮޑެވެ. ކަމާއި ބެހޭ މާހިރުން ދަނީ ސަރުކާރުންނާއި، ސިއްހީ މާހިރުން ދެމުންގެންދާ ލަފާ އާއި އިރުޝާދުތަކަށް އަމަލު ކުރުމަށް ގޮވާލަމުންނެވެ.\nރާއްޖޭގައި ކޮވިޑް-19 ޖެހޭ މީހުންގެ އަދަދުތައް ދުވަހެއް ދުވަހަކަށް ދަނީ އިތުރުވަމުންނެވެ.\nޖޫން 26, 2020 18:22\nބަސްނާހާ ކުދިން އުޅޭތީ ފުލުހުން ބޭނުން ވަނީ އެފަދަ މީހުން ގަވާއިދަށް ފައްތަން ދެން ފުލުހުން ގޯސް މިވަނީ އޮޅުމަކުން ރައީސް ކަން ލިބުނު މީހާ ބުނާނެ ކޮންމެވެސް ދީނާޚިލާފް ބަހެއް މިކަމުގަަވެސް ދެން އެެއްކަލަ ކުދިން ހަމަ އައްޖަހާނެ ހެވިފަ\nޖޫން 26, 2020 18:27\nބަސްނާހާ ކުދިން އުޅޭތީ ފުލުހުން ބޭނުން ވަނީ އެފަދަ މީހުން ގަވާއިދަށް ފައްތަން ދެން ފުލުހުން ގޯސް މިވަނީ އޮޅުމަކުން ރައީސް ކަން ލިބުނު މީހާ ބުނާނެ ކޮންމެވެސް ދީނާޚިލާފް ބަހެއް މިކަމުގަަވެސް ދެން އެެއްކަލަ ކުދިން ހަމަ އައްޖަހާނެ ހެވިފަ ބަސްނާހާ ކުދިން އުޅޭތީ ފުލުހުން ބޭނުން ވަނީ އެފަދަ މީހުން ގަވާއިދަށް ފައްތަން ދެން ފުލުހުން ގޯސް މިވަނީ އޮޅުމަކުން ރައީސް ކަން ލިބުނު މީހާ ބުނާނެ ކޮންމެވެސް ދީނާޚިލާފް ބަހެއް މިކަމުގަަވެސް ދެން އެެއްކަލަ ކުދިން ހަމަ އައްޖަހާނެ ހެވިފަ\nޖޫން 26, 2020 18:49\nހެޔޮނުވާނެ، އަދި ގޭގައި މަޑުކޮއްލަދީ، އިންޝާﷲ އަދި ފަހުން ތަންތަނަށް ދެވޭނެ...\nޖޫން 26, 2020 18:53\nތިޔަ ދޯނީގައި ސަރުމީލާ ވެސް އެބައިންނެވި\nޖޫން 26, 2020 19:56\nކޮފީވިއްކާ ތަންތާކުރިމަތީގަހީވަނީ މުޒާހަރާކުުރާހެން ކޮފީބޯންތިބޭއިރު\nފިހާރަދޮރުގަ ވަދެވޭމެކަމަށް ޖަހާފަހުން އަދަދަށް ވުރެ ހަަތަރުގުނަ އިތުރަށް ވަދެތިބޭ\nޖޫން 26, 2020 23:17\nދިވެހިންގެ ޖާހިލުކަން ހުރި ހިސާބު މީގެންވެސް އެނގެނީ


Raajje In Theyo Negumakee Kureveyne Kameh Noon - Minister Zaha - Vaguthu\nރާއްޖެއިން ތެޔޮ ނެގުމަކީ ކުރެވޭނެ ކަމެއް ނޫން - މިނިސްޓަރ ޒަހާ\nމިނިސްޓަރ ޒަހާ – ފޮޓޯ: ޕީއެސްއެމް\nތެޔޮ ނެގުމަކީ ރާއްޖޭގައި ކުރެވޭނެ ކަމެއް ނޫންކަމަށް ފިޝަރިޒް މިނިސްޓަރ ޒަހާ ވަޙީދު ވިދާޅުވެއްޖެއެވެ.\nމިނިސްޓަރ ޒަހާ މިހެން ވިދާޅުވީ "ޕީއެސްއެމް" ގެ ޕްރޮގްރާމެއްގައި ރޭ ވާހަކަދައްކަވަމުންނެވެ. މިނިސްޓަރ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރ ޒަހާ ވަޙީދު ވިދާޅުވީ، އަށްޑިހައިގެ އަހަރުތަކުގައުވެސް ރާއްޖެއިން ތެޔޮ ހޯދުމުގެ މަސައްކަތްކޮށްފައިވާކަމަށެވެ. ނަމަވެސް އެއިރުވެސް ރާއްޖެއިން ތެޔޮ ފެނިފައިނުވާކަމަށާއި، ނިމިދޔަ ސަރުކާރުގައިވެސް އަލުން އެފަދަ މަސައްކަތްތަކެއް ކުރިނަމަވެސް ރާއްޖެއިން ތެޔޮ ފެނިފައިނުވާކަމަށެވެ. މިނިސްޓަރ ވިދާޅުވީ ކަނޑުގެ އަޑިން ތެޔޮހުރިތޯ ބެލުންފަދަ ތިމާވެއްޓާ ބީރައްޓެހި ކަންކަން މި ސަރުކާރުން ރާއްޖޭގައި ނުކުރާނެކަމަށެވެ.\nކުރީގެ ރައީސް ޔާމީންގެ ސަރުކާރުގައި ރާއްޖެ އިން ތެޔޮ ހޯދަން ދިރާސާތަކެއް ކުރިއެވެ. އެދިރާސާތަކުން ރާއްޖޭގައި ގޭހުގެ ކޮންމެވެސް ބާވާތެއް ހުރިކަން ޔަގީނާއި ގާތައް ކަށަވަރު ވިއެވެ. ނަމަވެސް އެމަސައްކަތް މަޑުޖައްސާލީ ދުނިޔޭގެ ބާޒާރުގައި ތެލުގެ އަގު ހުރިމިންވަރަށް ބެލުމަށްފަހު އެކަމަށް އެންމެ ރަނގަޅު ކޮންޓްރެކްޓަރަކު ކުރިމަތިލާނެކަމުގެ ޔަޤީންކަން ނެތުމުންކަމުގައި ކުރީ ސަރުކާރުގެ ފިޝަރީޒް މނިސްޓަރ ޑރ.މުޙައްމަދު ޝައިނީ ވިދާޅުވެފައިވެއެވެ.\nތެޔޮ ހޯދަން ކުރީގެ ސަރުކާރުން ކުރި މަސައްކަތައް ފާޑުވިދާޅުވެ މިނިސްޓަރ ޒަހާ ވިދާޅުވީ، ތެޔޮ ނެގުމަކީ ރާއްޖޭގައި ދުވަހަކުވެސް ކުރެވޭނެކަމެއް ނޫންކަމަށެވެ.\n"އަޅުގަނޑު ޤަބޫލުކުރަނީ އެއީ ރާއްޖޭގަ ކުރާނެކަމެއްވެސް ނޫނޭ ދުވަހަކުވެސް ކުރެވިދާނެކަމެއް ނޫނޭ. ރާއްޖެ މީ ޖަޒީރާ ޤައުމެއް. ބޮޑު ފަރުގެ މާހައުލެއް. ދުނިޔޭގެ7ވަނަ ފަރުގެ މާހައުލު. އަޅުގަނޑުމެންގެ ފަރަށް ގެއްލުންވާކަން އެނގިތިބެ އެފަދަ ކަމެއް ނުކުރާނަން. މި ސަރުކާރަކުން ތިމާވެށްޓަށް ގެއްލުންވާކަމެއްނުކުރާނެ. އަޅުގަނޑުމެންނަކީ ތިމާވެށްޓާ ގުޅުންހުރި ތިމާވެށްޓަށް (ގެއްލުންހުރި ކަންކަމާ ދެކޮޅަށް) ވަކާލަތުކުރާ ބައެއް" މިނިސްޓަރ ޒަހާ ވިދާޅުވިއެވެ.\nތެޔޮ ނެގުމަކީ ރާއްޖޭގައި ކުރެވޭނެ ކަމެއް ނޫންކަމަށް މިނިސްޓަރ ޒަހާ ވިދާޅުވިއިރު ރާއްޖެ އާއި އަވައްޓެރި ލަންކާ އިން ވެސް ގެންދަނީ ތެޔޮ ނަގަން މިހާރު ތައްޔާރު ވަމުންނެވެ. އަދި އިންޑިއާ ކަނޑުގައި ރާއްޖެ އާއި ދާދި ގާތުގައި އޮންނަ ޖަޒީރާ ގައުމެއް ކަމަށްވާ މޮރިޝަސް އިން ވެސް ވަނީ ގުދުރަތީ ގޭހުގެ ބޮޑު ރިޒާވެއް ފެނިފައެވެ.\nރައީސް އިބްރާހިމް މުހައްމަދު ޞާލިހްގެ ސަރުކާރު ވެރިކަމަށް ވަޑައިގެންނެވީ ތިމާވެއްޓަށް ގެއްލުން ހުރި އެއްވެސް ކަމެއް ނުކުރައްވާނެ ކަމަށް ވަައުދުވެގެންނެވެ.\nޕީޕީއެމްގެ ވެރިކަމެއްގައި ފިޝަރީޒް މިނިސްޓަރު މަސް ދޯނި ފަހަރުތަކުގައި އުޅޭނެ - ޝުޖާއު\nޖެނުއަރީ 17, 2019 08:14\nކަލޭމެނަށް ކުރެވޭނެ އެއްވެސްކަމެއް ނެތްތާ\nޒަހާ މޮޔަފުޅުވީތޯ؟ ތީ ހާދަ ކަންފުޅެއްނެތެ ގަޓެެއްނެތް ބާރެއްނެތް މިނިސްޓަރެކޭ. ތިކަހަލަ ކޮސްވާހަކަ ނުދައްކަވާ\nޖެނުއަރީ 17, 2019 08:23\nޢިލްމީ ގޮތުން އިންސާނުން ދުވަހެއް ދުވަހަކަށް ކުރިއަރަމުން އަންނައިރު މިވެނި ކަމެއް ނުކުރެވޭނެކަމަށް ވިދާޅުވުމަކީ ވަރަށް ހަނި ވިސްނުންފުޅެއް. ތެޔޮ ނަގަން ކޮންމެހެން ޖެހެނީ ފަރުފަރަކުން ނެއް ނޫން. އެއީ ކަނޑުން ވެސް ހުރި ނަމަ ނެގޭ އެއްޗެއް. އެހެންވީމަ ރާއްޖޭގައި ވެސް ތެޔޮ ހުރިތޯބަލައި ހުރިނަމަ އެއީ ފަރުތަކަށް ގެއްލުން ނުވާނބެ ފަދަ ސަރަހައްދެއްގައި ހުރި ތެޔޮ ނަމަ ނުނަގަންވީ ސަބަބެއް ނެތް. އެކަމަށް މަސައްކަތް ނުކުރަންވީ ސަބަބެއް ނެތް. ދެން އޮތީ ތެޔޮ ލީކުވެ ފަރުތަކަށް ގެއްލުން ވެދާނެކަމުގެ ވާހަކަ. ރާއްޖެއިން ތެޔޮ ނުނެގިޔަސް އިންޑިޔާ / ލަންކާއިން ތެޔޮ ނަގާކަމަށް ވަންޏާ އެގައުމުތަކުގައި ހިނގާ ކަމަކުން ވެސް ރާއްޖޭގެ ފަރުތަކަށް ތެޔޮ ލައްގަފާނެ. އަދި ރާއްޖެ ސަރަހައްދުން ދާ ބޯޓަކުން ވެސް ހަމަ ތެޔޮލީކުވެ ރާއްޖޭގެ ފަރުތަކަށް ގެއްލުން ވެދާނެ. އެހެންވީމަ ރާއްޖެއަށް އިޤްތިޞާދީ ބޮޑު ބަދަލެއް ގެނެވިދާނެ ފަދަ އެއްޗަކަށް ތެޔޮ ވާއިރު ރާއްޖެއިން ތެޔޮ ނެގޭތޯ އުޅުމަކީ ބުއްދިވެރިގޮތަކީ. އެއީ ނުވާނެކަމަށް ބަލާފައި އިޤްތިޞާދުގެ ބޮޑުބައި އެހެން ޤައުމުތަކުން ތެޔޮ ގަތުމަށް ޚަރަދުކުރުމެއް ނޫން ބުއްދިވެރި ގޮތަކީ\nޖެނުއަރީ 17, 2019 08:34\nތިމާވެށީގަ އެލިގަނެގެން ކަލޭވެސްދޭ ކޯޕަންހޭގަނައް މޮޔައެއް ހެން އަތް ޖަހަން... ގައުމައް ކިރިޔާވެސް ފައިދާއެއް ވާނެ ކަހަލަ ކަމެއް ކަލޭމެން ނުކުރާތި. 100 ދުވަސް ވީއިރުވެސް ވީކަމެއް ހަރާން\nޖެނުއަރީ 17, 2019 08:37\nއެމްޑީޕީ އާއިއެކު ތަރައްގީ އާއި ބިނާކުރުން ނިމުނީއެވެ. ދެން އޮންނާނީ ހަލާކުކުރުމާ ފަނާކުރުމެވެ. ބޮޑެތި މަޝްރޫޢުތައް ހިންގައިގެން ގައުމުގެ ޙާލަތު ބަދަލުކުރި ވެރިޔަކީ ރައީސް ޔާމީނެވެ. ރާއްޖެއިން ތެޔޮ ނެގޭތޯ މިހާތަނަށް ކުރި މަސައްކަތްތަކެއްވެސް ކުރީ ޔާމީންގެ ސަރުކާރުންނެވެ. ތެޔޮވެސް އަދި ގުދުރަތީ ގޭސްވެސް ނެގޭނީ ހަމަ ރައީސް ޔާމީނަށެވެ. އެމްޑީޕީގެ ރޫޙާނީ ޑީލަރު ނަޝީދު “ބްރިޖެއް ވެސް ނޭޅޭނެޔޭ ގޮވި ނޫންހެއްޔެވެ؟ ބްރިޖެއް ނޭޅޭހެއްޔެވެ؟ ކޮންމެކަމެއްވެސް ކުރެވޭތޯ މަސައްކަތްކޮށްފަ ނުވިއްޔާ ނޫނީ ނުކުރެވޭނެއޭ ބުނެގެން ނުވާނެއެވެ.\nޖެނުއަރީ 17, 2019 08:39\nކަލޭމެންނަކަށް ނުވާނެ އެއްކަމެއްވެސް.?\nޖެނުއަރީ 17, 2019 08:41\nޖަޒީރާ ގާ ބޭނުން ކުރާނީ ކާށިތެޔޮ.. އެހެން ނޫން ތޯ..\nޖެނުއަރީ 17, 2019 09:07\nބުރިޖްވެސް ނޭޅޭނެއޭ ބުނި\nތެޔޮނުފެންނާނެ ކަން ޔަގީންކަމާއެކު ބުނުމާއި ތެޔޮ ނުނަގާނެ ވާހަކަ މިނިސްޓަރު ނޫނީ ރައީސް ވިދާޅުވުމަކީ ވަރަށް ދެރަ ކަމެއް. ރާއްޖޭގައި ލިބެންހުރި ވަސީލަތްތަށް ހޯދުމަކީ ދިވެހިންގެ ކަމެއް. އެކަންތައް އަބަދުވެސް ކުރަން ޖެހޭނެ. ތިމާވެށި ރައްކާތެރިކުރުމަކީ ތިމާވެށީގައި މީހުން އާބާދުވެ ތަރައްގީވުމަށް ހުރަސް އަޅާނެ ކަމެއް ނޫން. ތިމާވެއްޓާއި ރައްޓެހި ގޮތަށް އުޅެން ދަސްކުރުމަކީ ކޮންމެ މީހަކުވެސް ކުރަން ވާކަމެއް. މިނިސްޓަރު އެހާ ތިމާވެއްޓަށް ގެއްލުން ލިބޭކަންކަމުން ދުރަށް ދާން ބޭނުންނަމަ މިކަންތައް ކުރުން އެދެން\n1- ގޭގައި ގޭހުން ކެއްކުން ހުއްޓާލުން\n2- ކާރު ބޭނުން ކުރުން ހުއްޓާލުން\n3- މަތިންދާބޯޓު ބޭނުން ކުރުން ހުއްޓާލުން\n4- ފަތް ކެއުން ހުއްޓާލުން\n5- ކާބަން ޑައި އޮކްސައިޑް ދޫކުރުން ހުއްޓާލުން\n6- އެއްވެސް ބާވަތެއްގެ ޕްލާސްޓިކެއް ބޭނުން ކުރުން ހުއްޓާލުން.\nޖެނުއަރީ 17, 2019 10:03\nމިސަރުކާރުން ޖަޒީރާ ވަންތަކަން ގެއްލިދާނެތީ ބަނދަރެއް ނަހަދާނެ، ރަށްރަށް ނުހިއްކާނެ، އުސް އިމާރާތެއް ނާޅާނެ. ވައުދުވި އެއްވެސް ބްރިޖެއް ނާޅާނެ. ކުދި ކުދި ރަށް ރަށް ރިސޯޓްތަކަށް ބަދަލުކޮށް ލިބޭފައިސާ ދިރުވާލާނެ.\n5 އަހަރު ނިމޭއިރު އޮންނާނީ ފައްކާ ޖަޒީރާ ފިނޮޅާކަށް ބަދަލުވެފައި.\nމިހާރު ދިވެހިބޭސްވެރިކަން ކުރިއަރުވަން ކުރާ މަސްކަތަކީ ރާއްޖެތެރޭ މީހުންނަށް 24ގަޑިއިރު ބޭސްފަރުވާ ލިބޭނެ ކަމުގެ ހެއްކެއް\nޖެނުއަރީ 17, 2019 10:56\nއިލުމީ ގޮތުން ތިޔަވިދާޅުވީ ވަރައްވެސް ގަމާރު ތަނެއްދޮރެއް ނުދަންނަ ޖާހިލު ބަސްފުޅެއް..\nޖެނުއަރީ 17, 2019 11:05\nމިނިސްޓަރ ޒަހާ އެކަމަކު ތެޔޮ ވަޅެއް ފެނިދާނެ އެންނު\nޖެނުއަރީ 17, 2019 17:37\nޗަކޮއި ތެޔޮ ވަޅުން ކިހޭ ތެލެއް ނެގިދާނެ ހެއްޔެެވެ. ތެޔޮ ވަޅު ބޭނުން ނުކުރަންޏާ މަ ބޭނުން ކޮށްލަން ދޭންވީނު ހެއްޔެވެ.


Taxi board in fee negun uvaalaifi | Mihaaru\n22 ނޮވެމްބަރ 2018 - 17:40 27 comments\nމި ސަރުކާރުގައި އެ މިނިސްޓްރީން ބޭއްވި ފުރަތަމަ ނޫސްވެރިންގެ ބައްދަލުވުމުގައި މިނިސްޓަރު އާއިޝަތު ނަހުލާ ވިދާޅުވީ، ސަރުކާރުގެ ފުރަތަމަ ހަތް ދުވަހުގެ ތެރޭގައި ކުރާނެ ތިން ކަމެއް ރައީސް އިބްރާހިމް މުހައްމަދު ސޯލިހު (އިބޫ) ކަނޑައަޅާފައިވާ ކަމަށެވެ. އޭގެ ތެރޭގައި ހިމެނެނީ ޓެކްސީ ބޯޑުން ފީ ނެގުން އުވާލުމާއި މަގުމަތީގައި ބަހައްޓާފައިވާ ގިނަ ދުވަސްވީ އުޅަނދުތައް ނެގުމުގެ އިތުރުން ދައުލަތުގެ ބޭނުމަށް ހާއްސަކޮށްފައިވާ ފަޅުތަކުގެ ތެރެއިން މިވަގުތު ދޫކުރެވެން ހުރި ތަންތަން ދޫކުރުމެވެ.\nއެ ހުރިހާ ކަމެއް ވެސް ތަންފީޒުކޮށްފައިވާ ކަން އޭނާ ފާހަގަކުރެއްވި އެވެ.\nއައިޝާ ވިދާޅުވީ މަގުތަކަކީ ރައްކާތެރި ތަނަކަށް ހެދުމުގެ މަސައްކަތް ފަށާފައިވާ ކަމަށެވެ. އެގޮތުން މަގުތަކުގައި ބަހައްޓާފައިވާ ގިނަ ދުވަސްވީ އުޅަނދުތައް ޓްރެފިކް ފުލުހުން ނަގަން ފަށާފައިވާ ކަމަށް އޭނާ ވިދާޅުވި އެވެ.\n"މިއަދު އެ ތިން ކަންތައް ވެސް މި ވަނީ ނިންމާފައި. ޓެކްސީ ބޯޑުގެ ފީ ކަނޑާލައި ގެޒެޓްކުރަން ފޮނުވާފައި ވާނީ. އާދިއްތަ ދުވަހުން ފެށިގެން އެ ބަދަލު އަންނާނެ،" އައިޝާ ވިދާޅުވި އެވެ.\nޓްރާންސްޕޯޓް އޮތޯރިޓީގެ ޑެޕިއުޓީ ޑިރެކްޓަރު މުހައްމަދުު ރަފީއު ވިދާޅުވީ ރިންގް ރޯޑާއި ބްރިޖް ސަރަހައްދުގައި ނުރައްކާތެރި އެކްސިޑެންޓުތައް ހިނގަމުންދާ ކަމަށެވެ. އެކަމާ ހިތާމަކުރައްވާ ކަމަށާއި ނަމަވެސް އެތަނުގެ ޓްރެފިކް ފްލޯ ޑިޒައިންކޮށްފައިވަނީ ރަނގަޅަށް ކަމަށް އޭނާ ވިދާޅުވި އެވެ. އެހެންވެ ސަލާމަތީ ވަސީލަތްތަކާއެކު ދަތުރުކުރުމަށް ޓްރާންސްޕޯޓް އޮތޯރިޓީން ވަނީ އިލްތިމާސްކޮށްފަ އެވެ.\nއިތުރު ލިޔުންތައް ރައީސް އިބްރާހިމް މުހައްމަދު ސޯލިހް ޓްރާންސްޕޯޓް މިނިސްޓްރީ ޓްރާންސްޕޯޓް އޮތޯރިޓީ ޓެކްސީ އަގު ޓެކްސީ ޑްރައިވަރުން ޓެކްސީ ސެންޓަރު އާއިޝަތު ނަހުލާ (އާއިޝާ)، ޓްރާންސްޕޯޓް މިނިސްޓަރު


Valencia athun balive Barca ah haaskameh!\nވެލެންސިއާ އަތުން ބަލިވެ ބާސާއަށް ހާސްކަމެއް!\nމި މެޗު ވެލެންސިއާއިން ކާމިޔާބުކުރީ 2-0 ގެ ނަތީޖާއަކުން\nމި މެޗުގައި ވެލެންސިއާއިން ކާމިޔާބުކުރި ފުރަތަމަ ލަނޑަކީ ބާސާ ކުޅުންތެރިންއަތުން ބައިކޮޅަށް ވަތް ލަނޑެއް\nމި ނަތީޖާއާއިއެކު ވެލެންސިއާއިން އޮތީ ލީގު ތާވަލުގެ ފަސްވަނައިގައި\nކ. މާލެ | 26 ޖެނުއަރީ 2020 | އާދީއްތަ 15:40 | 2,935\nބާސާ އަދި ވެލެންސިއާ ބައްދަލުކުރި މެޗުގެ ތެރެއިން - ގެޓީ އިމޭޖާސް\nސްޕެނިޝް ލަލީގާގައި ވެލެންސިއާ އަދި ބާސެލޯނާ ބައްދަލުކުރި މެޗު ވެލެންސިއާއިން ކާމިޔާބުކޮށްފިއެވެ.\nވެލެންސިއާގެ ދަނޑުގައި ކުޅުނު މި މެޗު ވެލެންސިއާއިން ކާމިޔާބު ކުރީ 2-0 ގެ ނަތީޖާއަކުންނެވެ.\nމެޗު ފަށައިގެން ދެ ޓީމުގެ ފަރާތުން ހަމަހަމަ ކުޅުމެއް ފެނިގެންދިޔައިރު މެޗުގެ ފުރަތަމަ ހާފުގައި ވެލެންސިއާއިން ގެންދިޔައީ ބާސާގެ ގޯލަށް ނުރައްކާ ކުރަމުންނެވެ. އެގޮތުން މެޗުގެ 12 ވަނަ މިނެޓުގައި ވެލެންސިއާ އަށް ވަނީ ލަނޑު ޖެހުމަށް ރަނުގެ ފުރުސަތެއް ލިބި ބޭކާރުވެފައެވެ. އެގޮތުން ވެލެންސިއާ އަށް ލިބުނު ޕެނަލްޓީ އެޓީމުން ވަނީ ނަގާލާފައެވެ. މީގެ އިތުރުން މި ހާފުގައި ވެލެންސިއާގެ ކެވިން ގެމެއިރޯ އަށް ވެސް ވަނީ ލަނޑު ޖެހުމަށް ފުރުސަތުތަކެއް ލިބި ބޭކާރުވެފައެވެ.\nމެޗުގެ ފުރަތަމަ ހާފު ނިމިގެންދިޔައީ 0-0 ގެ ނަތީޖާއަކުންނެވެ.\nދެވަނަ ހާފު ފަށައިގެން ވެލެންސިއާއިން އެޓީމު ކުރަމުންގެންދިޔަ އެޓޭކްތައް ވަރުގަދަކުރިއިރު މި ހާފުގައި ވެލެންސިއާ ކުޅުންތެރިން ވަނީ ފުލުފުލުގައި ބާސެލޯނާގެ ގޯލަށް ނުރައްކާ ކޮށްފައެވެ. މެޗުގެ 48 ވަނަ މިނެޓުގައި ވެލެންސިއާއިން ވަނީ ލަނޑު ޖަހާ ލީޑު ނަގާފައެވެ. މި ލަނޑަކީ ބާސެލޯނާގެ ޖޯޑީ އަލްބާ އަތުން ބައިކޮޅަށް ވަތް ލަނޑެކެވެ. މި ލަނޑަށްފަހު ވެސް ވެލެންސިއާއަށް ވަނީ ލަނޑު ޖެހުމަށް ފުރުސަތުތަކެއް ލިބި ބޭކާރުވެފައެވެ. މެޗުގެ 77 ވަނަ މިނެޓުގައި ވެލެންސިއާއިން ވަނީ\nއިތުރު ލަނޑެއްޖަހާ ލީޑު ފުޅާކޮށްފައެވެ. މި ލަނޑު އެޓީމަށް ކާމިޔާބުކޮށް ދިނީ މެކްސީ ގޮމޭޒް އެވެ.\nމި ނަތީޖާއާއެކު ބާސާއިން ލީގު ތާވަލުގެ އެއްވަނައިގައި އޮތީ އެއް މެޗު އިތުރަށްކުޅެ، ލިބުނު 43 ޕޮއިންޓާއިއެކު އެވެ. ދެވަނައިގައި އޮތް ރެއާލް މެޑްރިޑަށް 20 މެޗުން 43 ޕޮއިންޓް ލިބިފައިވާއިރު ތިން ވަނައިގައި އޮތް އެތްލެޓިކޯ މެޑްރިޑަށް 20 މެޗުން ލިބިފައި ވަނީ 35 ޕޮއިންޓެވެ.


Huttuvan edhifaivanikoh, MDP ge primary ge vote lun fashaifi | Mihaaru\nއެމްޑީޕީގެ ރިޔާސީ ޕްރައިމަރީގެ ވޯޓުލުން މާލޭގައި މިއަދު ކުރިއަށް ގެންދަނީ.---ފޮޓޯ: ނިޝާން އަލީ/މިހާރު\nހުއްޓުވަން އެދިފައި ވަނިކޮށް، އެމްޑީޕީގެ ޕްރައިމަރީގެ ވޯޓުލުން ފަށައިފި\n30 މެއި 2018 - 14:12 20 comments\nއެމްޑީޕީގެ ރިޔާސީ ޕްރައިމަރީ ހުއްޓުވައި ދިނުމުގެ އަމުރަކަށް ބަންޑާރަ ނައިބުގެ އޮފީހުން ސިވިލް ކޯޓަށް ހުށަހަޅާފައި ވަނިކޮށް، ޕްރައިމަރީގެ ވޯޓުލުން ދެންމެ ފަށައިފި އެވެ.\nމާލޭގައި ހުންނަ އެމްޑީޕީގެ މައި ހަރުގޭގެ އިތުރުން، ރަށްތަކާއި ބޭރުގެ ބައެއް ގައުމުތަކުގައި ވެސް ވަނީ ވޯޓު ފޮށި ބަހައްޓައިފަ އެވެ. ވޯޓު ފޮށި ބަހައްޓާފައިވާ ހުރިހާ މަރުކަޒެއްގައި ވެސް ވޯޓުލުން ކުރިއަށް އެބަދާ ކަމަށް އެމްޑީޕީން ބުންޏެވެ.\nރިޔާސީ ޕްރައިމަރީ އަށް އެމްޑީޕީން ކުރިމަތިލެއްވީ ކުރީގެ ރައީސް މުހައްމަދު ނަޝީދު އެކަންޏެވެ.\nއެމްޑީޕީގެ ވޯޓުލުން ފަށާފައި މިވަނީ، އެމަނިކުފާނު ބައިވެރިކޮށްގެން ޕްރައިމަރީ ބާއްވާނަމަ، ހުއްޓުވައިދޭން އެދި އިލެކްޝަންސް ކޮމިޝަނުން ފުލުސް އޮފީހާއި އެޓާނީ ޖެނެރަލްގެ އޮފީހުގައި އެދިފައި ވަނިކޮށެވެ.\nމާލޭގައި ހުންނަ އެމްޑީޕީގެ މައި ހަރުގޭގައި ވޯޓުލުން ކުރިއަށް ގެންދަނީ. --ފޮޓޯ: ނިޝާން އަލީ/މިހާރު\nއިލެކްޝަންސުން ބުނެފައިވާ ގޮތުގައި ނަޝީދަަކީ 13 އަހަރުގެ ޖަލު ހުކުމެއް ތަންފީޒުކުރައްވާ ބޭފުޅަކަށް ވާތީ، ސިޔާސީ ހަރަކާތްތަކުގައި ބައިވެރިވުމުގެ ހައްގު އެމަނިކުފާނަށް ވަނީ ގެއްލިފަ އެވެ. އެހެންކަމުން އެމަނިކުފާނު ބައިވެރިކޮށްގެން ސިޔާސީ އެއްވެސް ހަރަކާތެއް އެމްޑީޕީން ހިންގުމަކީ ގާނޫނާ ޚިލާފު އަމަލެއް ކަމަށެވެ.\nނަޝީދު ބައިވެރިކޮށްގެން ޕްރައިމަރީ ބާއްވައިފި ނަމަ އެމްޑީޕީ އުވާލާނެ ކަމުގެ އިންޒާރު ވެސް އީސީން ވަނީ ދީފަ އެވެ.\nއެމްޑީޕީގެ ޕްރައިމަރީގައި އުމުރުން ދުވަސްވީ މީހަކު ވޯޓު ލަނީ. --ފޮޓޯ: ނިޝާން އަލީ/މިހާރު\nއެމްޑީޕީން ބުނެފައިވާ ގޮތުގައި އެ ޕާޓީގެ ޕްރައިމަރީ އަށް އީސީން ނުފޫޒު ފޯރުވަނީ ގާނޫނާ ޚިލާފަށެވެ. ޕްރައިމަރީ ބާއްވާނެ ގޮތާއި އިންތިހާބަށް ނެރޭނެ ކެންޑިޑޭޓަކު ކަނޑައެޅުމަކީ އެ ކޮމިޝަނުގެ ގާނޫނީ ޒިންމާއެއް ނޫން ކަމަށް ބުނެ ސިޔާސީ ޕާޓީގެ ގާނޫނާއި އެމްޑީޕީގެ އަސާސީ ގަވާއިދުގެ އިމުގެ ތެރޭގައި ޕްރައިމަރީ ބޭއްވުމުގެ ފުރުސަތު ދޭން އެމްޑީޕީން ވަނީ އިލެކްޝަންސްގައި އެދިފަ އެވެ.\nއިތުރު ލިޔުންތައް އެމްޑީޕީ އިލެކްޝަންސް ކޮމިޝަން ރައީސް މުހައްމަދު ނަޝީދު


Bodu hiyaanaathuge shareeaithah live kuran edhefi\nޕީޖީ ހުސައިން ޝަމީމް: ބޮޑު ހިޔާނާތާ ގުޅެ މައްސަލައިގެ ޝަރީއަތްތަށް ލައިވް ކުރަން އެދި ވަޑައިގެންނެވި\nމޯލްޑިވްސް މާކެޓިން އެންޑް ޕީއާރް ކޯޕަރޭޝަން (އެމްއެމްޕީއާރްސީ) ގެ ބޮޑު ހިޔާނާތާ ގުޅޭ މައްސަލަތަކުގެ ޝަރީއަތްތައް ލައިވް ކޮށް ކުރިއަށް ގެންދަން ޕްރޮސެކިއުޓާ ޖެނެރަލް (ޕީޖީ) ހުސައިން ޝަމީމް ކްރިމިނަލް ކޯޓުގައި އެދިވަޑައިގެންފި އެވެ.\nޝަމީމް މިއަދު ވިދާޅުވީ އެމްއެމްޕީއާރްސީގެ ހިޔާނާތާ ގުޅޭ މައްސަލަތަކުގެ ޝަރީއަތްތައް ލައިވްކޮށް ކުރިއަށް ގެންދަން އެދިވަޑައިގެން ކޯޓަށް ސިޓިއެއް ފޮނުއްވާފައިވާ ކަމަށެވެ. އަދި ވިދާޅުވީ އެގޮތަށް އެދިވަޑައިގަތީ ޝަރީއަތްތައް ދެފުށްފެންނަ ގޮތަށް ހިނގާކަން ރައްޔިތުންނަށް ހާމަކޮށްދިނުމުގެ ބޭނުމުގައި ކަމަށެވެ.\nޝަމީމް މިއަދު ކުރެއްވި ޓްވީޓެއް\nއެމްއެމްޕީއާރްސީގެ ހިޔާނާތުގެ މައްސަލައިގައި ކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ މައްޗަށް ވެސް ވަނީ ދައުވާތަކެއް އުފުލާފަ އެވެ. އޭގެ ބައެެއް ދައުވާއެއް ސާބިތުވެ އެމަނިކުފާނު މިހާރު ވެސް ގެންދަވަނީ ފަސް އަހަރުގެ ޖަލު ހުކުމެއް ތަންފީޒު ކުރައްވަމުންނެވެ. އަދި ކުރީގެ ނައިބު ރައީސް އަހުމަދު އަދީބާއި ކުރީގެ ބަންޑާރަ ނައިބު އާޒިމާ ޝުކޫރުގެ މައްޗަށް ވެސް ވަނީ ހިޔާނާތުގައި ބައިވެރިވި ކަމުގެ ދައުވާ އާއި މަނީލޯންޑްރިންގެ ދައުވާ އުފުލާފައި ވެއެވެ.\nހިޔާނާތާއި ގުޅިގެން ރައީސް ޔާމީނުގެ މައްޗަށް ކުރި ދައުވާތަކުގެ އަޑުއެހުންތައް މީގެ ކުރިން ވަނީ ލައިވް ކޮށްފަ އެވެ.\nރައީސް އަބްދުﷲ ޔާމީން ކުރީގެ ނައިބު ރައީސް އަހުމަދު އަދީބު ޕްރޮސެކިއުޓާ ޖެނެރަލްގެ އޮފީސް + ހުސައިން ޝަމީމް ކްރިމިނަލް ކޯޓް އާޒިމާ ޝަކޫރު


Europe ge Molhu kulhuntheriyaage magaam Lewandoski ah - Hali News\nލެވަންޑޮސްކީ މޮޅު ކުޅުންތެރިޔާގެ އެވޯޑާއެކު.\nޔޫރަޕުގެ މޮޅު ކުޅުންތެރިޔާގެ މަގާމް ލެވަންޑޮސްކީއަށް\n01 October 2020, 23:52\nޭޔޫރަޕުގެ މޮޅު ކުޅުންތެރިޔާގެ މަގާމް ލެވަންޑޮސްކީއަށް\nޔޫރަޕުގެ ފުޓްބޯޅައިގެ މައި އިދާރާ ޔުއެފާއިން ރޭ ހޮވި ޔޫރަޕުގެ އެންމެ މޮޅު ފުޓްބޯޅަ ކުޅުންތެރިޔާގެ މަގާމާއި އެންމެ މޮޅު ފޯވާޑުގެ މަގާމް ބަޔާން މިޔުނިކާއި ޕޮލެންޑުގެ ތަރި ރޮބަޓް ލެވަންޑޮސްކީ ހާސިލް ކޮށްފިއެވެ.\nމޮޅު ކުޅުންތެރިޔާގެ އެވޯޑަށް ލެވަންޑޮސްކީއާ އެންމެ ބޮޑަށް ވާދަކުރީ އޭނާއާއެކު ބަޔާން މިޔުނިކަށް ކުޅެމުން އަންނަ ޖަރުމަނު ގައުމީ ޓީމުގެ ކީޕަރު މެނުއަލް ނޯޔާ އާއި މެންޗެސްޓަރ ސިޓީ އާއި ބެލްޖިއަމްގެ ހުނަރުވެރި މިޑްފީލްޑަރު ކެވިން ޑިބްރޭނާއެވެ.\nލެވަންޑޮސްކީ މޮޅު ކުޅުންތެރިޔާގެ މަގާމް ހާސިލް ކުރީ 477 ޕޮއިންޓް ހޯދައިގެންނެވެ. ބަޔާން މިޔުނިކުން މިދިޔަ ސީޒަނުގައި ޔުއެފާ ޗެމްޕިއަންސް ލީގާއި ޖަރުމަނު ބުންޑަސްލީގާ ކާމިޔާބު ކުރިއިރު އެޓީމުގައި އެންމެ ބޮޑަށް ވިދާލި ކުޅުންތެރިޔަކީ ލެވަންޑޮސްކީއެވެ. މިދިޔަ ސީޒަނުގައި ޗެމްޕިއަންސް ލީގުގައި 15 ލަނޑު އަދި ބުންޑަސްލީގާގައި 34 ލަނޑު ލެވަންޑޮސްކީ ވަނީ ކާމިޔާބު ކޮށްފައެވެ.\nމޮޅު ކުޅުންތެރިޔާގެ މަގާމަށް ލެވަންޑޮސްކީއާ އެންމެ ކައިރިން ވާދަކުރީ ޔުއެފާގެ އެންމެ މޮޅު މިޑްފީލްޑަރުގެ މަގާމް ހާސިލްކުރި ޑިބްރޭނާއެވެ. އޭނާއަށް ލިބުނީ 90 ޕޮއިންޓެވެ. ތިންވަނައަށް ދިޔައީ އެންމެ މޮޅު ކީޕަރުގެ މަގާމް ހާސިލް ކުރި ނޯޔާއެވެ. ނޯޔާއަށް ލިބުނީ 66 ޕޮއިންޓެވެ. ހަތަރު ވަނައަށް ދިޔައީ ލިއޮނަލް މެސީއެވެ. އެއީ 53 ޕޮއިންޓާއެކުއެވެ. މެސީއާ ވާދަވެރި ކްރިސްޓިއާނޯ ރޮނާލްޑޯ މިލިސްޓުގެ 10 ވަނައިގައި އޮތީ 25 ޕޮއިންޓާއެކުއެވެ.\nމިއީ ޔޫރަޕުގެ މޮޅު ކުޅުންތެރިޔާގެ މަގާމް ލެވަންޑޮސްކީއަށް ލިބުނު ފުރަތަމަ ފަހަރުކަން ފާހަގަ ކޮށްލެއެވެ. އަދި މިއީ މިއީ ފާއިތުވެދިޔަ 10 އަހަރު ތެރޭގައި ލިއޮނަލް މެސީ އާއި ކްރިސްޓިއާނޯ ރޮނާލްޑޯ އެންމެ މޮޅު3ކުޅުންތެރިންގެ ތެރޭގައި ނުހިމުނު ފުރަތަމަ ފަހަރުކަންވެސް ފާހަގަ ކޮށްލެވެއެވެ.\nޔުއެފާގެ މޮޅު ކުޅުންތެރިޔާގެ މަގާމް ހޮވީ ޔޫރަޕުގައި މަސައްކަތް ކުރާ 50 ކޯޗުންނާއި ޔޫރަޕުގެ ސްޕޯޓްސް މީޑިއާ ގްރޫޕް (އީއެސްއެމް) އިން އިހްތިޔާރުކުރި 50 ނޫސްވެރިންގެ ވޯޓުންނެވެ.


Covid-19: Geytherein 212 Million Anhen Kudhinnah Eki Kahala Aniyaa Libifaivey - Report - Vaguthu\nކޮވިޑް-19ގެ ބަލިމަޑުކަމާ ގުޅިގެން ޤައުމުތައް ފުރަބަންދުކޮށްފައި އޮތުމުގެ ސަބަބުން، އަންހެނުންނަށް ކުރާ އަނިޔާގެ ޢަމަލުތައް އިތުރުވެފައިވާ ކަމަށާއި، ވޭތުވެދިޔަ 12 މަސް ދުވަހުގެ ތެރޭގައި އެކަނި ގެވެށިގުޅުމަކުން ގުޅިފައިވާ ފަރާތެއްގެ ކިބައިން 212 މިލިއަން އަންހެން ކުދިންނަށް އެކި ކަހަަލަ އަނިޔާ ލިބިފައިވާ ކަމަށް އދގެ ޓްރަސްޓް ފަންޑް ޓު ވަޔަލަންސް އަގެންސްޓް ވިމެންއިން މިއަހަރު ހަދާފައިވާ އެސެސްމަންޓް ރިޕޯޓުގައި ބުނެފިއެވެ.\nއަންހެނުންނަށްކުރާ އަނިޔާއާ ދެކޮޅަށް ބައިނަލްއަޤުވާމީ ފެންވަރުގައި ފާހަގަކުރާ ދުވަހާއި ގުޅުވައިގެން އެޗްއާރްސީއެމް އިން ނެރުނު ބަޔާނުގައި ވަނީ އެ ރިޕޯޓްގައި ހުރި ބައެއް މައުލޫމާތުތައް އާއްމުކޮށްފައެވެ.\nއދ ގެ ޓްރަސްޓް ފަންޑް ޓު ވަޔަލަންސް އަގެންސްޓް ވިމެންއިން މިއަހަރު ހަދާފައިވާ އެސެސްމަންޓް ރިޕޯޓު 'ކޮވިޑް އެންޑް ގްލޯބަލް އިމްޕެކްޓް އޮން ވަޔަލެންސް އަގެންސްޓް ވިމެން' ގައި ފާހަގަކޮށްފައިވާ ގޮތުގައި، ކޮވިޑް-19ގެ ބަލިމަޑުކަމާ ގުޅިގެން ޤައުމުތައް ފުރަބަންދުކޮށްފައި އޮތުމުގެ ސަބަބުން، އަންހެނުންނަށް ކުރާ އަނިޔާގެ ޢަމަލުތައް ދުނިޔޭގެ ނިސްބަތުން އިތުރުވެފައި ވެއެވެ.\nއެގޮތުން، ވޭތުވެދިޔަ 12 މަސް ދުވަހުގެ ތެރޭގައި އެކަނިވެސް، ގެވެށިގުޅުމަކުން ގުޅިފައިވާ ފަރާތެއްގެ ކިބައިން، 15 އަހަރާއި 10\nއަހަރާ ދެމެދުގެ 212 މިލިއަން އަންހެނުންނަށް، ޖިންސީ ނުވަތަ ޖިސްމާނީ އަނިޔާ ކުރިމަތިވެފައިވާކަމަށް 'ކޮވިޑް10 އެންޑް ވަޔަލަންސް\nވުމާއެކު، އަންހެނުންނަށް ކުރާ އަނިޔާއާ ދެކޮޅަށް މިއަހަރުގެ އަގެންސްޓް ގަރލްސް އެންޑް ވިމެން' ރިޕޯޓުގައި ބަޔާންކޮށްފައިވާ ކަމަށް އެ ބަޔާނުގައި ވެއެވެ.\nރާއްޖޭގެ ފެމިލީ ޕްރޮޓެކްޝަން އޮތޯރިޓީން ޝާއިއުކޮށްފައިވާ މިއަހަރުގެ އޭޕްރިލް އަދި ޖޫންމަހުގެ ތަފާސްހިސާބުތަކުން ދައްކާގޮތުން، އެއިދާރާއަށް ހުށަހެޅިފައިވާ ގެވެށިއަނިޔާގެ މައްސަލަތަކުގެ ތެރެއިން، %74 މައްސަލަތަކަކީ އަންހެނުންނަށް ކުރާއަނިޔާގެ މައްސަލަތަކެވެ. މީގެ ތެރޭގައި ހިމެނޭ މައިގަނޑު މައްސަލަތަކަކީ ނަފްސާނީ އަނިޔާއާއި، ޖިސްމާނީ އަނިޔާއާއި، ބިރުދެއްކުމާއި، ބަހުގެ ހަމަލާދިނުމާއި، ގޯނާކުރުމާއި އަދި ޖިންސީ އަނިޔާގެ މައްސަލަތަކެވެ. އަންހެނުންނަށް ކުރާ އަނިޔާއާ ގުޅިގެން، ހިއުމަން ރައިޓްސް ކޮމިޝަނަށް މިއަހަރުގެ މިހާތަނަށް ހުށައަޅާފައިވާ މައްސަލަތަކަށް ބަލާއިރު، ނަފްސާނީ އަނިޔާގެ މައްސަލަތައް ފާހަގަކުރެވެއެވެ. އަދި ދައުލަތުގެ ފަރާތުން މީހުންނާއި ކުދިން ބަލަހައްޓާ ބައެއް މަރުކަޒުތަކާއި، ދައުލަތުގެ ބެލުމުގެ ދަށުގައި މީހުން ބަންދުގައި ބައިތިއްބާ ބައެއް މަރުކަޒުތަކުގައި ތިބި އަންހެނުންގެ ކަރާމާތަށް އަސަރުކުރާފަދަ ކަންކަން ހިނގާކަމާއި، އެފަރާތްތަކުގެ ނަފްސާނީ ދުޅަހެޔޮކަމަށް އެކަށީގެންވާ ސަމާލުކަން ނުދެވޭކަމާއި، މިންތީގެ ހަމަހަމަ އުސޫލުތައް ބައެއް މަރުކަޒުތަކުގައި ނުގެންގުޅޭކަމާއި، އަންހެނުންނަށް ޚާއްޞަ ޞިއްޚީ ފަރުވާ އެތަންތަނުގައި ތިބޭ އަންހެނުންނަށް އެކަށީގެންވާ ގޮތަށް ނުލިބޭކަން ނެޝަނަލް ޕްރިވެންޓިވް މެކޭނިޒަމްއިން ކޮށްފައިވާ ޒިޔާރަތްތަކުންވަނީ ކޮމިޝަނަށް ފާހަގަކުރެވިފައެވެ.\nނޮވެމްބަރު 25, 2020 14:47\n213 މިލިޔަން ފިރިހެނުން ނައްވެސް އެތައް އަނިޔާއެއްވި..ވަރައް ގިނަ ފިރިހެނުން އަނިޔާވެގެން މަރުވެސް ވި


Aadheethaigai Addu in kaalhu maran fashanee\nކާޅެއް: އައްޑޫގައި ކާޅު ގިނަވާތީ ދަނީ ކަންބޮޑުވުން ފާޅު ކުރަމުން\nސ. އަތޮޅުގައި އުޅޭ ކާޅުބައިގެ މައްސަލަ ހައްލު ކުރުމަށް އަންނަ އާދީއްތަ ދުވަހު އެ އަތޮޅުގައި ކާޅު މަރަން ފަށަން ނިންމައިފި އެވެ.\nއެ ސިޓީގައި ކާޅު ގިނަވުމުގެ ސަބަބުން ރަށްރަށުގައި އުޅޭ ދޮންދީނި އާއިލާ ނެތި ދިއުމުގެ ބިރު އެބައޮތް ކަމަށް ބުނެ ސިޓީގެ ވަރަށް ގިނަ ރައްޔިތުން ކަންބޮޑުވުން ފާޅުކޮށްފައި ވެއެވެ. އަދި އެ ކަންބޮޑުވުން ދައުލަތުގެ ކަމާ ގުޅުންހުރި އިދާރާތަކުގެ ސަމާލު ކަމަަށްވެސް ވަނީ ގެންގޮސްފަ އެވެ. ކަންބޮޑުވުން ފާޅުކުރި އައްޑޫގެ ބައެއް ރައްޔިތުން ވަނީ އައްޑޫގައި ކާޅު ގިނަވުމަކީ އެ އަތޮޅުގެ ދޮންދީނި އާއިލާ މުޅިން ނެތިދާނެ ކަމެއް ކަމަށް ބުނެފަ އެވެ.\nއައްޑޫ މީދޫ ދާއިރާގެ މެންބަރު ރޮޒައިނާ އާދަމް ވިދާޅުވީ މީދޫގައި ކާޅު މެރުމުގެ މަސައްކަތް ހޮނިހިރު ނޫނީ އާދީއްތާގައި ފަށާނެ ކަމަށް އެމްއެންޑީއެފްއިން ބުނެފައިވާ ކަމަށެވެ. ރޮޒައިނާ ވިދާޅުވީ އައްޑޫ ރައްޔިތުން އެދެނީ ވީހާވެސް އަވަހަށް ކާޅުތަކުގެ ކިބައިން ދޮންދީނިތައް ސަލާމަތްވުން ކަމަށެވެ.\nއައްޑޫ ސިޓީގައި ކާޅު ގިނަވުމުގެ ސަބަބުން އެ ސިޓީގައި އުޅޭ ދޮންދީނި އާއިލާ ނެތި ދިއުމުގެ ބިރު އޮތުމުން އެ ސިޓީގައި އުޅޭ ކާޅު މެރުމުގެ ހުއްދަ އެންވެރޮމެންޓް މިނިސްޓްރީން ވަނީ ދީފައެވެ. އެންވެރޮމެންޓް މިނިސްޓްރީން އައްޑޫ ސިޓީ ކައުންސިލަށް ފޮނުވި ސިޓީއެއްގައި ބުނެފައިވަނީ އާންމު ގޮތެއްގައި އައްޑޫގައި ކާޅު ނޫޅޭތީ އެއީ ޕެސްޓެއްގެ ގޮތުގައި ބަލާ އަޅަންޖެހޭ ފިޔަވަޅު އެޅިދާނެ ކަމަށެވެ. އަދި އެ މައްސަލަ ހައްލު ކުރުމަށް ސިޓީ ކައުންސިލަށް ފެންނަ ފިޔަވަޅެއް އެޅުމަށް ލަފާދީފައިވެއެވެ. ދޮންދީނި ހިމާޔަތް ކުރުމަށް އެ މިނިސްޓްރީގެ އެހީތެރިކަން އޮންނާނެ ކަމަށްވެސް ބުންޏެވެ. ނަމަވެސް ކާޅުތަކާމެދު އަމަލު ކުރަން ނިންމާފައިވާ ގޮތެއް އީޕީއޭއާ ހިއްސާ ކުރުމަށް އެދިފައިވެއެވެ.\nއައްޑޫ ސިޓީ ކައުންސިލް އެމްއެންޑީއެފް އައްޑޫ ސިޓީ + އީޕީއޭ


Nasheedhah faadukiyumakee sarukaarah faadukiyumeh noon: JP\nނަޝީދަށް ފާޑު ކިޔުމަކީ ސަރުކާރަށް ފާޑުކިޔުމެއް ނޫން: ޖޭޕީ\nޖުމްހޫރީ ޕާޓީގެ ލީޑަރު ގާސިމް އިބްރާހިމް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު -- ފޮޓޯ: ރައީސް އޮފީސް\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް ފާޑުކިޔަން ޖެހެނީ ދިވެހިންނާ ބީރައްޓެހި، އަދި ދިވެހިންގެ ގައުމީ ދީނީ އެއްބައިވަންތަކަން ގެއްލޭ ގޮތަށް ދައްކަވާ ވާހަކަފުޅުތަކުގެ ސަބަބުން ކަމަށް ޖުމްހޫރީ ޕާޓީން ބުނެފި އެވެ.\nޖުމްހޫރީ ޕާޓީން މިހެން ބުނީ އެމްޑީޕީއަށް ފާޑު ކިޔާނަމަ ސަރުކާރު ކޯލިޝަނުން އެ ޕާޓީ ބޭރުވާންޖެހޭ ކަމަށް އެމްޑީޕީގެ ޕާލަމެންޓްރީ ގްރޫޕްގެ ލީޑަރު އަދި މެދުހެންވޭރު ދާއިރާގެ މެމްބަރު އަލީ އާޒިމް ވިދާޅުވުމާއި ގުޅިގެން ނެރުނު ބަޔާނެއްގަ އެވެ.\nޖުމްހޫރީ ޕާޓީން ބުނީ ކޯލިޝަން ޕާޓްނަރެއްގެ ގޮތު ސަރުކާރު ދެމެހެއްޓުމަށް އެ ޕާޓީ ބުރަކޮށް މަސައްކަތް ކުރާ ކަމަށެވެ. އަދި ޕާޓީތަކުން ކޯލިޝަނެއް ހެދީ ޚިޔާލު ތަފާތުވާން ޖެހޭ ކަންކަމުގައި ޚިޔާލު ތަފާތުވެ މަޝްވަރާގެ އުސޫލުން ޚިޔާލުތައް އެއްގޮތްކުރާ ލީޑާޝިޕެއް ދަމަހައްޓަން ކަމަށެވެ.\nއެ ބަޔާނުގައި ވެއެވެ: "... މިހާތަނަށް ޖުމްހޫރީ ޕާޓީން ސަރުކާރާއި، ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހަށް އެއްވެސް މިންވަރަކަށް ފާޑުކިޔާފައި ނުވާ ހިނދު އެމްޑީޕީގެ ޕީޖީ ލީޑަރު އަލީ އާޒިމް ދެއްކެވި ވާހަކަތަކަކީ ކަނޑައެޅިގެން ދޮގު ވާހަކަތަކެއް ކަން ފާހަގަ ކުރަން."\nއެ ޕާޓީން ބުނީ ރައީސް ނަޝީދު ކުރައްވާ ކަންކަމުގައި ފާޑުކިޔަން ޖެހެނީ ފާޑު ކިޔޭނެ މިންވަރަށް އެކިއެކި ކަންކަމުގައި ގެންގުޅުއްވާ ދިވެހިންނާ ބީރައްޓެހި، ގައުމީ އަދި ދީނީ އެއްބައިވަންތަކަން ގެއްލޭ މިންވަރަށް ދައްކަވާ ވާހަކަފުޅާ އަމަލުފުޅުތަކުގެ ސަބަބުން ކަމަށެވެ.\n"... ކޯލިޝަންގައި އޮތް ނަމަވެސް އިސްލާމްދީނާ ގައުމާއި ދިވެހި ރައްޔިތުންނަށް ގެއްލުމެއް ކުރާނަމަ އެކަމާ ދެކޮޅަށް ޖުމްހޫރީ ޕާޓީން ވާހަކަ ދައްކާނެ. އަދި ކަންކަން އިސްލާހު ކުރަން ބާރު އަޅާނެ. މިހާތަނަށް ރައީސް އިބްރާހިމް މުހައްމަދު ސޯލިހް ގެންގުޅުއްވާ ހަރުދަނާ ސިޔާސަތުތަކަށް ޖުމްހޫރީ ޕާޓީން މަރުހަބާ ކިޔަން."\nގާސިމް އިބްރާހިމްގެ ޖުމްހޫރީ ޕާޓީން ބުނީ އެމްޑީޕީގެ ރައީސް މުހައްމަދު ނަޝީދު ފަހަކަށް އައިސް ސަރުކާރުގެ ކަންކަމުގައި ފާޑުވިދާޅުވެ ވާހަކަފުޅު ދެއްކެވުން އާންމުވެފައި ވާއިރު، އަލީ އާޒިމްގެ ވާހަކައިން ރައީސް ސޯލިހުގެ ސަރުކާރަކީ އެމްޑީޕީ އާއި ރައީސް ނަޝީދު ހިމެނޭ ސަރުކާރެއް ނޫން ކަމަށް ދޭހަވާ ކަމަށެވެ.\nއާޒިމް ވަނީ އެމްޑީޕީ އަށް ފާޑުކިޔާނަމަ ޖުމްހޫރީ ޕާޓީގެ ލީޑަރު ވެސް ޖުމްހޫރީ ޕާޓީ ވެސް ކޯލިޝަނުން ނިކުމެގެން ދާންވީ ކަމަށް ވިދާޅުވެފަ އެވެ.\nޖުމްހޫރީ ޕާޓީ ރައީސް މުހައްމަދު ނަޝީދު އަލީ އާޒިމް


Jalugai hingi hamanujehun hama akah elhijje: Munaz | Mihaaru\nމުނާޒް ނޫސްވެރިންނާ ވާހަކަ ދައްކަވަނީ: އޭނާ ވިދާޅުވަނީ ގައިދީން މިހާރު ހަމައަކަށް އެޅިފައިވާ ކަމަށް. --ފޮޓޯ/\nޖަލުގައި ހިނގި ހަމަނުޖެހުން ހަމައަކަށް އެޅިއްޖެ: މުނާޒް\n08 ޖެނުއަރީ 2020 - 13:186comments\nޖަލުގައި މިދިޔަ ހަފުތާ އިން ފެށިގެން ހަމަނުޖެހުން ހިނގި ނަމަވެސް މިހާރު އެކަން ހަމައަކަށް އެޅިފައިވާ ކަމަށް ކޮމިޝަނާ އޮފް ޕްރިޒަންސް އަބްދުﷲ މުނާޒް މިއަދު ވިދާޅުވެއްޖެ އެވެ.\nމާފުށީ ޖަލުގައި ހިނގި ހަމަނުޖެހުންތަކާ ގުޅިގެން މިއަދު ބޭއްވި ޕްރެސް ކޮންފަރެންސްގައި މުނާޒް ވިދާޅުވީ ވޭތުވެދިޔަ 12 ގަޑިއިރުގެ ތެރޭގައި ގައިދީން އެއްވެސް ކަމެއް ހިންގާފައި ނުވާ ކަމަށެވެ. ހަމަނުޖެހުން ބޮޑުވީ ޝަރީއަތް ނިމެންދެން "ވާނުވާ" ޖަހާފައި ބައިތިއްބާ ރިމާންޑް ގޮޅިއެއްގައި ކަމަށާއި އިތުރު ހަ ގޮޅިއަކުން އެ މީހުންނާ ބައިވެރިވި ކަމަށް ވިދާޅުވި އެވެ.\nއޭނާ ވިދާޅުވި ގޮތުގައި މާފުށީ ޖަލުގައި ތިބި ގައިދީންނާ ބައިވެރިވުމުގެ ގޮތުން މާލޭ ޖަލުގައި ކޮންމެވެސް ވަރެއްގެ ހަމަނުޖެހުންތަކެއް އުފައްދައި ގޮޅިތެރޭގައި ބެޑްޝީޓެއްގައި ރޯކޮށްލައި ބޭރަށް އެއްލައިލި އެވެ.\n"އެ މީހުންނަކަށް [މާލޭ ޖަލުގެ ގައިދީންނަށް] ނޭނގެ ވެގެން އުޅޭ ގޮތެއް. މާފުށީގައި ހިނގި ކަންކަމުގައި އެ މީހުން ބައިވެރިވެލީ،" މުނާޒް ވިދާޅުވި އެވެ.\n"އެކަމަކު ވިސްނައިދީގެން، ނަސޭހަތްދީގެން އެ މީހުން ވެސް މިހާރު ބަސް އަހައިގެން އެ ތިބީ."\nރިމާންޑް ޖަލުގައި ތިބި ގައިދީންގެ ރުޅިގަދަވީ، އެތަނުގައި "ވާނުވާ ނޭނގި" އެތަނުގައި ތިބެން ޖެހުމާއި ބޭސްފަރުވާ އާއި އަސާސީ ޚިދުމަތްތައް ލިބުމުގައި ދަތިތަކެއް ކުރިމަތިވުމެވެ.\nމާފުށީ ޖަލު: އެތަނުގެ ޖާގަ އަށް ވުރެން އިތުރަށް މީހުން ބަންދުކޮށްފައިވާ ކަމަށް މުނާޒް ވިދާޅުވި.-- ފޮޓޯ: މިހާރު ފައިލް ފޮޓޯ\nޖަލުގައި ގައިދީންނަށް މިދިޔަ ހުކުރުދުވަހު އަނިޔާވީ، މުނާޒް އިސްވެ ހުންނަވައި ވަކި ސަބަބެއް ނެތި ގޮޅިއެއް ބަލައި ފާސްކުރަން އޮފިސަރުން ވެއްދުމުން ހިންގި ހަމަނުޖެހުމަގަ އެވެ. އެގޮތަށް ގޮޅި ބަލައި ފާސްނުކުރަން ބައެއް އޮފިސަރުން މުނާޒްގެ އަރިހުން އެދުނު ކަން "މިހާރު" އަށް އެނގިަފއިވެ އެވެ. ގައިދީން، އެ އޮފިސަރުންނާ ކުރިމަތިލުމުން، ގޮޅިން ނެރެން ޖެހުނީ ޕެޕަ ސްޕްރޭ ޖަހައި ބާރުގެ ބޭނުން ކޮށްގެންނެވެ. އެ ކަންތައްގަނޑުގައި ގައިދީއެއްގެ ބޮލަށް އަނިޔާވެ ފަރުވާދީފައި ވެ އެވެ.\nއެކަމަކު މުނާޒް މިއަދު ވިދާޅުވީ އިންސްޕެކްޓާ އޮފް ކަރެކްޝަންސް އަހްމަދު މުހައްމަދާއި ކަރެކްޝަންސަށް ބައްދަލުވުމަށް ދިޔަ ދެ ފުލުހުންގެ ހާޒިރުގައި ގޮޅިއެއް ފާސްކުރަން އުޅުނީ ގައިދީންތަކެއް އެކަކު އަނެކަކަށް ހަމަލާދީގެން ކަމަށެވެ.\nޖަލުތަކުގެ ހާލަތު މިހާރު ރަނގަޅުކަން ސާބިތުކޮށްދެއްވަން މުނާޒް ވިދާޅުވީ މި ސަރުކާރު ހަވާލުވި އިރު ޖަލުގެ އާބާދީ އަށް ވުރެ 40 ޕަސެންޓު އިތުރަށް މީހުން ބަންދުކޮށްފައި ތިބި ކަމަށެވެ. އެއާއެކު ޖަލުގެ ތޮއްޖެހުން އިތުރުވެފައިވާ އިރު ކުރީގެ ސަރުކާރުގެ ފަސް އަހަރު ވެސް ޖަލުގެ ޖާގަ އިތުރުކުރަން އެއްވެސް ކަމެއް ކޮށްފައި ނުވާ ކަަމަށް ވިދާޅުވި އެވެ.\n"ހަމަ އެންމެ ގޮޅިއެއް ވެސް އިތުރުކޮށްފައެއް ނުވޭ. ނަމަވެސް މީހުންގެ އާބާދީ އޮތީ ގިނަވެފައި. އަޅުގަނޑުމެން އައިސް ކުރި މަސައްކަތުން 140 އަށް ވުރެން ގިނަ ޖާގަ ޖަލުތަކަށް ވާނީ އިތުރުކޮށްފައި،" މުނާޒް ވިދާޅުވި އެވެ.\nއޭނާ ވިދާޅުވި ގޮތުގައި ޖަލުގެ ހާލަތު ރަނގަޅުކުރަން ޔާޑުތައް ތަރައްގީކޮށް ދުވާލު އެތަނުގައި ގައިދީން ހޭދަކުރާ ގޮތަށް ހަދާނެ އެވެ. ގޮޅިތަކަށް ވަންނާނީ ރޭގަނޑު ނިދަން އެކަނި ކަމަށް ވެސް ވިދާޅުވި އެވެ.\nބޭސްފަރުވާގެ ކަންކަމާއި ގައިދީންގެ އެހެން ޚިދުމަތްތަކަށް ވެސް ބަދަލުކޮށްފައިވާ ކަމަށާއި ބޭސްފަރުވާގައި ބައެއް ފަހަރަށް ދިގުލައިގެންދާ މައްސަލައަކީ ރާއްޖޭގެ ހުރިހާ ރައްޔިތުންނަށް ދިމާވާ ކަމެއް ކަމަށް ވިދާޅުވި އެވެ. އެއީ، ޚާއްސަ ބަލިތަކުގެ ޑޮކްޓަރުންނަށް ދެއްކުމުގައި ދިމާވާ ދަތިތައް ކަމަށް ވިދާޅުވި އެވެ.\nއޭނާ ވިދާޅުވި ގޮތުގައި ގައިދީންނަށް ނޭނގުނަސް އެކަން ހައްލުކުރަން ގިނަ މަސައްކަތްތަކެއް ވަނީ ކޮށްފަ އެވެ. ޖަލު ހުކުމަށް ގެންދާ މީހުންގެ މެޑިކަލް އަދި ސައިކޭޓްރިކް އެސެސްމެންޓް ހެދުމަކީ ވެސް، މުނާޒް ވިދާޅުވި ގޮތުގައި، މި ސަރުކާރުގައި އަލަށް ފެށި ކަމެކެވެ.\nއިތުރު ލިޔުންތައް ގައިދީން މާފުށީ ޖަލު ކަރެކްޝަނަލް ސާވިސް ޖަލުތައް އަބްދުﷲ މުނާޒް (ކުރީގެ ކޮމިޝަނާ އޮފް ޕްރިޒްންސް)\nޖަލުތަކުގެ އިސްލާހު "ވާނުވާގައި"، ހިތްހަމަނުޖެހުން!\nގައިދީންނަށް އޮންލައިންކޮށް ފައިސާ ފޮނުވޭ ގޮތް ހަދައިފި\nގައިދީ ދޫކޮށްލި މައްސަލާގައި ހިމެނޭ އެކަކު ވަކިވެއްޖެ


Raajje Ah Fiyavalhu Alhan Jehidhaane Kamuge Inzaaru EU Parliament Menbaraku Dhehvaifi - Vaguthu\nކޮވިޑް-19: ދުނިޔޭގެ ހާލަތު ގޯހުން ގޯހަށް! - 12 ގަޑިއިރު ކުރިން\nރާއްޖެއަށް ފިޔަވަޅު އަޅާނެ ކަމުގެ އިންޒާރު އީޔޫ ޕާލަމެންޓްގެ މެންބަރަކު ދެއްވައިފި\nސުޕްރީމް ކޯޓު ކައިރި – ވަގުތު އިމޭޖްސް: އަމީން ފަހްމީ\nވެރިކަމުގެ ބާރުތައް ސުލްހަވެރިކަމާއި އެކު ބަދަލުކުރަން ރައީސް ޔާމީން ދެކޮޅު ހަދާ ނަމަ ޔޫރަޕިއަން ޔޫނިއަން (އީޔޫ) އިން އެކަމުގެ ޒިންމާ އުފުލަން ޖެހޭ ރާއްޖޭގެ ފަރާތްކަށް ފިޔަވަޅު އަޅަން ޖެހިލުން ނުވާނެ ކަމަށް އީޔޫ ޕާލަމެންޓުގެ މެންބަރު ތޯމަސް ޒެކޯވްސްކީ ވިދާޅުވެއްޖެ އެވެ.\nޒެކޯވްސްކީ މިއަދު ކުރި ޓުވީޓެއްގައި ވިދާޅުވީ މިދިޔަ މަހު ބޭއްވި ރިޔާސީ އިންތިހާބުން ނާކާމިޔާބުވެވަޑައިގެންފައިވާ ރައީސް އަބްދުﷲ ޔާމިން އަމަލު ކުރައްވަމުން ގެންދަވަނީ އޭނާ ކަންބޮޑުވާ ފަދަ ގޮތަކަށް ކަމަށެވެ.\n"އަމާންކަމާއެކީގައި ވެރިކަމުގެ ބާރުތައް ބަދަލުކުރުމަށް ދެކޮޅު ހަދާ މީހުންނަށް ފިޔަވަޅު އަޅަން އީޔޫ އިން ޖެހިލުމެއް ނުވާނެ،" އޭނާ ވިދާޅުވެފައިވެ އެވެ.\nއަމާންކަމާއެކީގައި ވެރިކަމުގެ ބާރުތައް ބަދަލުކުރުމަށް ދެކޮޅު ހަދާ މީހުންނަށް ފިޔަވަޅު އަޅަން އީޔޫ އިން ޖެހިލުމެއް ނުވާނެ ކަމަށް އީޔޫ ޕާލަމެންޓްގެ މެންބަރަކު ވިދާޅުވެފައި ވާއިރު ވެރިކަމުގެ ބާރުތައް ބަދަލު ކުރުމަށް އިންތިޚާބީ ރައީސް އިންރާހިމް މުހައްމަދު ސޯލިހް (އިބޫ) ގެ ފަރާތުން ތަފާތު ކޮމެޓީތައް އުފައްދާ އެކޮމެޓީތަކުން ސަރުކާރުގެ އެކި އިދާރާތަކާއި ގެންދަވަނީ ބައްދަލު ކުރައްވަމުންނެވެ.\nވެރިކަމުގެ ބާރުތައް ބަދަލު ކުރަން ސަރުކާރުން ވަރަށް ފުރިހަމައަށް އެއްބާރުލުން ދެމުން ގެންދާ ކަމަށް އިދިކޮޅު ފަރާތްތަކުން ބުނެއެވެ.\nނަމަވެސް ރައީސް ޔާމީން ވަނީ އިންތިޚާބުގައި އޮޅުވާލުންތަކެއް އެބައޮތް ކަމަށް ވިދާޅުވެ އިންތިޚާބު ބާތިލް ކުރަން ސުޕްރީމް ކޯޓަށް މައްސަލަ ހުށަހަޅާފައެވެ.\nއިންތިޚާބު ބާތިލް ކުރަން ރައީސް ޔާމީންގެ ފަރާތްޕުޅުން ހުށަހަޅާފައިވާ މައްސަލައިގެ ދެއަޑުއެހުމެއް ބާއްވާފައި ވާއިރު އެމައްސަލައިގައި މާދަމާ އޮންނާނީ އެންމެ ފަހުގެ އަޑުއެހުން ކަމަށް މިއަދު އުއްތަމަ ފަނޑިޔާރު ވަނީ އިއުލާން ކުރައްވާފައެވެ.\nމަހުގެ ޑިއުޓީ ކުޑަ ކުރަން އީޔޫއިން ގޮތެއް ނިންމާނީ 2023 ގައި: ޒަހާ\nކޮވިޑް-19: އީޔޫއިން ރާއްޖެއަށް ތިން މިލިއަން ޔޫރޯ ދޭން ނިންމައިފި\nއޮކްޓޯބަރ 15, 2018 22:21\nވޯޓު އޮޅުވާލުމުގަ ބައިވެރިވީ ފަރާތްތައް އެބަ ފުމޭދޯ.\nއޮކްޓޯބަރ 15, 2018 22:28\nމި މުޞީބާތުން އަޅުގަނޑުމެންގެ މި ދިވެހި އުއްމަތް ސަލާމަތްކުރުމުގެ ހެޔޮ ތައުފީޤު މާތްރަސްކަނލާގެ މިންވަރުކުރަށްވާށި، އާމީން.\nއޮކްޓޯބަރ 15, 2018 22:29\nބަލަ ތި ވާ ގެއްލުމެއްވާނީ ޕީޕީއެމް އައް އެކަނިތަ.. ވާ ކަމެއް ވާނީ ދިވެހިރައްޔިތުންނައް... ކީއްކުރަން ލީ ވޯޓެއްތަތީ.....އީޔޫ ބުނާ މީހަކަށް މިޤައުމުގެ ވެރިކަން ހަވާލު ކުރަންވީނުން.\nއޮކްޓޯބަރ 15, 2018 22:52\nކަމެއްކުރެވޭނެބަަޔަކު ކަމެއް ކުރާނަމެކޭ ނުގޮވާނެ މުސްލިމުންނެއް ޔަހޫދީން ދެކެއެއް ބިރެއްނުގަންނާނެ ބިރުގަންނާނީ ﷲދެކެ ޔަހޫދީންނަކަށް އެއްކަމެއްވެސް ނުކުރެވޭނެ\nއޮކްޓޯބަރ 15, 2018 23:26\nދެން އަޅަންވީނު. ކިހާދެން ބޮޑުއެއްޖެކަމެއް.\nއޮކްޓޯބަރ 15, 2018 23:27\nހޫނ އަޅާއެއްޗެއް އަޅާބަލަ ކިހާބޮޑު ދުއްޕާނެއް ޖެހިފަމިއޮތީ އޭނ.....!!!\nއޮކްޓޯބަރ 15, 2018 23:29\nއީޔޫއަކާ މިކަމަކާ ކޮން ކަމެއް. ބަޔަކަށް ވެރިކަން ލިބިދާނެހެން ހީވީމަ ޔަހޫދީންނަށް ހާދަ ފޯރިއެއް އެބަ އަރައޭދޯ. ރައްޔިތުންނަށް އެބަ އެނގޭ މިވާނުވާ. ލަނޑަޔާ ވާނީ ލަނޑަޔާ. ޔަހޫދީޏްގެ ސިޔާސަތު ތަންފީޒުކޮށްދެން ވައުދުވެގެން ތިބީމަ މިކަހަލަ ކިތަންމެ އިންޒާރެއް ދިވެހިންނަށް އަންނާނެ. ދިވެހިން ތިބެންވާނީ އިސްލާމްދީން މަތީގައި ސާބިތުކަމާއެކު. މިއުޅެނީ އިސްލާމް ދީނާ ގައުމު ޔަހޫދީންނަށް ބަޔަކު ހިބައިން ދޭންވެގެން. ދޭލެއް ލަސްވެގެން އެތޅިފޮޅެނީ.\nއޮކްޓޯބަރ 16, 2018 07:59\nކުޑަކޮށްވެސް އީޔޫއާއި އެމެރިކާގެ ބިރު ދެއްކުމަށް ޖެހިލުމެއް ނުވޭ. ތިއީ މުސްލިމް ގައުމުތަކަށް ދުވަހަކުވެސް ހެވެއް އެދޭ ބައެއްނޫން. އަބަދުވެސް ތިމާމެންގެ ބާރާއި ނުފޫޒުގެ ދަށުގައި އެހެން ގައުމުތައް ބާއްވަންޖެހެނީ.\nއޮކްޓޯބަރ 16, 2018 08:40\nއީޔޫއިން ފިޔަވަޅުއަޅަންވީގަދަކަމުން މުސްލިމުންގެބިންތައްފޭރިގަނެ ކުޑަކުއްޖެއް އަންހެނެއްފިރިހެނެއް މުސްކުޅިއެއްބެލުމެއްނެތިމަރާ އަމިއްލަވަޒަުނުން ގަދަކަމުން ތަނުގެވަޒަންވެރިންބޭރުކުރަމުންދާފަރާތްތްކާ، އެކަމަށް ހިތްވަރުދޭ ފަރާތްތަކަށް ދިވެހިރާއްޖެއަކީ މިފަދަޢަމަލުހިންގާ ގައުމެއްނޫން އަދި އެފަދަ ކަމަކަށް ހިތްވަރުދޭ ގައުމެއެްވެސްނޫން ނާތަހުޒީބުކަންތަކާ ނުރުހޭގައުމެއް ބެލެވޭގޮތުގައި އީޔޫ ރާއްޖެއާމެދު ހިތްހަމަނުޖެހެނީ ދެކަމަކުންއެއީ ރާއްޖޭގައި ހަމައިންނެއްޓިފައިވާ ފަރާތްތައް ބޭނުންހައިގޮތަކަށް އުޅެނުދިނުން ނޫނީއިސްލްދީންނޫން އެހެންދީނަކަށް ފުރުޞަތުނެތުން އިސްލާމްދީނަކީﷲ ދެއްވިބޮޑު ނިއުމަެތެއްމިއީ ދިވެހިންގެ ނިންމުން ނޭދެވޭކަންތަކަށް ދިވެހިންގެތެރެއިންމަދުބަޔަކު ހިތްވަރުދިންކަމުގައިވިއަސް މިއީގިނަދިވެހިރައްޔިތުން ބޭނުންވާގޮތްކަމުގައިނުވާތީ މިއީ އީޔޫއާބެހޭކަމެއްނޫ\nއޮކްޓޯބަރ 16, 2018 09:14\nތިހެން ކިޔަކިޔަ ތިއްބަ ރައީސް ޔާމީން މި5އަހަރުވެސް ފުރިހަމަކުރީ.\nއޮކްޓޯބަރ 16, 2018 09:20\nރާއްޖޭގެ ނިކަމެތި ރައްޔިތުންނަށް ފިޔަވަޅު އެޅުމަކީ ރީނދޫމީހުން ވަރަށް ދެކެން ބޭނުންވާ ކަމެއްކަން އަހަރުމެންނަށް އެގޭ، އެކަމުން ރީދޫމީހުންނަށް ފައިދާ ވަންޏާ ކުރަންވީ ކުޑަކޮށްވެސް ޖެހިލުމެއް ނުވޭ، ތިހެން ދައްކާ ބިރަކަށް ފަސްޖެހުމެއް ނެތް\nއޮކްޓޯބަރ 16, 2018 11:15\nއަޅަންދެން ކިޔުގަ މިތިބީ\nއޮކްޓޯބަރ 16, 2018 13:40


Masverikamuge Bill Ekulavaalai Raees Ofeehah Fonuvaifi – adduLIVE\nމަސްވެރިކަމުގެ ބިލު އެކުލަވާލައި ރައީސް އޮފީހަށް ފޮނުވައިިފި\nJul 11, 2019, 18:29 ހަސަން ރަޝީދު\nރައީސް އޮފީސް : ފޮޓޯ: ސަން\nމިހާރު އަމަލުކުރަމުންދާ 32 އަހަރުވީ މަސްވެރިކަމުގެ ގާނޫނުގެ ބަދަލުގައި، މުޅިން އަލަށް ތައާރަފްކުރާ ބިލެއްގެ ގޮތުގައި "ދިވެހިރާއްޖޭގެ މަސްވެރިކަމުގެ ބިލު" އެޓާނީ ޖެނެރަލްގެ އޮފީހުން އެކުލަވާލާ، ރައްޔިތުންގެ މަޖިލީހަށް ހުށަހެޅުމަށް ރައީސް އޮފީހަށް ފޮނުވައިފިއެވެ.\nއޭޖީ އޮފީހުން ބުނީ 73 މާއްދާގެ މައްޗަށް އެކުލެވޭ މި ބިލު ރައީސް އޮފީހަށް ފޮނުވާފައިވަނީ މިދިޔަ އަންގާރަ ދުވަހު ކަމަށެވެ. މި ބިލު ފާސްކޮށް ތަސްދީގު ކުރުމާއެކު 1987 ވަނަ އަހަރުން ފެށިގެން އަމަލުކުރަމުންދާ މަސްވެރިކަމުގެ ގާނޫނު އުވިގެންދާނެއެވެ.\nސަރުކާރުން މި ބިލު ހުށަހެޅުމުގެ ބޭނުމަކީ ރާއްޖޭގެ ކަނޑުގެ ސަރަހައްދުގައިވާ މަސްވެރިކަމުގެ ދިރުންތަކާއި އެތަކެތީގެ މާހައުލު މުސްތަގުބަލުގެ ޖީލުތަކަށް ފޯރުކޮށްދިނުމަށްޓަކައި ދެމެހެއްޓެނިވި ގޮތެއްގައި އެތަކެއްޗާއި އެތަކެތީގެ މާހައުލު ބެލެހެއްޓުމާ ގުޅޭ އުސޫލުތައް ކަނޑައެޅުން ކަމަށް އޭޖީ އޮފީހުން ބުނެއެވެ.\nއެގޮތުން މި ބިލުގައި ރާއްޖޭގެ ކަނޑުގެ ސަރަހައްދުގައި އެންމެހައި ފަރާތްތަކުން ކުރާ މަސްވެރިކަމާއި ކަމާބެހޭ ފަރާތްތަކަށް ރިޕޯޓު ކުރުމެއް ނެތި އަދި ބެލެހެއްޓުމެއް ނެތި ކުރާ މަސްވެރިކަން ހުއްޓުވައި، ރާއްޖޭގެ ކަނޑުގެ ސަރަހައްދުން ބޭރުގައި ދިވެހިން ކުރާ މަސްވެރިކަން ކޮންޓްރޯލް ކުރުމަށް ބާރު އަޅާފައިވާނެ ކަމަށްވެސް އޭޖީ އޮފީހުން މައުލޫމާތުދެއެވެ.\nމީގެއިތުރުން މަސްވެރިކަމުގައި ބޭނުންކުރާ އާލަތްތަކާއި ހިފާ ބާވަތްތަކާއި މަސްވެރިކަން ކުރާ ބޭނުމާއި މަސްވެރިކަމުގެ ބާވަތް ކަނޑައަޅައި ގެޒެޓުގައި އިއުލާންކުރަންޖެހޭ ގޮތަށް ބިލުގައި ވަނީ ހިމަނާފައެވެ. އެގޮތުން އެއިން ކޮންމެ ބާވަތެއްގެ މަސްވެރިކަމުގެ ޕްލޭނެއް ތައްޔާރުކޮށް، އެ މަސްވެރިކަމެއް އަމާޒުވެފައިވާ މަސްތައް ދިރިއުޅޭ މާހައުލުގައި އުޅޭ އެހެން ބާވަތުގެ މަސްތަކަކީ ކޮބައިކަން ނުވަތަ އެ މަސްތަކާ ގުޅިފައިވާ ނުވަތަ އެ މަސްތައް ބަރޯސާވާ އެހެން ބާވަތުގެ މަސްތަކަކީ ކޮބައިކަން އެ ޕްލޭނުގައި ހިމަނަންޖެހޭނެ ކަމަށްވެސް ބިލުގައި ބުނެފައިވެއެވެ.\nއަދި މަސްވެރިކަން ކުރާ ދިވެހި އުޅަނދުފަހަރުތަކުން، ބޭރުގެ މަސްވެރި އުޅަނދުތަކަށް މިނިސްޓްރީން ދޫކުރާ ހުއްދައެއް ލިބިގެން މަސް ވިއްކޭނެ އުސޫލާއި، ދިވެހި އުޅަނދު ފަހަރުތަކުން މަސް ގަންނަން އަންނަ ބޭރުގެ އުޅަނދު ފަހަރުތަކުން ހުއްދަ ނަގަންޖެހޭނެ އުސޫލުތައް ވެސް ބަޔާންކޮށްފައިވެއެވެ.\nމީގެއިތުރުން މިނިސްޓްރީގެ ހުއްދަ ކުރިއާލާ ލިބިގެން މެނުވީ ބޭރުގެ މަސްވެރި އުޅަނދުތައް ރާއްޖޭގެ ކަނޑުގެ ސަރަހައްދަށް ވަނުން މަނާކުރާ މާއްދާއެއް ވެސް ބިލުގައި ހިމަނާފައިވެއެވެ. މި ބިލުގެ ދަށުން ރާއްޖެއިން ބޭރުގައި ރަޖިސްޓްރީކޮށްފައިވާ ބޭރުގެ އެއްވެސް އުޅަނދަކަށް ރާއްޖޭގައި މަސްވެރިކަން ކުރުމުގެ ލައިސެންސް ނުދެވޭނެ ކަމަށްވެސް ބަޔާންކޮށްފައިވެއެވެ.\nސަރުކާރުގެ މަސްވެރިކަމުގެ ވައުދުގެ ތެރޭގައި ހިމެނޭ އޮފްޝޯރ ޕްލެޓްފޯމުތައް ގާއިމުކުރާ ގުޅޭ އުސޫލު ވެސް ބިލުގައި ހިމަނާފައިވެއެވެ. މިގޮތުން އޮފްޝޯރ ޕްލެޓްފޯމުތަކަކީ މަސްވެރިންގެ އަތުން މަސް ގަތުމަށް ނުވަތަ މަސް ޕްރޮސެސް ކުރުމަށް ނުވަތަ މަސްވެރިކަން ކުރާ އުޅަނދުފަހަރަކަށް ބޭނުންވާ އެހެން ހިދުމަތްތައް ދިނުމަށްޓަކާ އަތޮޅުތަކުގެ އެތެރެވަރިން ބޭރުގައިވާ ކަނޑުގެ ސަރަހައްދެއްގައި ގާއިމުކުރާ ވަސީލަތެކެވެ.\nއަދި އޮފްޝޯރ ޕްލެޓްފޯމުތައް ގާއިމުކުރާނެ ފަރާތްތައް ކަނޑައަޅާނީ އެކަމާ ގުޅޭ ގަވާއިދުގައި ބަޔާންކޮށްފައިވާ ގޮތުގެ މަތީން ބީލަމުގެ އުސޫލުންކަން ބިލުގައި ފާހަގަކޮށްފައިވެއެވެ.


Beyru kuran ulhenikoh hifehetti7lakka rufiyya dhookollumuge hukum baathil koffi | Mihaaru\nބިދޭސީއަކު ބޭރުކުރަން އުޅެނިކޮށް ހިފެހެއްޓި ހަތް ލައްކަ އަށް ވުރެ ގިނަ ރުފިޔާ ދޫކޮށްލަން ކުރި ހުކުމް ބާތިލްކޮށްފިި\nޑޮލަރުތަކެއް ގުނަނީ: ބިދޭސީއަކު ބޭރުކުރަން އުޅެނިކޮށް ހިފެހެއްޓި 48،000 ޑޮލަރު ދޫކޮށްލަން ކުރި ހުކުމް ވަނީ ބާތިލް ކޮށްފައި -- ފޮޓޯ/މިހާރު\n24 ސެޕްޓެމްބަރ 2020 - 12:45\nބިދޭސީއަކު ރާއްޖެއިން ބޭރަށް ގެންދަން އުޅެނިކޮށް ހިފެހެއްޓި 48،000 ޑޮލަރު (ހަތް ލައްކަ އަށް ވުރެ ގިނަ ރުފިޔާ) އަނބުރާ ދޭން ކްރިމިނަލް ކޯޓުން ކޮށްފައިވާ އަމުރު ހައި ކޯޓުން ބާތިލްކޮށްފި އެވެ.\nމިދިޔަ އަހަރުގެ އޮކްޓޫބަރު މަހު ބަންގްލަދޭޝްގެ ރައްޔިތަކު ރާއްޖެ އިން ބޭރަށް ފުރަން އުޅުނުއިރު، މޮބައިލް ފޯނު ލާން ގެންގުޅޭ ފޮއްޓަކަށް ލައިގެން އޭނާ ގެންދަން އުޅުނު 48،000 ޑޮލަރު ކަސްޓަމްސް އިން ހިފެހެއްޓީ މަނީ ލޯންޑްރިން އަދި ޓެރަރިޒަމަށް ފައިނޭންސް ކުރުން ހުއްޓުވުމުގެ ގާނޫނުގެ ދަށުން ހަދާފައިވާ ގަވާއިދުގެ ދަށުން ޑިކްލެއާ ނުކޮށް އެ ފައިސާ ގެންދަން އުޅުމުންނެވެ. އެ ފައިސާ އަނބުރާ ދޭން ކްރިމިނަލް ކޯޓުން މިދިޔަ ޖެނުއަރީ މަހު އަމުރުކުރީ ޖިނާއީ އިޖުރައާތުގެ ގާނޫނުގެ ދަށުން ހިފެހެއްޓޭ މުދަލާއި ފައިސާ އަނބުރާ ހޯދަން އެ މީހާގެ ފަރާތުން ކްރިމިނަލް ކޯޓަށް ހުށަހެޅުމުންނެވެ.\nހުކުމުގައި ވަނީ މަނީ ލޯންޑްރިންގެ ގާނޫނުގެ ދަށުން ކަސްޓަމްސް އިން ހިފަހައްޓާ މުދަލާއި ފައިސާ އަނބުރާ ހޯދުމުގެ މައްސަލަތައް ބަލާނެ އިޖުރައާތެއް، ޖިނާއީ އިޖުރައާތުުގެ ގާނޫނާއި މަނީ ލޯންޑްރިންގެ ގާނޫނުގައި ވެސް ބުނެފައި ނެތުމުން އެފަދަ މައްސަލަތައް ބަލަން ޖެހޭނީ މަދަނީ މައްސަލަތައް ބެލުމުގެ އިހްތިސާސް އޮންނަ ކޯޓަކުން ކަމަށެވެ. އެ ފައިސާ ހޯދަން ބޭނުންވާ ނަމަ، އެ މައްސަލަ ހުށަހަޅަން ޖެހޭނީ ސިވިލް ކޯޓަށް ކަމަށް އެ ހުކުމުގައިވެ އެވެ،\nއެކަންކަން ފާހަގަކޮށް، އެ މައްސަލަ ބެއްލެވި ތިން ފަނޑިޔާރުންގެ އިއްތިފާގުން ކުރެއްވި ހުކުމުގައިވަނީ އެ ފައިސާ އަނބުރާ ދޭން ކްރިމިނަލް ކޯޓުން ކުރި ހުކުމުން ބާތިލްކުރާ ކަމަށެވެ.\nނަގުދު ފައިސާއިން 20،000 ޑޮލަރަށް ވުރެ މަތީ އަދަދެއް ރާއްޖެ އިން ބޭރަށް ގެންދާ ނަމަ ކަސްޓަމްސްގައި ޑިކްލެއާ ކުރަން ޖެހެ އެވެ. މީގެ ކުރިން ވެސް ޑިކްލެއާ ނުކޮށް ބޭރަށް ގެންދަން އުޅުނު ގިނަ އަދަދެއްގެ ފައިސާ ކަސްޓަމްސް އިން ހިފަހައްޓާފައިވެ އެވެ.\nކުށްކުރުން ހައި ކޯޓް ކަސްޓަމްސް މަނީ ލޯންޑްރިން ބަންގްލަދޭޝް ރާއްޖެ-ބަންގްލަދޭޝް ބިދޭސީން\nބިދޭސީންގެ ފައިސާ ބޭންކަން ލެވޭނެ އެއްވެސް ކޮންޓްރޯލެއް ރާއްޖޭގައި ހަމަނެތީބާ؟ އަބަދުވެސް ދިވެހިންގެ ފަހަތުން ޖޫރިމަނާލާރިހޯދަން ސަލާންޖެހުމުގެ ހުތުރު ޢަމަލު ހުއްޓާލާފައި މިރާއްޖެއިން ބޭރުމީހުން ގެންދާ ފައިސާ ކޮންޓްރޯލްކުރެވޭނެ ގޮތެއް ހޯދަބަލަ. ކޮންމެ މީހަކު ބޮޑު ޓައިއެއް އަޅާފަ، ދައުލަތުގެ ބިޔަ ގޮނޑިއަކަށް އެރޭތޯ އުޅުމަކީ ހައްލެއްނޫން.\nކީއްވެބާ ހައިކޯޓުން މައްސަލަބެލި ފަންޑުޔާރުންގެ ނަންޖަހާފަ، ކުރިމިނަލް ކޯޓުން ބައްސަލަ ބެލި ފަންޑިޔާރުންގެ ނަން ނުޖަހަނީ، ނަމާ ޕޮޓޮޔާ ވެސް ޖަހަންފެނޭ އޭރުން މިކަންކަން އިސްލާހު ވާނީ. އާތީކަލް ގަ އިން ފޮޓޯއިން އެފެންނަނީ ކަމާ ގުޅުން ހުރިމީހެއްވެސް ނޫން.\nއެއީ ކުރިމިނަލްކޯޓުގަ އަލީ ރަސީދު އުޅުނު ދުވަސްވަރު މިހާރު އޭނައެހެރީ ހައިޖަމްޕެއް ޖަހާފަގޮސް ސްޕްރީމް ކޯޓުގައި އަނެއްކާ އޭނަބާ؟؟\nކުރިމިނަލް ކޯޓު އޯވަހޯލް ކުރާކައް ނުވޭތޯ. (ނަގުދު ފައިސާއިން 20،000 ޑޮލަރަށް ވުރެ މަތީ އަދަދެއް ރާއްޖެ އިން ބޭރަށް ގެންދާ ނަމަ ކަސްޓަމްސްގައި ޑިކްލެއާ ކުރަން ޖެހެ އެވެ) މިގޮތައް ގާނޫނުގަ އޮތްއިރުވެސް މި ހުކުން އިއްވީ ފައިސާ އަންބުރާ ހަވާލުކުރަން ޚުރިމިނަލް ކޯޓުގަ ހިންގަނީ ކޮން ގައުމެއްގެ ގާނުނެއްތަ؟


Raajjeyn beyrugai card akun mahakah 750 Dollar ge limit eh kanda alhaifi - One Online\nމީހަކު ބީއެމްއެލްގެ ވިސާ ކާޑެއް ހިފަހައްޓާލައިގެން --- ފޮޓޯ: ބީއެމްއެލް\nރާއްޖޭން ބޭރުގައި ކާޑަކުން މަހަކަށް 750 ޑޮލަރުގެ ލިމިޓެއް ކަނޑައަޅައިފި\nރާއްޖޭން ބޭރުގައި ދިރިއުޅޭ ދިވެހިންނަށް އެހީތެރިވުމުގެ ގޮތުން ބޭންކް އޮފް މޯލްޑިވްސް (ބީއެމްއެލް) އިން ކާޑަކުން މަހެއްގެ މައްޗަށް 750 ޑޮލަރު ބޭނުންކުރެވޭނެ ގޮތް ހަމަޖައްސައިފި އެވެ.\nބީއެމްއެލުން މިއަދު ބުނީ، ކޮވިޑުގެ ބަލިމަޑުކަމާ ގުޅިގެން ރާއްޖޭގެ އިގްތިސާދަށް ވެސް ވަރަށް ބޮޑު ހީނަރުކަމެއް ކުރިމަތިވެފައިވާ އިރު ފަތުރުވެރިކަމުގެ ސިނާއަތުގެ ހަރަކާތްތަކަށް ހުރަސް އެޅި، ބޭރު ފައިސާ ލިބޭ މިންވަރު ވަރަށް ބޮޑަށް ދަށްވެ، ޑޮލަރުގެ ލިކިއުޑިޓީ އަށް އެކަމުގެ ނޭދެވޭ އަސަރުކޮށްފައިވާ ކަމަށެވެ. އެހެންކަމުން ޑޮލަރުގެ ލިކިއުޑިޓީ ދެމެހެއްޓުމަށްޓަކައި އިތުރު ފިޔަވަޅު އަޅަން ޖެހިފައިވާ ކަމަށް ބޭންކުން ބުންޏެވެ.\nއެގޮތުން ރާއްޖޭން ބޭރަށް ދާ ޑޮލަރުގެ އަދަދު ހިފެހެއްޓުމަށާއި ޒަރޫރީ ބޭނުންތަކަށް މުދާ އެތެރެކުރުމަށާއި ރާއްޖޭން ބޭރުގައި ސިއްހީ ހިދުމަތާއި ތައުލީމު ހޯދުމަށް ދައްކަން ޖެހޭ ފައިސާއަށް އިސްކަންދިނުމުގެ ގޮތުން މިއަދުން ފެށިގެން ބީއެމްއެލުން ދޫކޮށްފައިވާ ހުރިހާ ޑެބިޓް އަދި ކްރެޑިޓް ކާޑުގެ ތެރެއިން ކޮންމެ ކާޑަކުން މަހެއްގެ މައްޗަށް ރާއްޖޭން ބޭރުގެ މުއާމަލާތްކުރެވޭނެ އަދަދެއްކަމުގައި 250 ޑޮލަރު ވަނީ ކަނޑައަޅައިފަ އެވެ.\nއޭގެ އިތުރުން ރާއްޖޭން ބޭރުގައި ދިރިއުޅޭ ދިވެހިންނަށް އެހީތެރިވުމުގެ ގޮތުން ބޭންކުން ވަނީ މަހެއްގެ މައްޗަށް 750 ޑޮލަރު ބޭނުންކުރެވޭނެ ގޮތް ހަމަޖައްސައިފަ އެވެ. އެ އަދަދުތައް ކަނޑައެޅިފައިވަނީ ދިވެހި ރުފިޔާ އެކައުންޓް މެދުވެރިކޮށް ކާޑުން ކުރާ ބޭރުގެ މުއާމަލާތްތަކަށެވެ. އަދި ބީއެމްއެލުން ދޫކޮށްފައިވާ ޑެބިޓް ކާޑެއް ބޭނުންކޮށްގެން ޑޮލަރު އެކައުންޓުން ކަސްޓަމަރުންކުރާ މުއާމަލާތްތައް މިހާރެކޭ އެއްގޮތަށް ކުރެވޭނެ އެވެ.\nބީއެމްއެލުން ބުނީ، މިގޮތަށް ކާޑުން ކުރެވޭ މުއާމަލާތުގެ އަދަދު ދަށްކުރެވުނު ނަމަވެސް ބޭސްފަރުވާ އާއި ތައުލީމާ ގުޅުން ހުރި ކަންކަމުގައި ފައިސާދެއްކުމަށް ވަގުތީ ލިމިޓެއް ކަސްޓަމަރުންނަށް ދިނުމަށް ހަމަޖެހިފައިވާ ކަމަށެވެ. އެގޮތަށް ބޭނުންވާ ކަސްޓަމަރުންނަށް އިންޓަނެޓް ބޭންކިން މެދުވެރިކޮށް އެކަމަކާ ގުޅުން ހުރި ލިޔުންތައް ބޭންކަށް ފޮނުވުމަށް ބޭންކުން އެދެ އެވެ.\n"މި ބަދަލާ ގުޅިގެން ބޭންކުގެ 95 ޕަސެންޓް ކަސްޓަމަރުންނަށް އެކަމުގެ އަސަރެއް ނުކުރާނެ އެވެ. އަދި ހަމަ އެހެންމެ މިއީ މިވަގުތުގެ ހާލަތަށް ބަލައި ބޭންކުން ކޮންމެހެން އަޅަން ޖެހުނު ވަގުތީ ފިޔަވަޅެކެވެ. ހާލަތު ބަދަލުވުމާއެކު ބޭންކުން މި ނިންމުން ރުޖޫއަ ކުރާނެ އެވެ،" ބީއެމްއެލުން ބުނެ އެވެ.\nގައުމީ ބޭންކުން އިތުރަށް ބުނީ، ޑޮލަރު ލިކިއުޑިޓީ އަކީ ދިމާވެފައިވާ ބޮޑު ގޮންޖެހުމަކަށްވާއިރު ބައިނަލްއަގްވާމީ އިދާރާތަކާ ގުޅިގެން ފަންޑިން ހޯދުމަށް ކެނޑިނޭޅި މަސައްކަތްކުރަމުން އަންނަ ކަމަށެވެ. އަދި ގައުމީ ބޭންކުގެ ގޮތުގައި މިދަތި ހާލަތުގައި ވެސް ދިވެހި ރައްޔިތުންނަށް އެހީތެރިވުމުގައި ދެމިއޮންނާނެކަމަށް އެ ބޭންކުން ބުންޏެވެ.\nގުޅޭ ޓެގު ބޭންކް އޮފް މޯލްޑިވްސް އިގްތިސޯދު ޔޫއެސް ޑޮލަރު\nބީއެމްއެލުން ބޮޑެތި ވިޔަފާރިތަކަށް 526 މިލިއަން ރުފިޔާ ދޫކޮށްފި\nއޮންލައިން ޓްރޭޑިން މުއާމަލާތްތަކުގެ ސަބަބުން ބީއެމްއެލް އިން ބޭރަށްދާ ޑޮަލަރު އިތުރުވޭ: ޓިމް\nކޮވިޑުގެ މުއްދަތުގައި ބީއެމްއެލް އިން އެއް ބިލިއަން ރުފިޔާގެ ލޯނު ދޫކޮށްފި\nއާންމުން ބައިވެރިވެ ސުވާލުކުރެވޭ ގޮތަށް ބީއެމްއެލްގެ ވެރިން މަޖިލީހަށް ހާޒިރުކުރަން އެދިއްޖެ


Uthuru thilafalhu ehbasvun7dhuvahuge therey haama kuran defence ah angaifi | Mihaaru\nއުތުރުތިލަފަޅު އެއްބަސްވުން ހަތް ދުވަސް ތެރޭ ހާމަކުރަން އަންގައިފި\nއިންފޮމޭޝަން ކޮމިޝަނަރު އަހުމަދު އާހިދު ރަޝީދު: ހަތް ދުވަހުގެ ތެރޭގައި އުތުރު ތިލަފަޅު އެއްބަސްވުން ހާމަކުރަން އިންފޮމޭޝަން ކޮމިޝަނުން މިއަދު ވަނީ ޑިފެންސް މިނިސްޓްރީއަށް އަންގާފައި -- ފޮޓޯ: އަލީ ނިޝާން/މިހާރު\n14 އޮކްޓޯބަރ 2021 - 12:08\nއުތުރު ތިލަފަޅުގައި ޑޮކްޔާޑަކާއި ބަނދަރެއް ހަދަން ސަރުކާރުން އިންޑިއާއާ އެކު ވެފައިވާ އެއްބަސްވުން ހަތް ދުވަހުތެ ތެރޭގައި ހާމަކުރުމަށް އިންފޮމޭޝަން ކޮމިޝަނަރުގެ އޮފީހުން ޑިފެންސް މިނިސްޓްރީއަށް މިއަދު އަންގައިފި އެވެ.\nއެ އެއްބަސްވުން ހޯދަން ޑިފެންސް މިނިސްޓްރީގައި އެދުމުން އެކަމަށް އިންކާރުކުރުމުން، އެ މައްސަލަ އިންފޮމޭޝަން ކޮމިޝަނަށް ހުށަހެޅީ "ދިޔަރެސް" ނޫހުގެ ފަރާތުންނެވެ.\nމިއަދު އިންފޮމޭޝަން ކޮމިޝަނަންގެ އޮފީހުގައި އޮތް އަޑުއެހުމުގައި އިންފޮމޭޝަން ކޮމިޝަނާ އާހިދު ރަޝީދު ވިދާޅުވީ އެ މައްސަލާގައި ޑިފެންސް މިނިސްޓްރީން ބުނި ގޮތަށް އުތުރުތިލަފަޅު އެއްބަސްވުމާ ގުޅޭ މައުލޫމާތަކީ ގައުމީ ސަލާމަތަށް ނުރައްކާވާނެ ފަދަ މައުލޫމާތު ކަމުގައި ގަބޫލުނުކުރެވޭ ކަމަށެވެ.\nއެ އެއްބަސްވުމުގައިވާ ކަންތައްތަކުގެ ތެރެއިން ދަޔަރެސް އިން ހޯދަން އެދިފައިވަނީ މައިގަނޑު ހަ މައުލޫމާތެކެވެ.\nދިޔަރެސް އިން ހޯދަން އެދުނު މައުލޫމާތު ތައް:\n1. އެއްބަސްވުމުގެ ދަށުން ދިވެހިރާއްޖޭގައި އިންޑިއާގެ "ޓެކްނިކަލް" ފަރާތްތަކެއް ތިބޭނެ ކަމަށް ބުނެފައިވާއިރު އެ މީހުން ނިސްބަތްވާ މުއައްސަސާ.\n2. އެއްބަސްވުމުގެ ދަށުން އިންޑިއާ މީހުންނަށް ރާއްޖޭގައި ތިބެވޭނެ މުއްދަތު.\n3. އެއްބަސްވުމުގެ ދަށުން "ޓެކްނިކަލް" މީހުންގެ ގޮތުގައި ތިބޭނޭ އިންޑިއާގެ ކިތައް މީހުންކަން.\n4. އެއްބަސްވުމުގެ ދަށުން ދީފައިވާ 50 މިލިއަން ޑޮލަރުގެ ލޯނުގެ އިންޓަރެސްޓް ރޭޓާއި އަނބުރާ ދައްކަން ޖެހޭ މުއްދަތު އަދި އެފަދަ އެހެނިހެން ތަފްސީލު.\n5. އެއްބަސްވުމުގެ ދަށުން އަންނަ "ޓެކްނިކަލް" ފަރާތްތަކަށް ޑިޕްލޮމެޓިކް އިމުނިޓީ ލިބޭނެނަމަ އެކަމުގެ ތަފްސީލު.\n6. އެއްބަސްވުމުގެ ދަށުން އަންނަ "ޓެކްނިކަލް" ފަރާތްތަކުގެ އެކޮމޮޑޭޝަން، ކެއުމުގެ ހަރަދު، އަދި އެހެނިހެން ހަރަދުތައް ދިވެހި ސަރުކާރުން ބަލަހައްޓާނަމަ އެކަމުގެ ތަފްސީލު.\nއެ ހަ ނުކުތާގެ ތެރެއިން އުތުރުތިލަފަޅު މަސައްކަތަށް އިންޑިޔާގެ އެގްޒިމް ބޭންކުން ނެގި ލޯނުގެ އެއްބަސްވުމަކީ ޑިފެންސް މިނިސްޓްރީން ވެފައިވާ އެއްބަސްވުމެއް ކަމުގައިނުވާތީ އެ ލޯނާ ގުޅޭ މައުލޫމާތު ނެތްކަމަށް ޑިފެންސުން ބުނެފައިވެ އެވެ.\nއެކަމަކު ޑިފެންސްގެ ޖަވާބު، މައުލޫމާތު ހޯދައި ލިބިގަތުމުގެ ހައްގުގެ ގާނޫނާ ހިލާފް ކަމަށް އިންފޮމޭޝަން ކޮމިޝަނަރު ވިދާޅުވި އެވެ. އެ މައުލޫމާތު ޑިފެންސް މިނިސްޓްރީގައި ނެތް ނަމަ ކަންކުރަންޖެހޭނެ ގޮތެއް ކަމަށް ގާނޫނުގައި ބުނެފައިވަނީ އެ މައުލޫމާތު ބަލަހައްޓާ އިދާރާއަކުން ހޯދައި އެ މައުލޫމާތު ފޯރުކޮށްދިނުން ކަމަށްވާތީ އެގޮތަށް އަމަލުކުމަށް ވެސް ޑިފެންސް މިނިސްޓްރީއަށް މިއަދު އެންގި އެވެ.\nދެން ހުރި މައުލޫމާތު ހޯދުމަށް އެދުމުން ޑިފެންސް މިނިސްޓްރީން މީގެ ކުރިން ބުނީ ދިޔަރެސް އިން ހޯދަން އެދުނު މައުލޫމާތަކީ އެ މައުލޫމާތު ހާމަކުރުމުން ސިފައިންގެ ގާނޫނުގެ ދަށުން ކުށްވެރިވާނެ މައުލޫމާތުކަމަށެވެ. އެކަމަކު އެކަން ޑިފެންސް މިނިސްޓްރީއަށް ސާބިތުކޮށްދެވިފައި ނުވާ ކަމަށް އިންފޮމޭޝަން ކޮމިޝަނަރު ވިދާޅުވި އެވެ.\nއިންޑިއާ އިންޑިއާގެ އަސްކަރިއްޔާ ޑިފެންސް މިނިސްޓަރު ރާއްޖެ-އިންޑިއާ ޑިފެންސް މިނިސްޓްރީ މިލިޓަރީ އިންފޮމޭޝަން ކޮމިޝަނަރު\nތިފަދަ މުއައްސަސާތަކަކީ ޤައުމުގެ މައި ސަރުކާރަށްވުރެން ބޮޑެތި ތަންތަން ކަމަށް ހީކުރުމަކީ ގޯހެއް!! އެހެން އެކަން ނުވާނެ. ހަޖަމް ކުރަން ދަތިވިޔަސް އަދި ބޭނުންނުވިޔަސް، ސަރުކާރުން ނޫނީ އަދި ބައެއްފަހަރު ސަރުކާރަށްވުރެވެސް މަތީގާތިބެވޭ އެމްއެންޑީއެފް އިން ތިޔަކަށް އަމަލުކުރާކަށް ނުޖެހޭ، ކޮންމެ ސަރުކާރެއް އޮތަސް ކަންހިގާނީ މިމަގުން. އެމީހުނަށް ދައްކަން ނުފެނުނީމަ ނުފެނުނީ، ދެން ހަމަ ތިބެންޖެހޭނީ.\nހުރިހާޤައުމެއްގެ އެމްބަސީތައް އެދަނީ ހުޅުމާލެއައްބަދަލުވަމުންނެވެ ވީމާއެމެރިކާ އެމްބަސީވެސްހުލުހުމަލެއައްދިޔައިމަ ރަގަޅުނޫންތޯ?\nމިކަން މިމަގުން ހިނގާނެކަން އެނގިގެންބާ މަޖިލީހުން އޭތި ހޯދަން އުޅެނީ؟ މަޖިލީހުގެ މެންބަރުންނަށް ލިބުނީމަ އޭތި ރައްޔިޔުންނާ ހަމައަށް ގިނަފަރު ފޯރާ. އޭތި ހާމަކުރުމަކީ ގައުމީ ސަލާމަތަށްހުރި ނުރައްކަލަކަށްވަންޏާ އެފަދަ އެއްވެގައި ސޮއިކުރުމަކީ ކިތަށްގުނަ އިތުރަށް ނުރައްކާ ކަމެއްބާ؟\nރަގަޅު ނިންމުމެއް. މައުލޫމާތު ލިބިގެން ޒިންމާދާރުކުރެވޭނީ. މުއައްސަސާތައް މިނިވަންކަމާއެކީ މަސައްކަތްކުރުމީ ރައްޔިތުންނަށް އޭގެ ފައިދާ އެންމެ ބޮޑުވާނެގޮތް\nއިބޫ ސޯލިހަށް ދަންނަވާލަން ބޭނުންވަނީ ދެފުށް ފެންނަ ގޮތަށް ކަންކަން ކުރެއްވުމަށް


SunOnline: Saudi University akun hiley kiyevumuge furusathu dhivehinnah hulhuvaalaifi\ndate_range ބުދަ 13 ނޮވެމްބަރ 2019\nހައިވޭގައި ބަހަކާ ސައިކަލެއް ޖެހި ހިނގި އެކްސިޑެންޓެއްގައި ކުޑަކުއްޖަކު މަރުވެއްޖެ\nސައުދީ ޔުނިވާސިޓީއަކުން ހިލޭ ކިޔަވުމުގެ ފުރުސަތު ދިވެހީންނަށް ހުޅުވާލައިފި\nމުހައްމަދު އައުޒަމް 16 Jul 2019, 19:39\nގައުމީ ޔުނިވާސިޓީން ސްކޮލަޝިޕްތައް ހަވާލުކުރުމަށް ބޭއްވި ރަސްމިއްޔާތުގެ ތެރެއިން-- ސަން ފޮޓޯ: ފަޔާޒު މޫސާ\nސައުދީ އަރަބިއްޔާގެ ޔުނިވާސިޓީއެއް ކަމަށްވާ އަލް އަމީރު ސަތޮމް ބިން އަބްދުލް އަޒީޒް ޔުނިވާސިޓީން ރާއްޖެއަށް ސްކޮލަޝިޕްތަކެއް މިއަދު ހުޅުވާލައިފިއެވެ.\nގައުމީ ޔުނިވާސިޓީގެ ފެކަލްޓީ އޮފް ލޯ އެންޑް އިސްލާމިކް ސްޓަޑީޒްގެ ޑީން އަލީ ޒާހިރު "ސަން" އަށް މައުލޫމާތު ދެމުން ވިދާޅުވީ އެ ސްކޯލާޝިޕްގެ ދަށުން ރާއްޖޭގެ ދަރިވަރުންނަށް ހުރުމާއި އެހެން ހަރަދުތަކާއެކު ހިލޭ ކިޔެވޭނެ ކަަމަށެވެ.\nއެގޮތުން ފަސް ދާއިރާއަކުން ސްކޮލަޝިޕްގެ ފުރުސަތު ހުޅުވާލައިފައިވާ ކަމަށް ޒާހިރު ވިދާޅުވިއެވެ. އޭގެ ތެރޭގައި ކޮމްޕިއުޓިން، ސައިންސް، މެނޭޖްމަންޓް، އެޑިއުކޭޝަން އަދި އިންޖިނިއަރިން ހިމެނެއެވެ،\nއެ ކޯސްތަކަށް ކުރިމަތިލާ ދަރިވަރުންނަށް ކޮންމެހެން އަރަބި ބަސް އެނގެން ނުޖެހޭ ކަަމަށް އޭނާ ވިދާޅުވިއެވެ. އަދި އެ ކޯހަށް ހޮވޭ ދަރިވަރުންނަށް އެއް އަހަރު ސައުދީގެ ޔުނިވާސިޓީގައި ކިޔަވައިދޭނެކަމަށްވެސް އަލީ ޒާހިރު ވިދާޅުވިއެވެ.\n"އޭ ލެވެލް ފެންވަރު ހުންނަން ޖެހޭނީ. ޝަހާދާ ސާނަވިއްޔާއިން ފާސްވިޔަސް ޝަރުތުހަމަވާނެ. ދެން 24 އަހަރުން ދަށުގެ މީހުންނަށް ވާންވާނެ،" އަލީ ޒާހިރު ވިދާޅުވިއެވެ.\nއަލީ ޒާހިރު ވިދާޅުވީ އެ ކޯސްތަކަށް ކުރިމަތިލުމުގެ ފުުރުސަތު މާދަމާ ހަމަވާނެ ކަމަށެވެ. އަދި ކޯސްތަކަށް ކުރިމަތިލާން ބޭނުންވާ ފަރާތްތަކުން ލިޔެކިޔުންތަކާއެކު މާދަމާ 14:00ގެ ކުރިން ގައުމީ ޔުނިވާސިޓީގެ ފެކަލްޓ އޮފް ލޯ އަށް އެޑްރެސްކޮށް ހުށަހަޅަން ޖެހޭނެކަމަށް އޭނާ ވިދާޅުވިއެވެ.\nޕްރިންސިޕަލަކު ދަރިވަރަކަށް ޖިންސީ ގޯނާ ކުރި މައްސަލައެއް\nއޮންލައިން އުނގެނުމާއި އިންޓަނެޓްގެ ހިދުމަތް\nމަންދު ކޮލެޖުގެ ވާޗުއަލް ކްލާސްރޫމް ވަރަށް ފުރިހަމަ


Yaameen Ufandhuvahuge Tweet Nasheed Retweet Kurahvvaifi | Hathaavees\nޔާމީން އުފަންދުވަހުގެ ޓްވީޓު ނަޝީދު ރީޓްވީޓު ކުރައްވައިފި\nކުރީގެ ރައީސް ޔާމީންގެ އުފަންދުވަހާއި ގުޅިގެން ޕީޕީއެމް އަދި ޕީއެންސީގެ ދެ މަޖިލިސް މެންބަރުން ރައީސް ޔާމީނަށް އުފަން ދުވަހުގެ ތަހުނިޔާ ދެންނެވުމުގެ ގޮތުން ކުރެއްވި ޓްވީޓުތަކެއް ރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދު ރީޓްވީޓު ކުރައްވައިފިއެވެ.\nރައީސް ނަޝީދު ރީޓްވީޓު ކުރެއްވީ ރައްޔިތުން މަޖިލީހުގެ ނައިފަރު ދާއިރާގެ މެންބަރު އަހުމަދު ޝިޔާމް އަދި މާވަށު ދާއިރާގެ މެންބަރު މުހައްމަދު ސައީދު ރައީސް ޔާމީނަށް އުފަން ދުވަހުގެ ތަހުނިޔާ ދަންނަވާ ކުރެއްވި ޓްވީޓުތަކެކެވެ.\nރައީސް ޔާމީނަށް ޝިޔާމް ތަހުނިޔާ ދެންނެވީ އޭނާއާ ރައީސް ޔާމީނާއި އެކުގައި އިންނެވި ފޮޓޯއަކާއި އެކުގައި ހިއްސާ ކުރެއްވި ލަވައަކުންނެވެ. އެ ލަވާގައި ދިވެހިންނަށް ދިވެހިންގެ ވެރިކަން ދިވެހިންނަށް ކުރެވޭނެ ކަމާއި ރާއްޖޭގައި ދިރުން އޮތް ކަން ދިވެހިންނަށް ދައްކައިދިން ވެރިއެއްގެ ހަނދާން ކުރައްވާ ވާހަކަ ބުނެފައިވެއެވެ. ޝިޔާމްގެ އެ ލަވާގައި ބުނެފައިވާ ވެރިޔަކީ ކުރީގެ ރައީސް އަބްދުﷲ ޔާމީނެވެ.\nމާވަށު ދާއިރާގެ މެންބަރު މުހައްމަދު ސައީދު ކުރެއްވި ޓްވީޓުގައި ވިދާޅުވީ ރައްޔިތުންގެ ހާލަތަށް އެންމެބޮޑު ކުރިއެރުމެއް ގެނެސްދެއްވި ދިވެހި ތާރީހު ރަން އަކުރުން ފަވާނެ ހިދުމަތްތެރި ރައީސްއަށް އުފަން ދުވަހުގެ ތަހުނިޔާ އަރިސްކުރާ ކަމަށެވެ. އަދި އިންސާފު ނުލިބި ނުޙައްގުން ޖަލުގައި ހުންނެވުމަކީ ދިވެހި ގައުމަށް ލިބިގެންދިޔަ ބޮޑު ހިތާމައެއް ކަމަށްވެސް އޭނާގެ ޓްވީޓުގައި ވިދާޅުވިއެވެ.\n2. ދިވެހި ޤައުމު އެދިގޮވަނީ ރ.ޔާމީންގެޙިދުމަތަށް. އަދި މިއަށްވުރެން ވަކީންބޮޑަށް ރ.ޔާމީންގެޙިދުމަތް ޤައުމަށް ބޭނުންވިދުވަސްވަރެއްނާދޭ. އިންޝާﷲ ޙައްޤަށް ނަސްރުލިބޭނެ. "ނުފޫޒްގެބާރުގަދަވިޔަސް" ﷲގެކުޅަދުންވަންތަކަން މާބޮޑު.\nއާއްމު ގޮތެއްގައި މީހުން ކޮށްފައި ހުންނަ ޓްވީޓުތައް ގިނަ މީހުން ރީޓްވީޓުކޮށް އުޅެނީ އެ ޓްވީޓުތަކުގައި ބުނެފައިވާ އެއްޗަކީ އަނެކާވެސް ގަބޫލުކުރާ ވާހަކަތަކެއް ކަމަށް ވާތީއެވެ. ނަމަވެސް ރައީސް ނަޝީދު، ޝިޔާމްއާ ސައީދުގެ ޓްވީޓު ރީޓްވީޓު ކުރެއްވި ސަބަބެއް ސީދާ ނޭނގެއެވެ.\nރައީސް ޔާމީންގެ އުފަންދުވަހު މުޅި ސޯޝަލް މީޑިއާއިން ފެނިގެން ދިޔައީ އެމަނިކުފާނުގެ ސަޕޯޓަރުންގެ ތަހުނިޔާގެ މެސެޖުތަކެވެ. ރައީސް ޔާމީން މިވަގުތު އޮންނެވީ މަނީ ލޯންޑަރިންގެ ކުށް ސާބިތުވެ ފަސް އަހަރު ދުވަހަށް ޖަލަށް ލުމަށް ހުކުމް ކުރައްވާފައިވާތީ މާފުށީ ޖަލުގައެވެ.\nMeedia in fen nanee vagah govaa than


Fathuhulla ai Asma ayyan kuran majileehun ruhun dheefi\nފަތުހުﷲ އާއި އަސްމާ އައްޔަން ކުރަން މަޖިލީހުން ރުހުން ދީފި\nކޮމިޝަނާ ޖެނެރަލް އޮފް ޓެކްސޭޝަންގެ މަގާމަށް ފަތުހުﷲ ޖަމީލް އައްޔަން ކުރަން އަދި ޑެޕިއުޓީ ކޮމިޝަނާ ޖެނެރަލް އޮފް ޓެކްޒޭޝަންގެ މަގާމަށް އަސްމާ ޝަފީއު އައްޔަން ކުރަން ރުުހުން ދިނުމަށް ރައްޔިތުންގެ މަޖިލީހުން މިއަދު ފާސްކޮށްފި އެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި ފަތުހުﷲ އަށް ރުހުން ދިނުމަށް ފާސްކުރީ އެ ކަމަށް ނެގި ވޯޓުގައި ބައިވެރިވެވަޑައިގެންނެވި 82 މެންބަރުންގެ އަޣުލަބިއްޔަތުންނެވެ. އަދި އެ މަގާމަށް ފަތުހުﷲ އައްޔަން ކުރަން މަޖިލީހުން ރުހުން ދީފައިވާ ކަމަށް ރައްޔިތުންގެ މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު އިއުލާން ކުރެއްވި އެވެ.\nކޮމިޝަނާ ޖެނެރަލް އޮފް ޓެކްޒޭޝަންގެ މަގާމަށް އައްޔަން ކުރުމަށްޓަކައި ފަތުހުﷲގެ އިތުރުން ކަސްޓަމްސްގެ އެސިސްޓެންޓް ކޮމިޝަނަރު އިސްމާއިލް ނާޝިދުގެ ނަން ވެސް ރައީސް އިބްރާހިމް މުހައްމަދު ސޯލިހް މަޖިލީހަށް ފޮނުއްވި އެވެ. އެ ދެ ބޭފުޅުންގެ ނަން ދިރާސާ ކުރުމަށްފަހު، އިގްތިސާދީ ކޮމިޓީން ނިންމީ ހަމައެކަނި ފަތުހުﷲ ނަން ތަޅުމަށް ފޮނުވުމަށެވެ.\nއޭގެ އިތުރުން ޑެޕިއުޓީ ކޮމިޝަނާ ޖެނެރަލް އޮފް ޓެކްޒޭޝަން މަގާމަށް އައްޔަން ކުރުމަށް މަޖިލީހުން ފާސްކުރީ ހއ. އިހަވަންދޫ، ވައިޖެހޭގެ، އަސްމާ ޝަފީއު އެވެ.. އޭނާއަށް ރުހުން ދިނުމަށް ފާސް ކުރީ އެ ކަމަށް ނެގި ވޯޓުގައި ބައިވެރިވެވަޑައިގެންނެވި 81 މެންބަރުންގެ އަޣުލަބިއްޔަތުންނެވެ.\nކޮމިޝަނާ ޖެނެރަލް އޮފް ޓެކްޒޭޝަންގެ މަގާމާއި ޑެޕިއުޓީ ކޮމިޝަނާ ޖެނެރަލް އޮފް ޓެކްޒޭޝަންގެ މަގާމު ހުސްވީ ޓެކްސްގެ ގާނޫނަށް ރައްޔިތުންގެ މަޖިލީހުން ދާދި ފަހުން ގެނައި އިސްލާހަކާ ގުޅިގެންނެވެ.\nއެ އިސްލާހު ތަސްދީގު ކުރައްވާ ދުވަހުން ފެށިގެން 30 ދުވަހުގެ ތެރޭގައި ކޮމިޝަނާ އޮފް ޖެނެރަލް އޮފް ޓެކްޒޭޝަންއާއި، ޑެޕިއުޓީ ކޮމިޝަނާ އޮފް ޓެކްޒޭޝަން ހިމެނިވަޑައިގަންނަވާ ގޮތަށް މީރާގެ ބޯޑު އަލުން އެކުލަވާލަން ޖެހެ އެވެ. އެ މުއްދަތު މި މަހުގެ 12 ވަނަ ދުވަހު ހަމަވެ މިރާ އޮތީ ގާނޫނީ ހުސްކަމެއްގެ ތެރޭގެ އެވެ.\nކޮމިޝަނަ ޖެނެރަލް އޮފް ޓެކްސޭޝަންގެ މަގާމުގައި އެންމެ ފަހުން ހުންނެވީ ޔަޒީދު މުހައްމަދެވެ. ޑެޕިއުޓީ ކޮމިޝަނާ ޖެނެރަލް އޮފް ޓެކްސޭޝަންގެ މަގާމުގައި އެންމެ ފަހުން ހުންނެވީ ހަސަން ޒަރީރެވެ.


Suhana enme date kuran beynumee korea ge thari suho aa\nސުހާނާ ހާން އާއި ކޮރިއާގެ މަޝްހޫރު ތަރި، ކިމް ޖަން މިއޯން (ސޫހޯ)\n18 ފެބްރުއަރީ 20192ކޮމެންޓް\nސުހާނާ އެންމެ ޑޭޓު ކުރަން ބޭނުމީ ކޮރިއާގެ ތަރި ސޫހޯއާ\nބޮލީވުޑުގެ މަޝްހޫރު ތަރި ޝާހްރުކް ހާނުގެ ހަމައެކަނި އަންހެން ދަރިފުޅު ސުހާނާ ހާނަކީ ވެސް ސޯޝަލް މީޑިއާގައި މަޝްހޫރު ފަރާތެކެވެ. ގާތްގަނޑަކަށް ތިން ލައްކައެއްހާ މީހުން ސުހާނާ ފޮލޯކުރަމުން އަންނައިރު ދާދިފަހުން ސުހާނާ ވަނީ އިންސްޓަގްރާމުގައި ލައިވް ޗެޓް ސެޝަނެއް ކުރިއަށް ގެންގޮސްފައެވެ.\nއެ ޗެޓް ސެޝަންގެ ތެރެއިން ސަޕޯޓަރަކު ވަނީ އުމުރުން އެންމެ 18 އަހަރުގެ ސުހާނާ އެންމެ ޑޭޓުކުރަން ބޭނުންވަނީ ކޮން އެކްޓަރަކަށްތޯ ސުވާލޮކޮށްފައެވެ. އަދި ޖަވާގުގައި ސުހާނާ ވަނީ ކޮރިއާގެ މަޝްހޫރު އެކްޓަރު އަދި ލަވަކިޔުންތެރިޔާ ކިމް ޖަން މިއޯން ނުވަތަ މަޝްހޫރު ނަމުންނަމަ ސޫހޯގެ ފޮޓޯއެއް ހިއްސާކޮށް އޭނާއަށް ކަމަށް ބުނެފައެވެ.\nއުމުރުން 27 އަހަރުގެ ސޫހޯއަކީ ލަވަކިޔުމުގެ އިތުރުން ލަވައިގެ ޅެން ލިޔުމާއި މޮޑެލް ކުރުމުގައި ވެސް ހަރަކާތްތެރިވަމުން އަންނަ ފަންނާނެކެވެ. އަދި ސައުތު ކޮރިއާގެ މަޝްހޫރު މިއުޒިކް ބޭންޑެއް ކަމަށްވާ "އެކްސްއޯ" ގެ ލީޑު ލަވަކިޔުންތެރިޔާއަކީ ވެސް ސޫހޯއެވެ. އޭގެ އިތުރުން ޓީވީ ޝޯތަކުން ވެސް ފެނިފައިވާ ސޫހޯ ވަނީ 2016 އަހަރު ނެރުނު ފިލްމު "ވަން ވޭ ޓްރިޕް" އާއި 2017 ވަނަ އަހަރު ދައްކަން ފެށި ޓީވީ ޝޯ "ދަ ޔުނިވާސް ސްޓާ" ގެ އިތުރުން މިދިޔަ އަހަރު ދައްކަން ފެށި ޓީވީ ޝޯ "ރިޗް މެން" ގައި މަސައްކަތްކޮށްފައެވެ. ލަވަކިޔުމުގެ ދާއިރާއިން ގިނަ އެވޯޑުތަކެއް ވެސް ސޫހޯ ހޯދާފައިވެއެވެ.\nބޮލީވުޑަށް ނުކުމެވޭނެ ދުވަހެއްގެ އިންތިޒާރުގައި ހުރި ސުހާނާ ވަނީ މިދިޔަ އަހަރު ވޮގް މެގަޒިންއިން ފެނިގެންގޮސްފައެވެ. އެއްވެސް މަސައްކަތެއްކޮށްފައި ނުވާ ސުހާނާއަށް ސަބަބަކާއި ނުލާ އެފަދަ ބޮޑު ފުރުސަތެއް ލިބިފައިވާތީ ގިނަ ބައެއްގެ ފާޑުކިޔުންތައް ވެސް އަމާޒުވެފައިވެއެވެ. އެކަމަކު، އެކަމަށް މާބޮޑު ސަމާލުކަމެއް އޭނާ ދީފައެއް ނުވެއެވެ.\nކޮބާތަ ޑޭޓް ކުރުމަކީ. ؟\nތިޔަތަނުން އަންހެނެއް ފިރިހެނެއް ވަކިވޭތަ؟


SunOnline: #VAAHAKA: Nuvaanan thafaatheh... episode: 6\nނުވާނަން ތަފާތެއް... (6)\nމުތައްހަރު އިބްރާހީމް (މުތާ) 15 Mar 2019, 16:15\n''ޝާންގެ ކަންތައް އަންހެނަކަށްވުރެން ބޮޑުވާނެ، މިތަނަށް އައީއްސުރެން ތި އިންނަނީ މޫނު ހަދައިގެން...''\n''މީހުންގެ ގިނަ ތަންތަނަށް އަންނަން އަހަރެން ބޭނުންނުވާކަން ރަގަޅަށް އެނގޭނެ...''\n''ޝާން ސެލެބްރިޓީއަކަށް ވީމަ ވާނީ ތިހެންނޭ... އެކަމަކުވެސް މިތަނުގެ ކެއުމުގެ ރަގަޅު ވާހަކަ އަޑު އިވިފަ އޮތީމަ އަންނަން ބޭނުންވީ...'' ކައްޔިސް ބުނެލިއެވެ.\n''އަހަރެން ނުގެނެސް އެކަނި އައިނަމަ ވީހެއްނު!...'' އަޝްކާން ބުނެލިއެވެ.\n''އެކަނި އައީމަ ހާދަ ފޫއްސެއް ވާނެޔޭ، މިކަހަލަ ތަނަކަށް އަންނަ އިރުގައި ބައިވެރިޔަކު ގެންނަން ވާނެ ދޯ... މިވަގުތު އަހަރެންގެ ބައިވެރިޔަކު ނެތަސް އެންމެ ގާތް އެކުވެރިޔާ އެބަހުރިތާ، އެހެންވެ ޝާން ގޮވައިގެން އަންނަން ބޭނުންވީ، އެހެންނޫނަސް އަހަންނާއެކު ނައިސް ޝާން ދާން ވަކި ޚާއްސަ ތަނެއް އެބައޮތްތަ؟...''\n''އަހަރެން ދާން މިނޫނަސް ވަރަށް ގިނަ ތަންތަން އެބަހުރި!...'' ކައްޔިސްގެ ކުރީގެ ސުވާލާއި ގުޅުވާލަމުން އަޝްކާން ބުނެލިއެވެ. އެއާއެކު ކައްޔިސް ބުމަ އަރުވާލިއެވެ.\n''މަށަށް ކުރިންވެސް ހީވިޔޭ ނުބައެއް އުޅޭހެން، އެފަހަރު ކެބިންއިން ނިކުތް މަންޖެއާއި ކޮންމެވެސް ގުޅުމެއް އެބައޮތް، ދޮގު ނަހަދާ ބުނެބަލަ، އެއީތަ ނަގައިގެން އުޅޭ ލޯބިވެރިޔަކީ... އެހެންވެއްޖެއްޔާމު ކޮންގްރޭޓްސް އިނގޭ، އެންމެފަހުން އުމުރުން ތިރީސްވާން ކައިރިވެފައި ވަނިކޮށް ލޯބިވެރިޔަކު ވެސް ނެގީތާ، އުފަލުން ގޮސް ރޮވެން ކައިރިވެއްޖެ، މިދުވަސް އަންނާނެކަމަކަށް ހިޔެއް ވެސް ނުކުރަން ވިއްޔާ، އައިމް ސޯ ހެޕީ ފޯރ ޔޫ.........'' އަޝްކާންއާއި ދިމާކޮށްލަން ކައްޔިސް ބުނެލިއެވެ. އޭރު އޭނަގެ ތުންފަތުގައިވަނީ ސަމާސާގެ ހިނިތުންވުމެކެވެ. ދެލޮލުގައި ވަނީ ލާނެއް ކަމެވެ.\n''ބޭކާރު ވާހަކަދައްކާނަމަ އިތުރަށް މިތާގައި އިންނާކަށް އަހަރެން ބޭނުމެއް ނޫން، އައި ހޭވް ވޯކް ޓު ޑޫ!...'' އަޝްކާން އުޅުނީ މޭޒު ދޫކޮށް ދާށެވެ. އޭނަގެ އަޑުން ހިތްހަމަނުޖެހިފައިވާކަން ހާމަވެއެވެ. އެއާއެކު ކައްޔިސް އަވަސްވެގަތީ އަޝްކާން ހުއްޓުވުމަށެވެ. އޭނަ މަޢާފަށް އެދުނެވެ. އަދި އިތުރަށް އެމައުޟޫޢުއަށް ވާހަކަނުދައްކާނެ ކަމަށް ބުނެލިއެވެ. ދެޒުވާނުންގެ ދެމެދުގައި އޮތް ނުތަނަވަސްކަން ކަނޑުވާލަން ކައްޔިސް މަސައްކަތްކުރިއެވެ.\n''އަވަހަށް ހިނގާ އޯޑަރު ދޭން، ވަގުތު އެބަ ދޭ، ޝާން ނަގާނީ ކޯޗެއް؟...'' ކައްޔިސް އޭނަގެ އަތުކުރީ އޮތް ގަޑިއަށް ނަޒަރެއް ދެމުން ބުނެލިއެވެ. އެއަށްފަހު މެނޫއަށް އެނެއްކާވެސް ސަމާލުކަން ދިނެވެ. ހައިކަމުގެ އިހުސާސާއެކު ބޮޑާހާކާފައި ވެެސް އަޝްކާން މެނޫ ނަގައި އޭނައަށް ކަމުދާ އެއްޗެއް ފެނޭތޯ ބަލަން ފެށިއެވެ.\n''އެލީ ނުބުނޭތަ އަންނަ މަހުގަ މިކޮޅަށް އަންނަ ވާހަކަ؟...'' ދެޒުވާނުންގެ ދެމެދަށް ވެރިވެފައި އޮތް ހަމަހިމޭންކަމަށް ނިމުން ގެންނަމުން ކައްޔިސް ބުނެލިއެވެ. އެއާއެކު އަޝްކާން އޭނަގެ ހަރަކާތްތަކަށް ހުއްޓުމެއް ގެންނަމުން ކައްޔިސްއަށް ބަލާލިއެވެ.\n''އޯހ ގޯޑް، ޝާންއަށް ސަޕްރައިޒެއް ދޭންކަން ނޭގެ އެލީ އުޅެނީ، އަހަރެންގެ ބޮޑު އަނގަޔާ ހެދި ސަޕްރައިޒް ފަނިކޮށްލެވުނީ ދޯ... ޕްރިޓެންޑް ދެޓް ޔޫ ނޯ ނަތިންގް... އެލީ ގާތު ނުކިޔައްޗޭ، އެހެން ނޫންނަމަ އަހަރެން މަރަންވެސް ފަހެއް ނުޖެހޭނެ... އޯހ ގޯޑް، ވަޓް ހޭވް އައި ޑަން!...''\n''އެންމެ ޝަރުތެއްގެ މަތިން ނުބުނާނީ، މީގެފަހުން އަހަންނާއި ސަމާސާކޮށްގެން ނުވާނެ...'' އަޝްކާން ބުނެލިއެވެ.\n''ބްލެކްމެއިލް ކުރަނީތަ؟...'' އަޝްކާންއަށް ބަލަން އިދެފައި ކައްޔިސް ދެލޯހަނިކޮށްލިއެވެ. އިރުކޮޅެއް ވަންދެން އެގޮތުގެ މަތީ އިދެފައި އޭނަ އަމާންކަން ދިނެވެ. ''އެލީގެ ރުޅިވެރިކަމާއި ކުރިމަތިލުމަށްވުރެން އެގޮތްވެސް އަހަންނަށް އެންމެ ރަގަޅު...''\n''ކޮންމެއަކަށް ވަރަށް ގިނަ ދުވަސްފަހުން އުފާވެރި ޚަބަރެއް ތިދިނީ...'' ޖޫސްތަށިން ކޯވަރެއް ބޯލަމުން އަޝްކާން ބުނެލިއެވެ. އޭނަގެ މޫނުމަތިން އެހެންޏާ ނުފެންނަ އުފާވެރިކަމެއް ފެންނަމުން ދިޔައެވެ. މޫނު ވެސް އުޖާލާވެފައި ވެއެވެ. އެބަދަލުތައް ކައްޔިސްއަށް ފާހަގަ ކުރެވުނެވެ. އޭގެ މާނަ ނަގަންވީ ކިހިނެއްކަން އޭނައަކަށް ނޭގުނެވެ.\n''ކަލޭ މިއަދު ހެނދުނު ދިޔައީ ކޮންތާކަށް؟...''\n''އޭއިި!، ކަލެއާ މަ ސުވާލު މިކުރަނީ، ލަދުހަޔާތެއް ނެތިގެން އެބަ އުޅެއެއްނު، ތިމާއަށް ވުރެން ބޮޑެތި މީހުން ކުރާ ސުވާލުތަކަށް ޖަވާބުދޭން ކަލެއަށް ދަސްކޮށްދީފައި ނެތީތަ؟...''\n''ދަސްކޮށްދީފައި ހުރީ، އެކަމަކު މިވަގުތު އެ ސުވާލަށް ޖަވާބުދެވޭކަށް ނެތް... ވަގުތު ޖެހުމުން ބުނާނަން...''\n''ވަރަށް ދެރަ ގޮތެއް ދިމާވެގެން މިއުޅެނީ، ހުސޭނު ގާތު މަލްސާ ދޮގު ވާހަކަތައް ދައްކައިގެން ހުސޭނު ހުރީ ވަރަށް ބޮޑަށް ޝުއައިބު ދެކެ ހިތްހަމަނުޖެހފައި، މަށާ ދިމާއަށް މިހާރު ބުނެފި ޝުއައިބު މިގެއަށް ނުވައްދާށޭ ވެސް، މަލްސާ އިންނާނީ އޭނަ ބޭނުން މީހަކާއާ ވެސް ބުނެފި، ދެން ކިހިނެއްތަ އަހަރެން ހަދާނީ؟... ޝުއައިބު ކަހަލަ ހެޔޮލަފާ ރަގަޅު ފިރއަކު އޭނައަކަށް ނުވެސް ލިބޭނެ، އެކަމަކު އޭނަގެ ބޯހަރުކަމުން އެއްބަސްވާކަށް ބޭނުމެއް ނުވޭ، އަޅެ ޝުއައިބު ބުނެބަލަ އަހަރެން ހަދާން ވީ ގޮތެއް، ހުސޭނު ނުރުހޭނަމަ ތިކައިވެންޏެއް ނުކުރެވޭނެ...''\n''ކައިވެނި ނުކުރެވުނަސް ވަރިހަމަ އަހަރެން މިއެދޭ ކަންތައް ވަނިކޮށް...''\n''މިކަން ވާން އޮތީ ޖަމީލާގެ އެހީއާއެކު، އެކަންތައް އަހަންނަށް ކޮށްދީފިނަމަ ބޭނުންވާ އަދަދަކަށް ފައިސާ ދޭނަން، ކުރަން ވީހާވެސް ކަމަކީ އަހަންނަށް ފުރުސަތެއް ފަހިކޮށްދޭންވީ، އެހެންނޫނަސް އޭނަދެކެ ޖަމީލާ ރުޅި އާދެއެއްނު، ބަދަލު ހިފަންވެސް މިއީ ރަގަޅު ފުރުސަތެއް، އަނެއްކޮޅުން ބޭނުން އަދަދަކަށް ފައިސާ އެބަލިބޭ، ކުރުގޮތަށް ބުނާނަމަ އެއްގަލުން ޖަހައި ދެ ދޫނި މަރާލެވޭނެ، ޖަމީލާ ވިސްނާކަށް ވެސް ނުޖެހޭނެހެން އަހަންނަށް ހީވަނީ، ފަހުން އަރަހެން ގުޅާނަން އިތުރު ތަފުސީލު ދޭން، އެކަމަށް ޖަމީލާ ބުނަނީ ކީކޭ؟...'' ޝުއައިބު ބުނެލިއެވެ.\n''ރަގަޅަށް ތިބުނީ، ޝުއައިބު ބުނާ ގޮތަށް އަހަރެން ހަދާނަން...''\n''މާދަމާ ހެނދުނު ހޭލާނެ ކަމެއް ނެތް ނާސްތާ ތައްޔާރުކުރަން، އަހަރެން އެކަން ކޮށްފާނަން، ތަށިތައް ނަގާ މޭޒުމަތި ތަރުތީބުކޮށްލަދިނީތީ ޝުކުރިއްޔާ...'' ހިތްހެޔޮކަމާއެކު ޖަމީލާ ބުނެލިއެވެ.


Covid ge positive case thah 100 in dhah dhuvaheh | Mihaaru\nކުރިން ނަމަ މި ކަހަލަ މަންޒަރުތައް އަހަރެމެންނަށް ފެންނަނީ ފިލްމުތަކުން ނުވަތަ ބޭރުގެ ކޮންމެވެސް ގައުމެއްގެ އިމަޖެންސީއެއްގެ ހާލަތުގައި. އެކަމަކު މިއަދު މިއީ މި ރާއްޖޭގައި ވެސް އާންމު މަންޒަރެއް. ސިއްހީ އެހީތެރިންނާއި ފްރޮންޓްލައިންގައި މަސައްކަތްކުރާ މީހުންގެ ދުވަހުގެ ހެދުމަކީ، ކޮރޯނާވައިރަސްއިން ރައްކާތެރިވުމުގެ ޕީޕީއީ. ހަމައެކަނި މި ހެދުންތަކުން ވެސް ބުނެދެނީ ކޮވިޑް-19ގެ ބިރުވެރިކަން.\n06 ސެޕްޓެމްބަރ 2020 - 22:397comments\nމިދިޔަ 24 ގަޑިއިރު ތެރޭގައި ރާއްޖޭން އިތުރު 98 މީހަކު ކޮވިޑް-19 އަށް އަލަށް ޕޮޒިޓިވް ވެފައި ވާއިރު 114 މީހަކު ބަލިން ރަނގަޅުވެ ދޫކޮށްލާފައި ކަމަށާއި ހޮސްޕިޓަލުގައި ފަރުވާ ދެމުން އަންނަ މީހުންގެ އަދަދު ވެސް ކުޑަކޮށް ދަށްވެފައިވާ ކަމަށް އެޗްޕީއޭގެ ހިސާބުތަކުން ދައްކައިފި އެވެ.\nއެޗްޕީއޭ އިން މިރޭ ހާމަކުރި ހިސާބުތަކުން ދައްކާ ގޮތުން އިއްޔެ ހަވީރު 6:00 އިން މިއަދު ހަވީރު 6:00 އަށް 72 ދިވެހިންނާއި 26 ބިދޭސީން ކޮވިޑަށް ޕޮޒިޓިވްވެފައިވެ އެވެ. މީގެ ތެރެއިން މާލެ ސަރަހައްދުން ޕޮޒިޓިވްވީ 87 މީހުންނެވެ. އަތޮޅުތެރެއިން 11 މީހުން ޕޮޒިޓިވް ވެފައިވެ އެވެ.\nފާއިތުވި ހަތް ދުވަހަށް ބަލާއިރު އިއްޔެގެ ޕޮޒިޓިވް ކޭސްތަކުގެ އަދަދަކީ 130 އެވެ. އޭގެ ކުރީ ދުވަސްތަކަށް ބަލާއިރު ހުރީ 79، 143، 89، 255، 131، 67 އަދި 127 ގަ އެވެ. ފާއިތުވި މަހެއްހާ ދުވަހު ވެސް ކޮންމެ ދުވަހަކު ކޭސްތަކުގެ އަދަދު އުޅެނީ އާންމުކޮށް 100 އިން މަތީގަ އެވެ.\nމިއަދުގެ ނަންބަރުތަކާ އެކު އެކު ރާއްޖޭން މިހާތަނަށް ކޮވިޑް ޖެހުނު މީހުންގެ އަދަދު ވަނީ 8،584 އަށް އަރައިފަ އެވެ. މީގެ ތެރެއިން 5،936 މީހަކު މިހާތަނަށް ރަނގަޅުވެ އަދި 29 މީހުން ވަނީ މަރުވެފަ އެވެ. އެހެންވެ އެކްޓިވް ކޭސްތަކުގެ އަދަދަކީ 2،613 އެވެ.\nހޮސްޕިޓަލުގައި ފަރުވާ ދެމުން އަންނަ މީހުންގެ އަދަދު އިއްޔެ 168 ގައި ހުރުމަށް ފަހު މިއަދު ވަނީ 147 އަށް ދަށްވެފަ އެވެ.\nމާލެއާއެކު ރާއްޖޭގެ 35 ރަށަކުން ކޮވިޑްގެ ބަލި މީހުން މިހާތަނަށް ވަނީ ފެނިފަ އެވެ. އޭގެ އިތުރުން 22 ރިސޯޓަކުން 47 މުވައްޒަފުންނާއި 19 ޓޫރިސްޓުން މި ބައްޔަށް ޕޮޒިޓިވްވެފައިވެ އެވެ. އެކަމަކު އެޗްޕީއޭ އިން ބުނެފައިވާ ގޮތުގައި މާލެ ނޫން ތަނެއްގައި އަދި މިހާތަނަށް ކޮމިއުނިޓީ ސްޕްރެޑެއް ނެތެވެ.\nއިތުރު ލިޔުންތައް ހެލްތު ޕްރޮޓެކްޝަން އެޖެންސީ ސިއްހަތު ބަލިތައް


Epic Games inn Apple aai Google ah dhauvaakoffi | Mihaaru\nއެޕިކް ގޭމްސް އަކީ ވީޑިއޯ ގޭމް ނެރޭ ކުންފުންޏެއް.\n"ފޯޓްނައިޓް" ނެރޭ އެޕިކް ގޭމްސް އިން އެޕަލް އާއި ގޫގުލް އަށް ދައުވާކޮށްފި\n16 އޯގަސްޓް 2020 - 08:02\nއެންޑްރޮއިޑް ޑިވައިސްތަކުން ވީޑިއޯ ގޭމް ޑައުންލޯޑްކޮށްގެން ލިބޭ ފައިދާ އިން ބައިއެޅުމާ މެދު އުފެދުނު ހިޔާލު ތަފާތުވުންތަކާ ގުޅިގެން، މަޝްހޫރު ގޭމް "ފޯޓްނައިޓް" ނެރޭ އެޕިކް ގޭމްސް އިން ގޫގުލް އާއި އެޕަލް އަށް ދައުވާކޮށްފި އެވެ.\nބައިއެޅުމުގެ މައްސަލާގައި އެޕް ސްޓޯރުންނާއި ގޫގުލް ޕްލޭ ސްޓޯރުން ވެސް ވަނީ ފޯޓްނައިޓް ބޭރުކޮށްލައިފަ އެވެ. އެ ދެ ކުންފުނިން ވެސް ބޭނުންވަނީ އެ މީހުންގެ ޕްލެޓްފޯމްތަކުން ޑައުންލޯޑްކުރާ ނަމަ ލިބޭ ފައިދާގެ 30 ޕަސެންޓް ދޭށެވެ.\nނަމަވެސް މިކަމާ އެޕިކްސް ގޭމްސް އިން ދެކޮޅެވެ. އެހެންވެ އެ ކުންފުނިން ވަނީ ގޭމްގެ ޕޭމަންޓް ސިސްޓަމާ އެޕަލް އާއި ގޫގުލް އަށް "ނުކުޅެވޭ ގޮތް" ހަދައިފަ އެވެ. އަދި މިގޮތަށް ނިންމީ ސީދާ އެޕިކަށް އިން-ގޭމް ކަރަންސީ ވީ-ބަކްސް އިން ޕޭމަންޓް ހަދާ ނަމަ ކުޅުންތެރިންނަށް 20 ޕަސެންޓްގެ ޑިސްކައުންޓެއް ވެސް ދޭ ގޮތަށެވެ.\nމި މައްސަލާގައި އެޕް ސްޓޯރުން ފޯޓްނައިޓް ބުރާސްފަތި ދުވަހު ބޭރުކޮށްލިތާ މާ ގިނަ އިރުތަކެއް ނުވަނީސް ޕްލޭ ސްޓޯރުން ވެސް ވަނީ އެޕިކްސް އެޕްތައް ވެސް ބޭރުކޮށްލައިފަ އެވެ. ދެ ޕްލެޓްފޯމުން ވެސް ފޯޓްނައިޓް ބޭރުކޮށްލުމާ ގުޅިގެން އެޕިކް ގޭމްސް އިން ބުނީ މިކަމާ ބެހޭ އިތުރު މައުލޫމާތުތައް ވަރަށް އަވަހަށް ހިއްސާކުރާނެ ކަމަށެވެ. ޕްލޭ ސްޓޯރުން ފޯޓްނައިޓް ބޭރުކޮށްލި ނަމަވެސް އެންޑްރޮއިޑް ބައެއް ޑިވައިސްތަކުން ފޯޓްނައިޓް ލިބޭނެ އެވެ.\nދެ ކުންފުންޏަށް ދައުވާކުރަން އެޕިކް ގޭމްސް އިން ހުށަހެޅީ ކެލިފޯނިއާގެ ކޯޓަކަށެވެ. އޭގައި ބުނެފައި ވަނީ ފައިދާ އިން 30 ޕަސެންޓް ހޯދަން މަޖުބޫރުކުރުމަކީ ބަލައިގަނެވޭނެ ކަމެއް ނޫން ކަމަށެވެ. އަދި އެފަދަ އުސޫލުތަކުގެ ސަބަބުން ވިޔަފާރިތައް ހަލާލުވުން ނޫން ކަމެއް ނުވާނެ ކަމަށާއި މިފަދަ ކަންކަމުން ހިތްވަރު ލިބެނީ މޮނޮޕޮލީއަށް ކަމަށް ވެސް ބުނެފައިވެ އެވެ.\nދައުވާގައި ބުނެފައިވާ ގޮތުން ގޫގުލް އެކު ހަދާފައިވާ އެއްބަސްވުމުގެ ދަށުން ވިޔަފާރި އިތުރަށް ފުޅާކުރަން ވެސް ހުރަސްތަކެއް އެޅެ އެވެ. އެގޮތުން ވަންޕްލަސް އާއި އެލްޖީގެ ފޯނުތަކަށް އެޕިކް ގޭމްސް ސޮފްޓްވެއާ އަޅަން ބޭނުންވި ނަމަވެސް އެ ފުރުސަތު ވެސް ހަނިވާ ކަމަށް ބުނެފައިވެ އެވެ.\nއެޕަލް އާއި ގޫގުލް އަށް ދައުވާކުރި ނަމަވެސް އެ ދެ ކުންފުނީގެ ފަރާތުން ބަދަލެއްގެ ގޮތުގައި ފައިސާ ހޯދާކަށް އެޕިކް ގޭމްސް އިން އެދިފައެއް ނުވެ އެވެ. އަދި ކަސްޓަމަރުންގެ ހައްގުތައް ކަށަވަރުކޮށްދޭން ގޮވާލައި މިހާރު ވަނީ #ފްރީފޯޓްނައިޓްގެ ނަމުގައި ކެމްޕޭނެއް ވެސް ފަށައިފަ އެވެ.\nމި މައްސަލާގައި ގޫގުލް އިން ބުނީ ޕްލޭ ސްޓޯރުން ފޯޓްނައިޓް ބޭރުކޮށްލީ އޭގެ އުސޫލުތަކާ އެޕިކް ގޭމުން ހިލާފުވާތީ ކަމަށެވެ. އެކަމަކު އަބަދު ވެސް ގޭމް ޑިވެލޮޕަރުންނަށް އެ ޕްލެޓްފޯމް ހުޅުވިފައި އޮންނާނެ ކަމެއް ކަމަށް ބުންޏެވެ.\nއެޕަލް އިން ބުނީ އެޕް ސްޓޯރާ އެކު އެޕިކް ގޭމުން މަސައްކަތްކުރާތާ މިހާރު 10 ވަރަކަށް އަހަރުވެއްޖެ ކަމަށެވެ. ނަމަވެސް އުސޫލުތަކާ ހިލާފުވެ، ހަދާފައިވާ އެއްބަސްވުމާ އެއްގޮތަށް އަމަލުނުކުރާ ނަމަ ފިޔަވަޅު އަޅަން މަޖުބޫރުވާނެ ކަމަށެވެ. އަދި އެޕިކް ގޭމްސް އިން އަލުން ޕްލޭ ސްޓޯރަށް އަންނަން ބޭނުންވާ ނަމަ މައްސަލަ ހައްލުކޮށް އަލުން އެ ޕްލެޓްފޯމަށް އައުމުގެ ފުރުސަތު އޮންނާނެ ކަމަށް ބުންޏެވެ.\nއިތުރު ލިޔުންތައް ގޫގްލް އެޕަލް ވީޑިއޯ ގޭމް އެޕަލް ސްޓޯރް


Grade 1 ge fothugai quran ge aayatheh nubaikoh\nގުރޭޑް އެކެއްގެ ފޮތުގައި ޤުރުއާންގެ އާޔަތެއް ނުބައިކޮށް\nގުރޭޑް އެކެއްގެ ފޮތުގައި ޤުރުއާންގެ އާޔަތް ނުބައިކޮށް ލިޔެފައިވާ ތަން\nގުރޭޑް އެކެއްގެ ދަރިވަރުންގެ ޤުރުއާން ފޮތުގައި އާޔަތެއް ނުބައިކޮށް ލިޔެފައިވާ މައްސަލައެއް ސަމާލުކަމަށް ގެނެސްފި އެވެ.\nނުބައިކޮށް ލިޔެފައިވަނީ ސޫރަތުލް ނަބައުގެ 24 ވަނަ އާޔަތުގެ މެދު ތެރެއިންނެވެ. އެހިސާބުން އެ ސޫރަތުގެ ތެރެއަށް ވަދެފައިވަނީ ނާޒިއަތު ސޫރަތުގެ އަށްވަނަ އާޔަތުން ފެށިގެން 14 ވަނަ އާޔަތެވެ.\nމިމައްސަލަ ސޯޝަލް މީޑިއާގައި އާންމުންގެ ސަމާލު ކަމަށް ގެނެސްދެއްވީ ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދު އެވެ.\nއެމަނިކުފާނު ވިދާޅުވީ ގްރޭޑް އެކެއްގެ ޤުރުއާން ފޮތުގައި އައްނަބައު ސޫރަތާއި އައްނާޒިއާތު ސޫރަތުގެ އާޔަތްތައް އެއްވެ، އެއް ސޫރަތެއްގެ ގޮތުގައި އޮތްކަން ދަނެގަތީ ޣިޔާސުއްދީން ސުކޫލްގެ ދަރިވަރު އަބްރަމް އަޒްބާން ފަހުމީ ކަމަށެވެ.\n"މިކަމުން ރަމްޒުކޮށްދެނީ އެ ދަރިވަރު ޤުރުއާނަށް ހޭލުންތެރިވެފައިވާ މިންވަރު،" ޑރ. ޝަހީމްގެ ޓްވީޓުގައިވެ އެވެ.\nޝަހީމް ވަނީ އެ މައްސަލަ އެމަނިކުފާނުގެ ސަމާލުކަމަށް ގެނެސްދެއްވީތީ އަބްރަމްގެ ބެލެނިވެރިންނަށާއި އަބްރަމްގެ ބޭބެ އަދި މޯލްޑިވްސް މީޑިއާ ކައުންސިލްގެ ރައީސް ޝަހުބާން ފަހްމީ އަށް ވެސް ޝުކުރު ދަންނަވާފަ އެވެ.\nމިމައްސަލާގައި އެޑިޔުކޭޝަން މިނިސްޓްރީގެ އޮފިޝަލަކު މިއަދު ވިދާޅުވީ ގުރޭޑް އެކެއްގެ ދަރިވަރުންގެ ޤުރުއާން ފޮތުގައި އާޔަތެއް ނުބައިކޮށް އޮތް މައްސަލަ މިނިސްޓްރީގެ ސަމާލުކަމަށް އައިސްފައިވާ ކަމަށެވެ. އަދި ސްކޫލުތަކާއި ގުޅިގެން އެކަން ހައްލުކުރުމުގެ މަސައްކަތް ކުރަމުންދާ ކަމަށްވެސް ވިދާޅުވި އެވެ.\nދަރިވަރުންގެ ޤުރުއާން ފޮތުގައި އާޔަތެއް ނުބައިކޮށް ލިޔެފައިވާ މައްސަލަ ހާމަވުމާ ގުޅިގެން ސޯޝަލް މީޑިއާގައި ބައެއް މީހުން ގެންދަނީ ނުރުހުން ފާޅުކުރަމުންނެވެ. އަދި ދީނީ އިލްމުވެރިން ގެންދަވަނީ އެ ފޮތްތައް ދަރިވަރުންގެ އަތުން ނެގުމަށްފަހު އެކަން ރަނގަޅުކުރުމަށް އެދިވަޑައިގަންނަވަމުންނެެވެ.\nމިނިސްޓްރީ އޮފް އެޑިއުކޭޝަން ޑރ. މުހައްމަދު ޝަހީމް އަލީ ސައީދު ޑރ. އައިޝަތު އަލީ\nބާރައިގެ ފޮތުގައިވެސް އާޔަތެއް ނުބައިކޮށް ލިޔެފައި


Parking massala: hama ekani sarukaaru bolah jeheykah neh!\nޕާކިން މައްސަލަ: އެކަނި ސަރުކާރު ބޮލަށް ޖެހޭކަށްނެތް!\nފުލުހުން ސައިކަލެއްގައި ސްޓިކާ ޖަހާފައި: ސްޓިކާ ޖަހާ ގޮތްތަކާބެހޭ ގޮތުން އާންމުންގެ ޝަކުވާ އޮވޭ\nގިނައިން އިވޭ އެއް ވާހަކައަކީ ޕާކިން މައްސަލައިގެ ވާހަކަ އެވެ. ސޯޝަލް މީޑިއާއަށް ބަލައިލި ނަމަވެސް ކޮންމެ ދުވަހަކު ޕާކިން މައްސަލަ ނުވަތަ ޕާކް ކުރާނެ ތަނެއް ނެތިގެން ޝަކުވާ ކޮށްފައިވާ ޕޯސްޓްތަކެއް ނުފެންނަ ދުވަހެއް މަދުވާނެ އެވެ. ސްޓިކާއެއް ޖަހައިގެން ސަރުކާރަށް ހަޅޭ ނުލަވާ ދުވަހެއް ވެސް މަދުވާނެ އެވެ. އެއިން ކަމަކަށް މިވީހާތަނަށް ހައްލެއް އަދި ލިބިފައެއް ނުވެ އެވެ.\nރައީސް އިބްރާހިމް މުހައްމަދު ސޯލިހް ރިޔާސީ ކެމްޕޭންގެ އެއް ވައުދަކީ ޕާކް ކުރާނެ ތަންތައް ނުދައްކައި ސްޓިކާ ނުޖަހާނެ އެވެ. އެމަނިކުފާނު ވެރިކަމާއި ހަވާލުވެ ވަޑައިގެންނެވުމަށްފަހު މާލޭގެ ބައެއް ސަރަހައްދުތަކުގައި ޕާކް ކުރާނެ އިތުރު ތަންތަންވެސް ހަދައިފި އެވެ. އަދި ޕާކިން ސްޓިކާ މައްސަލަ ހައްލު ކުރުމަށް ސްޓިކާ ޖެހުން ވެސް ފުރަތަމަކޮޅުގައި ހުއްޓާލި އެވެ.\nޕާކިން މައްސަލަަ ހައްލު ކުރަން ސަރުކާރުތަކުން މަސައްކަތް ތަކެއް ނުކުރެއެކޭވެސް މުޅިއަކުން ނުބުނެވޭނެ އެވެ. ކޮންމެވެސް މަސައްކަތްތަކެއް ކޮށްފައިވެއެވެ. ކުރަމުން ދެއެވެ. އަލަށް ބައެއް ޕާކިން ޒޯންތައްވެސް ހުޅުވިގެން ގޮސްފި އެވެ. ސަރުކާރުން މަސައްކަތްތަކެއް ފަށައިފި އެވެ. ނަމަވެސް ޝަކުވާއަކީ ޕާކިން ސްޓިކާގެ މައްސަލަ އެވެ. ޕާކް ކުރާނެ ޖާގަ ނުދައްކައި ސްޓިކާޖަހާ މައްސަލަ އެވެ. އެކަން އޮތީ އެގޮތަށެވެ.\nވެލާނާ ގޭގައި ހަދާފައި ޕާކިން ޒޯން: ޕާކިންގެ މައްސަލަ ހައްލުވާ ތަނެއް ނުފެނޭ\nއޮތް ސުވާލަކީ ޕާކިން މައްސަލަ ހަމައެކަނި ސަރުކާރު ބޮލަށް ޖަހާފައި ތިބެވޭނެ ހެއްޔެވެ؟ މީގައި އާންމު ފަރުދުންގެ ދައުރެއްނެތް ހެއްޔެވެ؟ މަސްއޫލިއްޔަތެއް ވެސް ނެތް ހެއްޔެވެ؟ ޕާކިން ސްޓިކާ ޖަހަނީ ހަމަ އާންމު މީހާގެ މައްސަލަ ނެތި އޮއްވާ ހެއްޔެވެ؟ ނޫނީ ޕާކް ކުރާނެ އެއްވެސް ތަނެއް ނެތިގެން ހެއްޔެވެ؟\nތަފާސް ހިސާބުތަކަށް ބަލާއިރު، މާލޭގައި 142,909 އަށްވުރެ ގިނަ މީހުން އުޅެ އެވެ. އުޅަނދަށް ބަލާއިރު 99,411 އެއްގަމު އުޅަނދު މާލޭގައި ދުއްވަ އެވެ. މީގެތެރެއިން 81,900 އަށްވުރެ ގިނަ ސައިކަލާއި 6,165 ކާރު ހިމެނެ އެވެ. މިއީ ވިސްނާލަންޖެހޭ ކަމެކެވެ.\nޕާކިންގެ މަައްސަލައަށް ހައްލެއް ބޭނުންވެ އެވެ. ނަމަވެސް ހަމައެކަނި ސަރުކާރުގެ މަސައްކަތުން މިކަން ހައްލުވާކަށް ނެތެވެ. މިއީ ހަމައެކަނި ސަރުކާރުގެ ޒިންމާއެއް ނޫނެވެ. އާންމު ފަރުދުން ވެސް ޒިންމާދާރުވާން ޖެހެ އެވެ.\nމާލޭގައި ޕާކް ކުރާނެ ތަންތަން އޮންނަނީ ފުރިފަ އެވެ. ހާއްސަކޮށް އާންމު ގޮތެއްގައި މީހުން އެންމެ ގިނައިން އުޅޭ ސަރަހައްދުތަކާއި އޮފީސްތައް އެންމެ ގިނަ ސަރަހައްދުތައް އޮންނަނީ ޕާކް ކޮށްލާނެ ތަނެއްވެސްނެތި ފުރި ބާރުވެފަ އެވެ. ނަމަވެސް އެމައްސަލަ ހަމައެކަނި ދިމާވަނީ ޕާކް ކުރާނެ ތަން ނެތުމުންނެތް ނޫނެވެ. ޕާކް ކުރާ ގޮތުންނެވެ.\n"ބައެއް ފަހަރު ފެންނާނެ ބޮޑު ޖާގަ އެއް އޮއްވަ އެތަނަށް އިތުރު ސައިކަލެއް ނުވަދެވޭ ވަރަށް ބޮޑަށް ހުރަހަށް ސައިކަލް ޕާކް ކޮށްފައިދާތަން، އެހެން ނޫނީ ހިތުހުރި ގޮތަކަށް ސައިކަލް ޖަހާފަ ގޮސްފާނެ، އެހެން މީހުންނަށް ބަލާލުމެއްވެސްނެތި، އެގޮތަށް އެތަައް ސައިކަލެއް ހުރޭ ޕާކް ކޮށްފަ، އެހެން ހުންނާތީ ހަމަ ޖާގަ އެ ގެއްލެނީ، ދެން ބުނާނެ ޕާކް ކުރާނެ ތަނެއް ނެތޭ،" އާންމު މީހަކު ބުންޏެވެ.\nއަނެއް މައްސަލައަކީ ކޮންމެ މީހަކުވެސް ގޭ ދޮރުމަތީގައި ނޫނީ ޕާކް ކުރެވޭ ކަމަކަށްނުވެ އެވެ. ޒޯނުން ބޭރުގައި ނަމަވެސް ޕާކު ކުރަން ބޭނުން ވަނީ ގޭ ދޮރުމަތީގައެވެ. ނޫނީ ވަންނަންދާ ތަނަކާއި ދިމާ ކައިރީގަ އެވެ. އެހެން ނޫނީ ހިތްހަމަ ޖެހޭ ކަމަކަށްނުވެ އެވެ. އެކަން ނިމިގެންދާއިރު ގޯސްވެފައި އޮންނަނީ ސްޓިކާ ޖަހާ ފުލުސް މީހާ އެވެ.\n"މަށަށް އަދިވެސް މަދީ ސްޓިކާ ޖަހާލެއް، ހިތުހުރި ގޮތަކަށް ހިތުހުރި ތަނެއްގައި ޕާކް ކޮށްފައި ބަހައްޓަނީ، އެންމެ ފަހުން ގޯސްވެފައި މި އޮންނަނީ ފުލުހުން، އެހެން ނޫނީ ސަރުކާރު، އަމިއްލަ ފަރުދީ ޒިންމާ އަދާނުކޮށް އެހެން ބަޔަކަށް އިނގިލި ދިއް ކުރުމަކުން މިކަމެއް ހައްލެއްނުވާނެ،" ޒުވާނަކު ބުންޏެވެ.\nސަރުކާރުން ޕާކިން މައްސަލަ ހައްލު ކުރަން ސްޓިކާ ޖެހުން ވެސް ހުއްޓާލި އެވެ. އެއިން ބަޔަކު ނެގީ ފައިދާ އެވެ. އެމީހަކު ހިތުހުރި ގޮތަކަށް ޕާކް ކުރަނީ އެވެ. ކަމެއް ރަނގަޅަކަށް ކުރުމުންވެސް އޭގެ ފައިދާ ނެގީ ނޭދެވޭ ގޮތަށެވެ.\nޕާކް ކުރާނެ ތަންތަން މަދުވެގެން ޝަކުވާ ކުރި ނަމަވެސް ޕާކް ކުރާނެ ތަންތަންވެސް ގިނަ ފަހަރަށް އޮންނަނީ ލިބޭ ގޮތް ނުވެފަ އެވެ. އިމާރާތްކުރާ ގެއެއް ޕާކިން ޒޯން ކުރިމަތީ ހުރި ނަމަ އެ ސަރަހައްދުން ޕާކް ކޮށްލާނެ ޖާގައެއް ދުވަހަކުވެސް ނުލިބޭނެ އެވެ. ސިމެންތި ބަސްތާތަކާއި ހިލަވެލިން މުޅި ސަރަހައްދުގެ ޕާކިން ޒޯން އޮންނާނީ "ހިސޯރު" ކޮށްފަ އެވެ.\nއާ ފަރުމާއަށް ރޭމްޕް ހަދާފައި: މިހާރު އެކަން ކުރުން ވަނީ ހުއްޓާލާފައި\n"އެންމެ ރުޅި އަންނަ އެއް ކަންތަކަކީ އެއީ، އަބަދުވެސް ޕާކަށް ޖަހަން ބަލާއިރު ކޮންމެވެސް ފިލާ ގަނޑެއް އޮންނާނެ ބާއްވާފަ، މުޅި ދުވަހު އޮވެދާނެ އެފިލާގަނޑު ބާއްވާފަ ރޭގަނޑު އަންނަ ޕިކަޕެއް ބާއްވަން އެތަނުގައި، އެހެން ނޫނީ މުޅި ޕާކިން ޒޯން އޮންނާނީ ސިމެންތި އާއި ހިލަވެލިން ހިފާފަ، ޖާގަ ނެތިގެން އުޅޭ އިރުވެސް މިހާލެއްގައި އަބަދު މިއުޅެން ޖެހެނީ،" ޒުވާނަކު ބުންޏެވެ.\nއެހެން މައްސަލައެކެވެ. އެއީ ޕެލެޓްގެ މައްސަލަ އެކެވެ. ކޮންމެ ގެއެއްގެ ކުރިމަތީ ނުވަތަ ކޮންމެ ފިހާރައެއްގެ ކުރިމަތީ ޕެލެޓެއް ބާއްވަން ޖެހެ އެވެ. އެހެން ނޫނީ އެތަނަށް ވަދެވޭ ކަމަކަށްނުވެ އެވެ. މިކަން ހައްލު ކުރަން ސަރުކާރުން މަސައްކަތްތަކެއް ވެސް ފެށި އެވެ. އެގޮތުން ޕެލެޓްތައް ނަގައި ރޭމްޕް ތަކެއްވެސް ހަދަން ފެށި އެވެ. ނަމަވެސް އެކަންވެސް ވީ ހިސާބެއް މިހާރު ނޭނގެ އެވެ. އަދިވެސް ޕާކް ކޮށްލަން ބަލާލާއިރު އޮންނަނީ ޕެލެޓެކެވެ. އެކަންވެސް މިހާރު އާންމު ކަމަކަށް ވަނީ ވެފަ އެވެ.\nޕާކިން މައްސަލަ ވަރަށްވެސް ބޮޑެވެ. ނަމަވެސް މިކަމަކީ ހަމައެކަނި ސަރުކާރަށް އިނގިލި ދިއްކޮށްގެން ތިބެވެން އޮތް ކަމެއް ނޫނެވެ. ފަރުދީ ޒިންމާ އެކެވެ. އެންމެންގެ ޒިންމާއެކެވެ. ޕާކިން މައްސަލަ ހައްލު ކުރެވޭނީ އެންމެންވެސް އެއްބާރުލުންދީގެނެވެ. ޕާކް ކުރާނެ ކިތަންމެ ގިނަ ތަނެއް ހެދި ނަމަވެސް ފަރުދީ ޒިންމާ އަދާ ނުކުރާނަމަ ޕާކިން ސްޓިކާ ނުޖަހަ ފަރުޖެހޭކަށް ނޯންނާނެ އެވެ.\nމޯލްޑިވްސް ޕޮލިސް ސާވިސް ޓްރާންސްޕޯޓް އޮތޯރިޓީ މިނިސްޓްރީ އޮފް ޓްރާންސްޕޯޓް އެންޑް ސިވިލޭވިއޭޝަން + މާލޭ ސިޓީ ކައުންސިލް ޓްރެފިކް މައްސަލަތައް\nޓްރެފިކް ފްލޯއަށް ބަދަލެއް ގެނެސްފި


New balive, Bengaluru aneh burah\nނިއު ބަލިވެ، ބެންގަލޫރު އަނެއް ބުރަށް\nއޭއެފްސީ ކަޕްގެ ގުރޫޕް "އީ" ގެ ފަހު މެޗުގައި، އައިޒޯލް އާއި ނިއު ކުޅުނު މެޗުގެ ތެރެއިން: ނިއު ވަނީ ބަލިވެ ކަޓާފައި\nއިންޑިއާގެ އައިޒޯލް އެފްސީ އަތުން 2-1 ން ބަލިވެ، ނިއު ރޭޑިއަންޓަށް އޭއެފްސީ ކަޕުގެ ފައިނަލު ސްޓޭޖަށް ދިއުމުގެ ފުރުސަތު ގެއްލިއްޖެ އެވެ. އަދި މި ގޫރުޕްގައި ހިމެނޭ އިންޑިއާގެ ގަދަ ބާރު ބެންގަލޫރު އެފްސީ ވަނީ ބަންގުލަދޭޝްގެ ޑާކާ އަބަހާނީގެ މައްޗަށް 4-0 ގެ ނަތީޖާއަކުން މޮޅުވެ ފައިނަލު ސްޓޭޖަށް ދަތުރު ކޮށްފަ އެވެ.\nއޭއެފްސީ ކަޕުގެ ގަވާއިދަށް މިދިޔަ އަހަރުން ފެށިގެން ގެނެވުނު ބަދަލާ ގުޅިގެން، މި ސަރަހައްދުން ފައިނަލް ސްޓޭޖަށް ދަނީ ގުރޫޕްގެ އެއް ވަނަ ޓީމެވެ.\nމިއަދު ކުޅުނު ގުރޫޕްގެ ފަހު ދެ މެޗަށް ނިކުތް އިރު އެއް ވަނައިގައި އޮތީ ނިއު ރޭޑިއަންޓެވެ. ނިއު އާ ބެންގަލޫރަށްވެސް އެއް އަދަދަކުން ޕޮއިންޓް ލިބިފައިވާއިރު ނިއު އެއް ވަނައިގައި އޮތީ ފައިދާ ގޯލުންނެވެ. ނަމަވެސް ފަހު މެޗުން ނިއު ބަލިވެ ބެންގަލޫރު މޮޅުވުމުން، ބެންގަލޫރު ވަނީ 15 ޕޮއިންޓް ހޯދައި ގުރޫޕްގެ އެއް ވަނަ މަގާމު ހޯދާފަ އެވެ. ނިއު އަށް ހޯދުނީ 12 ޕޮއިންޓެވެ.\nމެޗުގެ ތިން ލަނޑުވެސް ފެނިގެން ދިޔައީ ދެ ވަނަ ހާފުގަ އެވެ. ފުރަތަމަ ހާފުގައި ނިއު އަށް ހަމަލާއެއްވެސް އުފެއްދިފައެއް ނުވެ އެވެ. އައިޒޯލް ކުޅުނީ ވަރަށް ބޮޑަށް ޑިފެންސިވް ގޭމެކެވެ.\nއައިޒޯލްގެ ފުރަތަމަ ލަނޑު މެޗުގެ 61 ވަނަ މިނެޓްގައި ޕެނަލްޓީ އަކުން ކާމިޔާބު ކުރީ އައިވަރީ ކޯސްޓްގެ ލިއޯންސެ ޑޮޑޯޒް ޒިކާހީ އެވެ. އެ ޕެނަލްޓީ އަކީ ނިއުގެ ޕެނަލްޓީ އޭރިއާގެ ތެރެއިން އައިޒޯލްގެ އަންޑްރޭ ޔޮނެސްކޫއަށް ކުރި ފައުލަކާ ގުޅިގެން ލިބުނު ޕެނަލްޓީ އެކެވެ. އައިޒޯލްގެ ދެ ވަނަ ލަނޑު 82 ވަނަ މިނެޓްގައި ކާމިޔާބު ކުރީ ޔޮނެސްކޫ އެވެ.\nމެޗުގެ ފަހު ކޮޅު ނިއު ރޭޑިއަންޓްގެ މުޅި ޓީމު ވަނީ މުޅިން ކުރިއަށް ޖެހި ހަމަލާ އުފައްދަން މަސައްކަތް ކޮށްފަ އެވެ. ޓީމުގެ މައި ދެ ޑިފެންޑަރުން ކަމަށްވާ، އަފްގާނިސްތާންގެ ޑިފެންޑަރު އަމީރީ އާއި ގޮޓާވެސް ކުރިއަށް ޖެހުނެވެ. ނިއުގެ ލަނޑު 85 ވަނަ މިނެޓްގައި ގޮޓާ ތަނަވަސް ކޮށްދިން ފުރުސަތަކުން ކާމިޔާބު ކުރީ ޒުވާން ކުޅުންތެރިޔާ އިބްރާހިމް އަތީގް ހަސަން އެވެ.\nބަންގުލަދޭޝްގެ ވެރިރަށް ޑާކާގެ ބަންގުބަންދު ސްޓޭޑިއަމްގައި ކުޅުނު މެޗުގައި، ބެންގަލޫރުގެ ޓީމުގެ މުހިންމު ކުޅުންތެރިޔަކަށްވީ ކެޕްޓަން ސްނިލް ޗެތުރީ އެވެ. ބެންގަލޫރުން ފުރުތަމަ ޖެހި ތިން ލަނޑު ޖަހަން ފުރުސަތު ތަނަވަސް ކޮށްދީ ހަތަރު ވަނަ ލަނޑު ކާމިޔާބު ކޮށްދިނީ ޗެތުރީ އެވެ.\nބެންގަލުރުގެ ފުރަތަމަ ލަނޑު 13 ވަނަ މިނެޓްގައި ކާމިޔާބު ކުރީ ޑެނިއަލް ލޫކަސް ސެގޯވިއާ އެވެ. ދެ ވަނަ ލަނޑު 16 ވަނަ މިނެޓްގައި ކާމިޔާބު ކުރީ ނިޝޫ ކުމާރު އެވެ. ތިން ވަނަ ލަނޑުވެސް ކާމިޔާބު ކުރީ އޭނާ އެވެ. އެ ލަނޑު ކާމިޔާބު ކުރީ 58 ވަނަ މިނެޓްގަ އެވެ. ބެންގަލޫރުގެ ހަތަރު ވަނަ ލަނޑު ޗެތުރީ ކާމިޔާބު ކުރީ 60 ވަނަ މިނެޓްގަ އެވެ.\nރާއްޖެއަށް ލިބެމުންއައި އޭއެފްސީ ކަޕުގެ ޖާގަ ނޭޕާލަށް!\nއޭއެފްސީ ކަޕުގެ މެޗެއް ގަންނަން ނިއުއިން ހުށަހެޅިތަ؟\nއެއް މަންޒަރެއް، ހާލަތު ދިރާސާ ކުރަންޖެހޭ


ކޮރޯނާ ވައިރަސް ފެތުރިއްޖެ ނަމަ އެކަހެރި ކުރާ ރަށަކަށް ފުނަދޫ – Dhen.mv\nކޮރޯނާ ވައިރަސް ފެތުރިއްޖެ ނަމަ އެކަހެރި ކުރާ ރަށަކަށް ފުނަދޫ\nދެން އެމްވީ January 26, 2020 - 11:04 pm\nކޮރޯނާ ވައިރަސް ރާއްޖެއަށް ފެތުރިއްޖެނަމަ މާލެ ކައިރީގައި ތެޔޮ ރައްކާކޮށްފައިވާ ރަށް، ފުނަދޫގައި އައިސޮލޭޝަން ފެސިލިޓީ އެއް ގާއިމުކުރާނެ ކަމަށް ހެލްތު މިނިސްޓަރު އަބްދުﷲ އަމީން ވިދާޅުވެއްޖެ އެވެ.\nކޮރޯނާ ވައިރަސްއާ ބެހޭގޮތުން ހެލްތު މިނިސްޓްރީގައި މިރޭ ބޭއްވި ނޫސްވެރިންގެ ބައްދަލުވުމެއްގައި ވާހަކަ ދައްކަވަމުން މިނިސްޓަރު އަމީން ވިދާޅުވީ ކޮރޯނާ ވައިރަސް ރާއްޖޭގައި ފެތުރިއްޖެނަމަ ފުނަދޫ އަކީ ވައިރަސް ޖެހިފައިވާ މީހުން އެކަހެރި ކޮށްފައި ބައިތިއްބާ ރަށުގެ ގޮތުގައި ހަމަޖައްސާނެ ކަމަށެވެ. ފުނަދޫގައި ހުސްކޮށް ހުރި ޖާގަތައް މިކަމަށް ބޭނުން ކުރުމަށް ސަރުކާރުން ހުއްދަ ދީފައިވާ ކަމަށްވެސް އަމީން ވިދާޅުވި އެވެ.\nމިނިސްޓަރު އިތުރަށް ވިދާޅުވީ ކޮރޯނާ ވައިރަސް ފެތުރިއްޖެނަމަ މިކަމަށް ބޭނުންވާ ވަސީލަތްތަކާއި ފަންނީ މީހުން ހޯދުމުގެ މަސައްކަތް ވެސް ކުރިއަށްދާ ކަމަށެވެ. އެހެންކަމުން މިވަގުތަކީ ހާސް ވާން ޖެހޭ ވަގުތެއް ނޫން ކަމަށްވެސް ވިދާޅުވި އެވެ. އަދި ކޮރޯނާ ވައިރަސްއާ ގުޅޭ އެއްވެސް ކަމެއް ސިއްރު ނުކޮށް ހާމަކުރަމުން ގެންދާނެ ކަމުގެ ޔަގީންކަންވެސް މިނިސްޓަރު ވަނީ ދެއްވާފަ އެވެ.\nކޮރޯނާ ވައިރަސް ޖެހުނު 42 މީހަކު ޗައިނާ އިން މިހާތަނަށް ވަނީ މަރުވެފަ އެވެ. އެހެންކަމުން މިވައިރަސް ފެތުރުން ހުއްޓުވުމަށްޓަކައި ޗައިނާ އިން ވަނީ 56 މިލިއަން މީހުންނަށް ދަތުރުކުރުން ހަނިކުރުމަށްވެސް ފިޔަވަޅުތަކެއް އަޅާފަ އެވެ.\nރާއްޖޭގެ އެންމެ ފުރަތަމަ ވާޗުއަލް ރިއަލިޓީ ކެފޭ ގާކޮށީގަ ހުޅުވައިފި\nސާވިސް ޗާޖުގެ ގޮތުގައި ވެލާ ރިސޯޓުން މިފަހަރު 1684 ޑޮލަރު!\nޑަޔާނާގެ މިފޮޓޯތައް ކުރިން ގިނަ މީހުންނަކަށް ނުފެނޭ!\nސުޕްރީމް ކޯޓު ރިސެސްއަށް ހިނގައްޖެ\nއަޝްފާޤް ވެލެންސިއާއަށް ސޮއިކޮށްފި


ފުޅި އަޅައިގެން ފީނަން ފޭބި މީހަކު ނިޔާވެއްޖެ\nގދ. އަތޮޅުގައި ފުޅި އަޅައިގެން ފީނަން ފޭބި ތިން މީހުންގެ ތެރެއިން އެކަކު ނިޔާވެއްޖެ އެވެ.\nއެމްއެންޑީއެފުން ބުނިގޮތުގައި ގދ. ގައި އޮންނަ "އައުޓްރިގާ ކޮނަންޓާ މޯލްޑިވްސް ރިސޯރޓް" ކައިރިޔަށް "ހުޝިޔާރު" ނަމަކަށް ކިޔާ ދޯނިން އެންހިފުމަށްޓަކައި ފުޅި އަޅައިގެން ފީނަން ފޭބި ތިން މީހެއްގެ ހާލު ދެރަވެގެން ގދ. ތިނަދޫ ހޮސްޕިޓަލަށް ގެންދެވިފައިވާ ކަމަށެވެ. ނަމަވެސް އޭގެ ތެރެއިން އެކަކުވަނީ މާބޮޑަށް ހާލުދެރަވެގެން، ތިނަދޫ ހޮސްޕިޓަލުގައި ފަރުވާ ދެމުން ދަނިކޮށް ނިޔާވެފައެވެ.\nމައުލޫމާތު ލިބިފައިވާގޮތުގައި ފީނަން ފޭބި މީހުންގެ ތެރެއިން ހާލުދެރަވެ ފަރުވާދެމުން ދަނިކޮށް ނިޔާވީ 37 އަހަރުގެ ޒުވާނެކެވެ.\nއެމްއެންޑީއެފުން ފުނީ މި ހާދިސާގައި ހާލުދެރެވެގެން އެހީތެރިކަން ފޯރުކޮށްދިން މީހުންގެ ތެރޭގައި، 24 އަހަރާއި 31 އަހަރުގެ ޒުވާނެއްވެސް ހިމެނޭ ކަމަށާއި އޭގެ ތެރެއިން 24 އަހަރުގެ ޒުވާނާ ހާލު ދެރަވެގެން އިތުރުފަރުވާޔަށް މާލެ ގެނައުމަށް މަސައްކަތް ކުރަމުންދާ ކަމަށެވެ. މީގެ އިތުރަށް 31 އަހަރުގެ މީހާގެ ހާލު ރަނގަޅު ވަމުން އަންނަ ކަމަށްވެސް މައުލޫމާތު ލިބިފައިވެއެވެ.\nމި ޙާދިޞާގެ ރިޕޯރޓް، ރޭ ފަތިހު 5:14 ހާއިރު ލިބުމާއި އެކު ތިނަދޫ ސީ އެމްބިއުލާންސް އެ ދޯނި އޮތް ސަރަހަށްދަށް ގޮސް އެ ތިން މީހުން ނަގައިގެން ހޮސްޕިޓަލަށް ގެންދިޔަ ކަމަށް ވެސް އެމްއެންޑީއެފް އިން ބުނެފައިވެއެވެ.


Sheikh Shafeeu Jabir Ah: Casino Elhumuge Hiyaalu Dhookohlaa! – adduLIVE\nޝައިހް ޝަފީއު ޖާބިރަށް: ކެސީނޯ އެޅުމުގެ ހިޔާލު ދޫކޮށްލާ!\n1 Jul 11, 2019, 21:06 ހަސަން ރަޝީދު\nކެސީނޯ އެޅުމުގެ ހިޔާލު ދޫކޮށްލެއްވުމަށް ކާށިދޫ ދާއިރާގެ މެމްބަރު އަބްދުﷲ ޖާބިރަށް ޝައިހް ޝަފީއު އަބްދުﷲ އިލްތިމާސް ކުރައްވައިފިއެވެ.\nޝައިހް ޝަފީއު މިހެން ވިދާޅުވިއިރު އިއްޔެ ބޭއްވި ރައްޔިތުންގެ މަޖިލީހުގެ ސަރުކާރު މަސްއޫލިއްޔަތު އަދާކުރާ މިންވަރު ބަލާ ކޮމިޓީގައި ރާއްޖޭގައި ކެސީނޯ އެޅުމަށް ހުއްދަ ނުދެއްވާނެ ކަމަށް ޓޫރިޒަމް މިނިސްޓަރު އަލީ ވަހީދު ވިދާޅުވުމުން ޖާބިރު ވަނީ ކޯފާ އިސްކުރައްވާފައެވެ.\nއެކަމާ ގުޅިގެން ޝައިހް ޝަފީއު ޖާބިރަށް އަމާޒު ކުރައްވައި ކުރެއްވި ޓްވީޓެއްގައި ވަނީ ކެސީނޯ އެޅުމުގެ ހިޔާލު ދޫކޮށްލުމަށާއި ތަނެއްގައި މުންކަރާތް ހިނގަމުން ދިއުމަކީ އެހެން މުންކަރާތްތައް ހިނގުމަށް ހުއްދަ ކުރާކަމެއް ނޫން ކަމަށް ވިދާޅުވެފައެވެ.\n"އެއާ ޚިލާފަށް، ހުރިހާ މުންކަރާތެއްވެސް މަދުކޮށް، އެއްކޮށް ނައްތައިލުމަކީ ވާޖިބެކެވެ. މާތް ﷲ އަށް ބިރުވެތި ވާށެވެ" ޝައިހް ޝަފީއު ވިދާޅުވިއެވެ.\nމާތް ﷲ އަށް ބިރުވެތި ވާށެވެ.\n— Shafeeu Abdullah (@shafeeu26) July 10, 2019\nކެސީނޯ އެޅުމާ ގުޅޭގޮތުން ޖާބިރު ކުރެއްވި ސުވާލަށް އިއްޔެ ޖަވާބުދެއްވަމުން މިނިސްޓަރު އަލީ ވަހީދު ވިދާޅުވީ ރާއްޖެ އަކީ ސައްތައިން ސައްތަ އިސްލާމީ ގައުމެއް ކަމަށާއި އެބޭފުޅުންގެ ލީޑަޝިޕްގައި ރާއްޖޭގައި ކެސީނޯ އަޅަން ހުއްދަ ދޭން ވިސްނާފައި ނެތް ކަމަށެވެ. އަދި ރާއްޖޭގެ ފަތުރުވެރިކަމުގެ ދާއިރާ ކުރިއަށްގެންދާނީ އިސްލާމްދީނުގެ ހުރިހާ ރުކުންތަކަކާއި ސިފަތަކެއް ހިމާޔަތްވާ ގޮތަށް ކަމަށްވެސް އޭނާ ވިދާޅުވިއެވެ.\n"މިވަގުތު ތި ސުވާލަށް ދޭނެ ޖަވާބަކީ ނޫނެކޭ" އަލީ ވިދާޅުވިއެވެ.\nޖާބިރު މިފަދަ ސުވާލެއް ކުރެއްވިއިރު ރާއްޖޭގައި ކެސިނޯ އެޅުމަށްޓަކައި ރައްޔިތުންގެ މަޖިލީހަށް ގަރާރެއް ހުށަހެޅުމަށް ވެސް އޭނާ ވަނީ ނިންމާފައެވެ.\nމީގެކުރިން "އައްޑޫލައިވް" އަށް ދެއްވި އިންޓަވިއުއެއްގައި ޖާބިރު ވިދާޅުވީ ރާއްޖޭގައި ކެސިނޯ އެޅުމުން އާމްދަނީގެ ގޮތުގައި ހަ ބިލިއަން ޑޮލަރު މަހެއްގެ މައްޗަށް ލިބިގެންދާނެ ކަމަށެވެ. އޭގެތެރެއިން ދެ ބިލިއަން ޑޮލަރަކީ ސީދާ ދަޢުލަތަށް ވަންނާނެ ފައިސާ ކަމަށް ޖާބިރު ވިދާޅުވިއެވެ. އޭނާ ވިދާޅުވީ ރާއްޖޭގައި މިފަދަ ކަމެއް ކުރަން ހުއްދަ ދިން ނަމަވެސް ދިވެހިންނަށް އެތަން ތަނަށް ވަނުމުގެ ހުއްދަ ލިބިގެން ނުދާނެ ކަމަށެވެ.


މިއަހަރުގެ ފުރަތަމަ ހަމަސް ދުވަހުގެ ތެރޭގައި ކޮރަޕްޝަންގެ މައްސަލަތަކާގުޅޭ 04 ދަޢުވާއެއް ކުރުމަށް ޕީޖީއަށް ފޮނުވައިފި | އެންޓި-ކޮރަޕްޝަން ކޮމިޝަން\nމިއަހަރުގެ ފުރަތަމަ ހަމަސް ދުވަހުގެ ތެރޭގައި ކޮރަޕްޝަންގެ މައްސަލަތަކާގުޅޭ 04 ދަޢުވާއެއް ކުރުމަށް ޕީޖީއަށް ފޮނުވައިފި\n2019ވަނަ އަހަރުގެ ފުރަތަމަ 06 މަސްދުވަހުގެ ތެރޭގައި އެންޓި-ކޮރަޕްޝަން ކޮމިޝަން (އޭސީސީ) އިން ތަޙްޤީޤުކޮށް ނިންމައި ދަޢުވާކުރުމަށްޓަކައި ޕްރޮސިކިއުޓަރ ޖެނެރަލްގެ އޮފީހަށް ފޮނުވާފައިވާ 02 މައްސަލައެއްގައި ޖުމްލަ 04 ދަޢުވާއެއް ކުރުމަށް އެދި ފޮނުވިފައިވެއެވެ.\nމިއަހަރުގެ ފުރަތަމަ6މަސްދުވަހުގެ ތެރޭގައި އޭސީސީން ދަޢުވާކުރުމަށްޓަކައި ޕްރޮސިކިއުޓަރޖެނެރަލްގެ އޮފީހަށް 02 މައްސަލަ ފޮނުވާފައިވާއިރު، އޭގެތެރެއިން 01 މައްސަލަ ފޮނުވާފައިވަނީ2ވަނަ ކުއާޓަރުގައެވެ. އެ މައްސަލައިގައި އެކަކުގެ މައްޗަށް ދަޢުވާއުފުލާފައިވާއިރު، އެފަރާތުގެ މައްޗަށް ދަޢުވާކުރުމަށްޓަކައި ފޮނުވާފައިވަނީ، ނާޖާއިޒު ފައިދާ ހޯދުމުގެ ދަޢުވާއެވެ. އަދި މި މައްސަލައިގައި ޝާމިލްވަނީ ފިރިހެން މުވައްޒަފެއްކަން ފާހަގަކުރެވެއެވެ. 2018ވަނަ އަހަރުގެ ދެވަނަ ކުއާޓަރުގައި ވެސް ދަޢުވާކުރުމަށްޓަކައި އޭ.ސީ.ސީ އިން ޕްރޮސިކިއުޓަރޖެނެރަލްގެ އޮފީހަށް ފޮނުވާފައިވަނީ 01 މައްސަލައެވެ. އަދި މި މައްސަލައިގައި 02 ބާވަތެއްގެ ދަޢުވާއެއްކުރުމަށް ފޮނުވާފައިވާއިރު، މި މައްސަލައިގައި ޝާމިލްވަނީ 03 ފަރާތެކެވެ.\nމިއަހަރުގެ ފުރަތަމަ 06 މަސްދުވަހުގެ ތެރޭގައި އޭސީސީ އިން ދަޢުވާކުރުމަށްޓަކައި ޕްރޮސިކިއުޓަރޖެނެރަލްގެ އޮފީހަށް ފޮނުވާފައިވާ މައްސަލަތަކުގައި، ޖުމްލަ 3,646,500.00 (ތިން މިލިއަން ހަލައްކަ ސާޅީސްހަހާސް ފައްސަތޭކަ) ރުފިޔާ ހިމެނެއެވެ.


Masthuvaa thakehchaai eku 19 meehun fuluhun ge belumuge dhashah gengosfi\nމަސްތުވާތަކެއްޗާއި އެކު 19 މީހުން ފުލުހުންގެ ބެލުމުގެ ދަށަށް ގެންގޮސްފި\nފުލުހުންގެ ޑްރަގް އެންފޯސްމަންޓް ޑިޕާރޓްމަންޓާއި އިންޓެލިޖެންސް ގުޅިގެން ވެރިރަށް މާލޭގައި ހިންގި އޮޕަރޭޝަންތަކެއްގައި މަސްތުވާތަކެއްޗާއެކު 19 މީހަކު ހައްޔަރުކޮށްފިއެވެ.\nފުލުހުން ބުނެފައިވާ ގޮތުގައި މަސްތުވާތަކެތި ވިޔަފާރިކޮށް، މަސްތުވާތަކެތި ބޭނުން ކުރާކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތު ތަކަކާއި ގުޅިގެން ހިންގި ދެ އޮޕަރޭޝަނުގައި ހައްޔަރުކޮށްފައިވަނީ 17 އަހަރާއި 38 އަހަރާއި ދެމެދުގެ ދިވެހި ފިރިހެނުން ކަމަށެވެ.\nއެގޮތުން މިއަދު ހިންގި ފުރަތަމަ އޮޕަރޭޝަންގައި، ކޯޓު އަމުރެއްގެ ދަށުން ފުލުހުން ބަލައިފާސްކުރީ ގަލޮޅު އަވަށުގެ ގެއެކެވެ. އެގެއިން މަސްތުވާތަކެތިކަމަށް ޝައްކުކުރެވޭ އެއްޗެއްހުރި 1211 ރަބަރު ޕެކެޓާއި މަސްތުވާތަކެތިކަމަށް ޝައްކުކުރެވޭ އެއްޗެއްހުރި 10 ސެލޯފިންކޮޅާއި މަސްތުވާތަކެތިކަމަށް ޝައްކުކުރެވޭ އެއްޗެއްހުރި ފިލްމު ހުސްކުރި ދަޅަކާއި މަސްތުވާތަކެތިކަމަށް ޝައްކު ކުރެވޭ އެއްޗެއްހުރި ބުލެޓް ސައިޒުގެ ތިން ރަބަރު ޕެކެޓު ފެނިފައިވާ ކަމަށް ފުލުހުން ބުނެއެވެ.\nގަލޮޅު އަވަށުގެ ގެއިން ފުލުުހުންގެ ބެލުމުގެ ދަށަށް ގެންދިޔައީ 18 އަހަރުން ދަށުގެ ކުއްޖަކާއި އިތުރު 13 ފިރިހެނުންނެވެ.\nފުލުހުން ހިންގި ދެވަނަ އޮޕަރޭޝަންގައި ވެސް ބަލައި ފާސްކޮށްފައި ވަނީ ގަލޮޅު އަވަށުގެ ގެއެކެވެ. އެގެއިންމަސްތުވާތަކެތިކަމަށް ޝައްކުކުރެވޭ އެއްޗެއްހުރި 62 ރަބަރު ޕެކެޓު އެގެއިން ފެނުނު އިރު މައްސަލަ އާއި ގުޅިގެން5ފިރިހެނުން ވަނީ ހައްޔަރުކޮށްފައެވެ.


އަނގާރަ, 28 އޭޕްރީލް 2015\nއާދީއްތަ, 08 މާޗް 2015\nފުރަތަމަ މަރުޙަލާގެ ކޯޓުތަކާއި ޓްރައިބިއުނަލްތަކުން ނިންމާ ނިންމުންތައް ހައިކޯޓާއި ދިވެހިރާއްޖޭގެ 02 ސަރަޙައްދުގައި ޤާއިމުކުރާ ހައިކޯޓުގެ ގޮފިތަކުގައި އިސްތިއުނާފު ކުރުމުގެ މުއްދަތު ގުނުމާއި ގުޅޭ ގޮތުން ޢާއްމު ސިޓީއެއް ދިވެހިރާއްޖޭގެ ސުޕްރީމް ކޯޓުން ނެރުއްވައިފިއެވެ.\nދިވެހިރާއްޖޭގެ ސުޕްރީމް ކޯޓުގެ ނަންބަރު 2015/06/SC ސަރކިއުލަރގެ ޖަދުވަލު 1 ގައިވާ "ފުރަތަމަ މަރުޙަލާގެ ކޯޓުތަކާއި ޓްރައިބިއުނަލްތަކުން ނިންމަ ނިންމުންތައް އިސްތިއުނާފުކުރުމަށް އެދި ހުށަހަޅާ ފޯމު" ހަމަޖެހިފައިވާ ގަވާއިދާ އެއްގޮތްވާ ގޮތުގެ މަތިން 10 ދުވަހުގެ ތެރޭގައި އެ މައްސަލައެއް ނިންމި ކޯޓަށް ނުވަތަ ޓްރައިބިއުނަލަށް އިސްތިއުނާފުކުރުމަށްޓަކައި ހުށަހަޅަންޖެހޭނީ، 15 ފެބްރުއަރީ 2015 އިން ފެށިގެން ފުރަތަމަ މަރުޙަލާގެ ކޯޓުތަކާއި ޓްރައިބިއުނަލްތަކުން ކުރާ ޙުކުމްތަކާއި ނިންމާ ނިންމުންތަކުގައި ކަމަށް ދިވެހިރާއްޖޭގެ ސުޕްރީމް ކޯޓުން އަންގަވައިފިއެވެ. މިގޮތަށް ދިވެހިރާއްޖޭގެ ސުޕްރީމް ކޯޓުން އަންގަވާފައިވަނީ ދިވެހިރާއްޖޭގެ ސުޕްރީމް ކޯޓުގެ ނަންބަރު 2015/04 ޢާއްމު ސިޓީންނެވެ.\nދިވެހިރާއްޖޭގެ ސުޕްރީމް ކޯޓުގެ ޢާއްމު ސިޓީ ވިދާޅުވުމަށް\nހޯމަ, 16 ފެބްރުއަރީ 2015\nރަސްމީ ސިޓީތަކުގައި ސޮއިކުރުމާއި ސިޓީ އެޑްރެސްކުރުމާ ބެހޭގޮތުން ދިވެހިރާއްޖޭގެ ސުޕްރީމް ކޯޓުން ނެރުއްވާފައިވާ ނަންބަރު SC/2012/02 ސަރކިއުލަރގައިވާ ގޮތުގެ މަތިން ޢަމަލުކުރަމުން ގެންދިއުމަށް ދަންނަވައި ދިވެހިރާއްޖޭގެ ސުޕްރީމް ކޯޓުން ޢާއްމު ސިޓީއެއް ނެރުއްވައިފިއެވެ. އެގޮތުން ދިވެހިރާއްޖޭގެ ކޯޓުތަކާއި ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނުން، ދިވެހިރާއްޖޭގެ ސުޕްރީމް ކޯޓަށާއި ސަރުކާރު އޮފީސްތަކަށާއި ދައުލަތުގެ މިނިވަން މުއައްސަސާތަކަށާއި މުސްތަޤިއްލު ކޮމިޝަންތަކަށާއި މުސްތަޤިއްލު އިދާރާތަކަށް ފޮނުވާ ސިޓީތަކާއި ލިޔުންތަކުގައި ސޮއިކުރުމުގައި ދިވެހިރާއްޖޭގެ ސުޕްރީމް ކޯޓުގެ ނަންބަރު SC/2012/02 ސަރކިއުލަރގައިވާ ގޮތުގެ މަތިން ޢަމަލުކުރުމަށް ދިވެހިރާއްޖޭގެ ސުޕްރީމް ކޯޓުގެ ނަންބަރު 2015/03 ޢާއްމު ސިޓީއިން ވަނީ އަންގަވާފައެވެ. އަދި ސަރުކާރުގެ އޮފީސްތަކާއި ދައުލަތުގެ މިނިވަން މުއައްސަސާތަކައި މުސްތަޤިއްލު ކޮމިޝަންތަކާއި މުސްތަޤިއްލު އިދާރާތަކާއި ކޯޓުތަކާއި މިނޫންވެސް ފަރާތްތަކުން ދިވެހިރާއްޖޭގެ ސުޕްރީމް ކޯޓަށާއި ދިވެހިރާއްޖޭގެ ކޯޓުތަކަށް ފޮނުވާ ސިޓީތަކުގައި ސޮއިކުރުމާއި އެޑްރެސްކުރުމުގައި ވެސް ދިވެހިރާއްޖޭގެ ސުޕްރީމް ކޯޓުގެ ނަންބަރު SC/2012/02 ސަރކިއުލަރގައިވާ ގޮތުގެ މަތިން ޢަމަލުކުރުމަށް ދިވެހިރާއްޖޭގެ ސުޕްރީމް ކޯޓުގެ ޢާއްމު ސިޓީއިން ވަނީ އަންގަވާފައެވެ.\nދިވެހިރާއްޖޭގެ ސުޕްރީމް ކޯޓުގެ ނަންބަރު 2015/03 ޢާއްމު ސިޓީ ވިދާޅުވުމަށް\nދިވެހިރާއްޖޭގެ ސުޕްރީމް ކޯޓުގެ ނަންބަރު SC/2012/02 ސަރކިއުލަރ ވިދާޅުވުމަށް\nއަނގާރަ, 27 ޖެނުައަރީ 2015\nކޯޓުތަކުގެ ޤާނޫނުގެ2މާއްދާއަކާއި ވަޒީފާއާބެހޭ ޤާނޫނުގެ މާއްދާއެއް ބާޠިލުކޮށް 27 ޖަނަވަރީ 2015 ވީ ހުކުރު ދުވަހު ދިވެހިރާއްޖޭގެ ސުޕްރީމް ކޯޓުން ރޫލިންގ އެއް ނެރުއްވައިފިއެވެ. ދިވެހިރައްޖޭގެ ސުޕްރީމްކޯޓުގެ ނަންބަރު 2015/SC-RU/01 ރޫލިންގ ގެ ދަށުން ބާޠިލު މާއްދާތަކެއް ކަމުގައި ކަނޑައަޅުއްވާފައިވަނީ ޤާނޫނު ނަންބަރު 2010/22 (ދިވެހިރާއްޖޭގެ ކޯޓުތަކުގެ ޤާނޫނު) ގެ 15 ވަނަ މާއްދާއާއި އާއި 42 ވަނަ މާއްދާއާއި ޤާނޫނު ނަންބަރު 2008/2 (ވަޒީފާއާބެހޭ ޤާނޫނު) ގެ 85 ވަނަ މާއްދާގެ (ށ) އެވެ. ބަޔާންވެދިޔަ މާއްދާތަކަކީ ފުރަތަމަ މަރުޙަލާގެ ކޯޓުތަކުންނާއި ޓްރައިބިއުނަލް ތަކުން ނިންމާ މައްސަލަތައް އިސްތިއުނާފުކުރެވޭނެ މުއްދަތުތައް ކަނޑައަޅާފައިވާ މާއްދާތަކެވެ. މި މާއްދާތަކަކީ ބާޠިލު މާއްދާތަކެއްކަމަށް ކަނޑައެޅުއްވުމާއެކު، 15 ފެބްރުއަރީ 2015 ވާ އާދީއްތަ ދުވަހުން ފެށިގެން ފުރަތަމަ މަރުޙަލާގެ ކޯޓުތަކުންނާއި ޓްރައިބިއުނަލްތަކުން ކުރާ ޙުކުމްތަކާއި ނިންމުންތައް ދިވެހިރާއްޖޭގެ ހައިކޯޓުގައި އިސްތިއުނާފުކުރުމުގައި ޢަމަލުކުރަންވާނީ ދިވެހިރާއްޖޭގެ ސުޕްރީމް ކޯޓުގެ ނަންބަރު 2015/06/SC ސަރކިއުލަރ ގައި ބަޔާންކޮށްފައިވާ ގޮތުގެ މަތިން ކަމަށް ވެސް މި ރޫލިންގ ގައި ވަނީ ކަނޑައަޅުއްވާފައެވެ.\nދިވެހިރައްޖޭގެ ސުޕްރީމްކޯޓުގެ ރޫލިންގ ވިދާޅުވުމަށް


އިނާޔާތްތައް ނުދީގެން ކާޑެއްދޫ އެއާޕޯޓްގެ މުއައްޒަފުންތަކެއް އިހުތިޖާޖު ކޮށްފި | Sandhaanu\nއިނާޔާތްތައް ނުދީގެން ކާޑެއްދޫ އެއާޕޯޓްގެ މުއައްޒަފުންތަކެއް އިހުތިޖާޖު ކޮށްފި\nކާޑެއްދޫ އެއާޕޯޓުގައި މަސައްކަތްކުރާ މުއައްޒަފުންނަށް އިނާޔަތްތައް ނުދީގެން ބައެއް މުއައްޒަފުން މިއަދު އިހުތިޖާޖް ކޮށްފި އެވެ.\nކާޑެއްދޫ އެއާޕޯޓުން ވާހަކަދެއްކި މުއައްޒަފަކުބުނީ އެމީހުން އިހުތިޖާޖްކުރީ މުއައްޒަފުންނަށް ލިބެންޖެހޭ މުސާރަ ހަމައަށް ދީފައި ނުވާތިމަށެވެ. އަދި މުއައްޒަފުންލައްވާ އިތުރުގަޑީގައި މަސައްކަތްކުރުވާފަ އިތުރުގަޑީގެ ފައިސާވެސް ނުދޭކަމަށް އޭނާ ބުންޏެވެ.\nއޭނާ ބުނީ މި މަހުގެ މުސާރަ ލިބުނުއިރުވެސް މުސާރައިން ލިބެންޖެހޭ ބޮޑުއަދަދެއް ލިބިފައި ނުވުމުން އެކަމާގުޅިގެން މެނޭޖްމަންޓާ ސުވާލުކުރުމުން އެދެވޭ ޖަވާބެއް އެފަރާތްތަކުން ނުދޭކަމަށެވެ.\n” ސުވާލުކުރުމުން އެމީހުން މި ބުނަނީ ރީޖަނަލް އެއާޕޯޓުން ތަފްސީލް ދީފައެއް ނުވެޔޯ. ރީޖަނަލް އެއާޕޯޓްސް މިތަނާ ހަވާލުވިފަހުން މި ނޫންވަރެއްނުވޭ. ހަމަ މުސާރައެއް ނުލިބޭ” މުއައްޒަފު ބުންޏެވެ.\n“ރީޖަނަލް އެއަރޕޯޓްސް ކޮމްޕެނީ ލިމިޓެޑް” ގެ ނަމުގައި ސަރުކާރުގެ ކުންފުންޏެއް އުފެއްދީ މި ދިޔަ އަހަރުގެ ސެޕްޓެމްބަރުގައެވެ.\nމި ކަމާ ގުޅޭގޮތުން އެ ކުންފުނީގެ ބަހެއް އަދި ނުލިބެއެވެ.\nމި ކުންފުންޏަކީ ސަރުކާރުން ހިންގަމުން ގެންދާ ސަރަޙައްދީ އެއަރޕޯޓްތައް ވިޔަފާރީގެ އުސޫލުން ހިންގުމަށާއި، ސަރުކާރުން ރީޖަނަލް އެއަރޕޯޓްސް މެދުވެރިކޮށް ހިންގަމުން ގެންދާ ވައިގެ ބަނދަރުތައް ދެމެހެއްޓެނިވި ގޮތެއްގައި ތަރައްގީކޮށް ހިންގުމަށްޓަކައި އުފެއްދި ކުންފުންޏެކެވެ.\nބުލްބުލް ޖުލައި 28, 2021 At 4:31 ޕމ\nDhen thi mahsala aai Regional Airport ge baheh nulibeythe ekan balan anehkaa aneh kunfuni hadhan jeheyni. Ethah Minister aka CEO aka MD aka Excecutive Director aka Director General eh beynunvane. Sarukaaruga laari ebaoih bokoh.


ހިޔާނާތުގެ ތުހުމަތު އެޅުނު ބައެއް ކުންފުނި ސަލާމަތްވެއްޖެ\nއެމްއެމްޕީއާރުސީގެ ހިޔާނާތް: ޑޮލަރުގެ ސައްހަ މުއާމަލާތް ހިންގިކަން ސާބިތުވި ކުންފުނިތަކެއް ސަލާމަތްވެއްޖެ\n2 ޖޫން 2021 - 12:46 1\nއެސެޓް ރިކަވަރީ ކޮމިޝަންގެ ރައީސް އަހްމަދު އައްސަދު: ތަހުގީގުގައި، މައްސަލައެއް ފާހަގަނުވާ ފަރާތްތަކަށް އެކަން އެ ކޮމިޝަނުން އަންނަނީ އަންގަމުން. -- ފޮޓޯ/ އަދަދު\nއެމްއެމްޕީއާރުސީ މެދުވެރިކޮށް ހިންގި ބޮޑު ހިޔާނާތުގެ ތުހުމަތު އެޅިފައިވާ ވިޔަފާރި ކުންފުނިތަކާއި އަމިއްލަ ފަރުދުންގެ މައްސަލަތައް ބަލައި ތުހުމަތުތައް ސާފުވާ ކުންފުނިތަކަށް އެކަން އަންގަން ފަށައިފި އެވެ.\nއެސެޓް ރިކަވަރީ ކޮމިޝަން ރައީސް އަހްމަދު އަސްއަދު "އަދަދު"އަށް ވިދާޅުވީ އެސްއޯއެފްއާ އެކު ޑޮލަރުގެ މުއާމަލާތްތައް ހިންގާފައިވާ ބައެއް ކުންފުނިތަކުގެ މައްސަލަތަކުގެ ތަހުގީގުގައި މިހާރު ނިމިފައިވާ ކަމަށެވެ. އޭގެތެރެއިން ބައިވެރިވުމެއް ނެތް ކުންފުނިތަކަށް އެކަން އަންގަމުން އަންނަ ކަމަށާއި މިހާތަނަށް 12 ކުންފުންޏެއްގެ ތުހުމަތު ސާފުވެފައިވާ ކަމަށް ވިދާޅުވި އެވެ.\n"ވަކިވަކި ފަރުދުންގެ ޑޮލަރުގެ މުއާމަލާތްތައް ވެސް ކުރިއަށް އެބަދޭ، ތަހުގީގު ނިމޭވަރަކުން އަންގަމުން އަންނަނީ،" އައްސަދު ވިދާޅުވި އެވެ.\nއަސްއަދު ވިދާޅުވީ މިހާތަނަށް ތަހުގީގު ނިމުނީ އެސްއޯއެފްއާ އެކު ހިންގީ ޑޮލަރުގެ ސައްހަ މުއާމަލާތްތަކެއް ކަމުގެ ހެކި ހުށަހަޅާފައި ހުރި ބައެއް ކުންފުނިތަކުގެ މައްސަލަ އެވެ. އެ ކުންފުނިތައް ސަލާމަތްވިޔަސް އެ މުއާމަލާތާ ގުޅޭ ގޮތުން އެސްއޯއެފްގެ މައްސަލަ ކުރިއަށް އެބަދާ ކަމަށް ވިދާޅުވި އެވެ.\nދައުލަތަށް ވަންނަން ޖެހޭ ފައިސާ އިން ޑޮލަރުގެ މުއާމަލާތް ހިންގި އެސްއޯއެފްއަކީ ހިޔާނާތުގައި އިސްކޮށް އުޅުއްވި ކުރީގެ ނައިބު ރައީސް އަހްމަދު އަދީބުގެ އެކުވެރިންގެ ކުންފުންޏެވެ.\nއެސްއޯއެފުން ޑޮލަރުގެ މުއާމަލާތްތައް ހިންގި ކުންފުނިތަކުގެ ތުހުމަތުތައް ސާފުވުމުން އެކަން އަންގާއިރު، އެންޓި ކޮރަޕްޝަން ކޮމިޝަނުން ކުރިން އެކުލަވާލި ތަހުގީގު ރިޕޯޓުގައި، ޑޮލަރުގެ މުއާމަލާތް އެސްއޯއެފްއާ އެކު ހިންގި 155 މީހެއްގެ ނަން ހިމަނާފައި އޮތެވެ. އޭރު އެކަށީގެންވާ ގޮތެއްގައި ތަހުގީގު ނުހިނގައި އޮތް މައްސަލަތައް ނިންމަން، އެސެޓް ރިކަވަރީ ކޮމިޝަން އެކުލަވާލައި ތަހުގީގު މިހާރު ހިނގަނީ ފުލުހުންނާއި އޭސީސީއާ އެކު ޖޮއިންޓް އިންވެސްޓިގޭޝަނެއްގެ ގޮތުގަ އެވެ.\nމި އިދާރާތަކުން މިހާތަނަށް އާއްމުކޮށްފައިވާ މައުލޫމާތުން އެނގޭ ގޮތުގައި، އެމްއެމްޕީއާރުސީގެ ހިޔާނާތުން 1.6 ބިލިއަނަށް ވުރެން ގިނަ ރުފިޔާ ދައުލަތަށް ވަނީ ގެއްލިފަ އެވެ. އެ ހިޔާނާތުގައި 37 ރަށާއި 12 ފަޅު ގާނޫނާ ހިލާފަށް ދޫކޮށްފައިވާ އިރު މި ރަށްތަކާއި ފަޅުތަކުން ދައުލަތަށް ވަންނަން ޖެހޭ 76 މިލިއަން ޑޮލަރު އަމިއްލަ ކުންފުނިތަކަށް ޖަމާކޮށްފައިވެ އެވެ.\nހިޔާނާތުގެ ތަހުގީގު ލަސްވުމުގެ ފާޑުކިއުންތަކާ އެކު މަޖިލީހުން ވަނީ އެކަމުގެ މަންފާވި ކަމަށް ތުހުމަތުވާ މީހުންގެ ލިސްޓެއް ހޯދައި އާއްމުކޮށްފަ އެވެ. އެ ލިސްޓުގައި 281 މީހުންގެ ނަން ހިމެނޭއިރު، ދައުލަތުގެ މުއައްސަސާތަކުގައި ތިބި މީހުންގެ މައްސަލަތައް އަވަހަށް މަޖިލީހުގެ ކޮމިޓީން ވަނީ ނިންމައިފަ އެވެ.\nމިނިސްޓްރީތަކުގެ ނަމުގައި ގުޅައިގެން ފައިސާ ހޯދަނީ، ސަމާލުވޭ!\nކުރީ ހުއްދަ ކަމެއްކަމަށް ބުނެ ދައުވާ ބޭރުކޮށްލަން ޝިޔާމް އެދިއްޖެ


ރޭޒް ސިންޑްރޯމް - ވިކިޕީޑިއާ\nރޭޒް ސިންޑްރޯމް (އިނގިރޭސި ބަހުން: Reye's Syndrome)އަކީ ފާނަ ބަސަނދު، އިންފުލުއެންޒާ ނުވަތަ އެހެން ވައިރަސް އަކުން ޖެހޭ ބައްޔަކާއި ވިދިގެން ކުޑަކުދިންނަށް ކުރިމަތިވާ ނާރުތަކުގެ ބައްޔެކެވެ. މިބަލި ޖެހުމުން ސިކުނޑި ދުޅަވެ، ފުރަމޭ ގައި ސަރުބީ ޖަމާވުން މެދުވެރި ކުރުވައެވެ. މިބަލި ފުރަތަމަ ހޯދާފައިވަނީ އޮސްޓްރޭލިޔާގެ ޕެތޮލޮޖިސްޓެއް ކަމުގައިވާ އާރްޑީކޭ ރޭ 1963 ވަނަ އަހަރުގައެވެ.\nއާންމު ގޮތެއްގައި ރޭޒް ސިންޑްރޯމް ޖެހެނީ ވައިރަސް އަކުން ޖެހޭ ބައްޔެއް ރަގަޅު ވަމުން އަންނަ ދުވަސްވަރެއްގައެވެ. ނަމަވެސް ވާރފަރިން އަށް ވިހަވުން، އަދި އެފްލަޓޮކްސިން ގެ ސަބަބުން ވެސް މިބަލި ޖެހިދާނެއެވެ. ވައިރަލް އިންފެކްޝަން އަކާއި ގުޅިގެން އެސްޕިރިން ބޭނުންކުރުމުން ވެސް ބައެއް ފަހަރު މިބަލި ޖެހިދާނެކަމަށް ވެއެވެ.\nރޭޒް ސިންޑްރޯމް ޖެހުމުން ފެނިދާނެ އަލާމާތްތަކުގެ ތެރޭގައި ، މޭނުބައިކުރުން، ހޮނޑުލެވުން، ތާއްޔަށްޖެހި ނިދިއައިސްފައި ހުރުން، ކަންކަމުގައި ގޮތެއް ނިންމަންނޭގިފައި ހުރުން ފަދަ ކަންތައްތައް ހިމެނެއެވެ. މީގެ އިތުރުން ދުވާލު ގަޑީގައި ވެސް ތާއްޔަށްޖެހުން، ފިޓްޖެހުން،ވަގުތާއި ތަން އޮޅުން، ނޭވާލުން ހުއްޓުން، އަދި ކޮމާއަށް ދިއުން ފަދަ ކަންތައް ހިމެނެއެވެ.\nރޭޒް ސިންޑްރޯމް ކުރިމަތިވާ އަސްލު ސަބަބު ނޭގޭ ނަމަވެސް ވައިރަސް ގެ ސަބަބުން ޖެހޭ ބަލިތަކާއި ގުޅިގެން ސިކުނޑީގެ މައިޓޮކަންޑްރިއާ އަށް ލިބޭ ގެއްލުމާއި މިބައްޔާއި ގުޅުމެއްވާކަމަށް ބެލެވިފައިވެއެވެ. ކުޑަކުދިންނަށް ޖެހޭ ވައިރަލް އިންފެކްޝަން ތަކުގައި އެސްޕިރިން ފަރުވާގެ ގޮތުގައި ބޭނުންކުރުން މަދުކުރުމާއި ގުޅިގެން ރޭޒް ސިންޑްރޯމް ޖެހޭ މިންވަރު ދަށަށް ގޮސްފައިވާކަން ފާހަގަ ކޮށްލެވެއެވެ.\nރޭޒް ސިންޑްރޯމް އަށް ވަކި ޚާއްޞަ ފަރުވާއެއް އަދި ހޯދިފައެއް ނުވެއެވެ. އެހެން ބައްޔާއި ގުޅިގެން އަންނަ ބަދަލުތަކަށް ފަރުވާގެ ގޮތުގައި ކޯޓިކޯސްޓީރޮއިޑް، އިންސިޔުލިން، އެންޓިބަޔޮޓިކް، ގުލްކޯޒް ފަދަ ތަކެތި ބޭނުން ކުރެވެއެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 25 މާރޗް 2009، 23:57 ގައެވެ.


Afghanistan akee Vietnam eh noon: America ah hashi folhaalan faseyha eh nuvaane!\nއަފްޣާނިސްތާނަކީ ވިއެޓްނާމެއް ނޫން: އެމެރިކާއަށް ހަށި ފޮޅާލަން ފަސޭހައެއް ނުވާނެ\n17 މާރޗް 2020 - 12:20:00\nތާލިބާންއާ އެމެރިކާއިން ދޯހާގައި ސޮއިކޮށްފައިވާ ސުލްހައިގެ އެއްބަސް ވުމަކީ އެމެރިކާ ސިފައިން އަފްޣާނިސްތާނުން ފައިބައިގެން ދިއުމަށް މަގުފަހިކުރުމަށް ސޮއިކޮށްފައިވާ އެއްބަސް ވުމެކެވެ. އަދި އެމެރިކާ އިން އުއްމީދު ކުރަނީ މިއިން އަފްޣާނިސްތާނުގައި ތާލިބާނުން ހިންގާ ޓެރަރިސްޓް އަނިޔާވެރި އަމަލުތަށް މަދުކުރެވޭނެ ކަމަށެވެ.\nމިއެއްބަސްވުން އަދި ފުރިހަމަ ނުވަނީސް ތާލިބާނުން ވަނީ އެމެރިކާއަށް އަފްޣާނިސްތާންގައި ހަމަލާދޭން ފަށްޓާފައެވެ. އަދި ރައްދުގައި އެމެރިކާއިން ވެސް ވަނީ ހަމަލާތަށް އިތުރު ކޮށްފައެވެ. މި އެއްބަސް ވުމަކީ އެމެރިކާ ރައީސް ޓްރަމްޕް ބޭނުންވެ ވަޑައިގަންނަވާ އެއްޗެކެވެ. ޓެރަމްޕް ބޭނުންފުޅުވަނީ އެމެރިކާއިން ހިންގާ ނިމުމެއް ނެތް ހަނގުރާމަތަށް ހުއްޓުމަށް މަސައްކަތް ކުރެއްވުމެވެ. އެމެރިކާއިން އަފްޣާނިސްތާނަށް ދިޔައީ ސެޕްޓެމްބަރު 11 ގެ ޓެރަރިސްޓް ހަމަލާ އަށްފަހު އަފްޣާނިސްތާނުގައި ޖަގަހަ ހަދައިގެން ތިބި އަލްގައިދާ މީހުން މައިތިރި ކުރުމަށެވެ. އެމެރިކާއިން ވަނީ މިކަމުގައި މިހާރު ކުރި ހޯދާފައެވެ. އެހެންވީ އިރު އެމެރިކާއިން ދެކެނީ ދެން އިތުރަށް އަފްޣާނިސްތާންގައި ލޭ އޮހޮރުވާލައި ބޭކާރު ހޭދަތަށް ކުރުމަށް ތިބުމުގެ ބޭނުމެއް ނެތް ކަމަށެވެ. އަފްޣަނިސްތާންގެ ތާލިބާނުން މި އެއްބަސް ވުމަށް އިހްތިރާމް ކުރާނެތޯ ނުވަތަ ނޫންތޯ ސާފުވާނީ ދުވަސްކޮޅެއް ފަހުންނެވެ. ދޯހާ އެގްރިމެންޓްގެ މަގްސަދަކީ އަފްޣާނިސްތާންގެ ފަސްގަނޑު އެއްވެސް ފަރާތަކުން އެމެރިކާއާ ދެކޮޅަށް ނުވަތަ އެމެރިކާގެ ބައިވެރިއަކާ ދެކޮޅަށް ބޭނުން ނުކުރުމަށާއި އަދި އެއްވެސް ފަރާތަކަށް އެމެރިކާގެ މައްސަލަތަށް ހަމަލާދިނުމަށް އަފްޣާނިސްތާން ބޭނުން ކުރުމަށް ފުރުސަތު ނުދިނުމަށް ތާލިބާނުން އެއްބަސްވުމެވެ.\nތާލިބާނުން ދެކޭ ގޮތުގައި އެމީހުން އެމެރިކާއާ ދެކޮޅަށް ކުރި ހަނގުރާމައިގައި ކާމިޔާބު ލިބުނީ އެމީހުންނަށެވެ. އިސްލާމީ ދުނިޔޭގައި އުޅޭ ހަނގުރާމަވެރި އިސްލާމީ ޖަމާއަތުތަކަށް ލީޑަރަކަށް ވެފައި މިތިބީ މިހާރު ތާލިބުންނެވެ. އަދި ހަރުކަށި އިސްލާމީ ޖަމާއަތްތަކުން ވެސް ދެކެނީ މިއީ އެމީހުންގެ ބްރޭޑްގެ ހަރުކަށިކަން ދެއްކުމުން ލިބުނު ކާމިޔާބީ އެއް ކަމުގައެވެ.\nމި އެއްބަސް ވުމަކީ އޭގެ ޒާތުގައި ވެސް ހޮޅި އެއްބަސްވުމެކެވެ. ތާލިބާނުންނަކީ ހުދު މުހުތާރު ޖަމާއަތެކެވެ. އެމީހުން ވަނީ ޕާކިސްތާންގެ އެހީތެރިކަމާއެކު އެޖަމާއަތް އުފެދުނު ދުވަހުން ފެށިގެން އަފްޣާނިސްތާން މީހުންނަށް އަނިޔާއާއި ތަހައްމަލު ނުކުރެވޭ ފަދަ ކެކުޅުންތަކާ ކުރިމަތި ކުރުވާފައެވެ.\nތާލިބާނުން ދެކެނީ އެމީހުން އުފެއްދި އިސްލާމީ އިމާރާތް އަދިވެސް ދެމިއޮތް ކަމަށެވެ. އެމެރިކާއިން ސޮއި ކޮށްފައިވާ ދޯހާ އެއްބަސްވުމުގައި ތާލިބާނުން އަފްޣާނިސްތާންގައި ހިންގި އިސްލާމީ އިމާރާތަށް ރިފެރެންސް ދީފައި ވެއެވެ. ދޯހާ އެއްބަސްވުމުގައި ވާ އިބާރާތަކީ "އަފްޣާނިސްތާންގެ އިސްލާމީ އިމާރާތް" މިހެންނެވެ.\nދެވަނަ ބާބުގެ5ވަނަ މާއްދާގައި ވަނީ ވަރަށް އާދަޔާ ހިލާފް ވާހަކައެކެވެ. އޭގައި ވަނީ "އެމެރިކާއާއި އެމެރިކާގެ ބައިވެރިންގެ ސަލާމަތަށް ނުރައްކާ ކުރާ ފަރާތްތަކަށް ވިޒާއާއި ޕާސްޕޯޓާއި ދަތުރު ހުއްދައާއި ލީގަލް ޑޮކިޔުމަންޓްތައް ދީގެން ނުވާނެ" ކަމުގައެވެ.\nމިހިނދު މިކަން ކަމަކީ ގައުމުތަކުގައި ގާއިމްވެފައިވާ ސަރުކާރުތަކުން ކުރާ ކަންކަމެވެ. އަދި މިތާނގައި ތާލިބާންގެ އިސްލާމީ ވެރިކަމަށް މި މޭރުމުން އިޝާރާތް ކުރުމުން ދޭހަ ވަނީ ތާލިބާންގެ އިސްލާމީ ވެރިކަން އެމެރިކާއިން ބަލައިގަތީ ކަމުގައެވެ.\nކޮންމެ ގޮތަކަށް ބެލި ނަމަވެސް ކޮންމެ ސުލްހައިގެ އެއްބަސްވުމަކ އެއްފަރާތަކުން އެއްޗެއް ހޯދައި އަދި އަނެއް ފަރާތުން އެއްޗެއް ލިބިގަންނަން ސޮއިކުރާ ޑޮކިއުމެންޓެކެވެ. އަދި ސުލްހައިގެ އެއްބަސްވުންތަކުގައި ހުންނަ ހާއްސަ އިބާރާތްތަކަކީ އެއްބަޔަކު އަނެއްބަޔަކު ރުއްސަން ހިމަނާ ޑިޕްލޮމެޓިކް އިބާރާތްތަކެއްކަމުގައި ވީނަމަވެސް ވިސްނާލަން ޖެހޭ ކަންތައްތަކެއް މި އެގްރިމެންޓްގައި އެބަހުއްޓެވެ.\nމީގައި ބުނާ ގޮތުން ފަސްހާސް ކުށްވެރިން ދޫކުރަން ޖެހޭނެއެވެ. ތާލިބާންގެ ކުށްވެރިން ދޫކުރަން މީގައި ބުނެވިފައިވާ ތާރީހަކީ 10 މާރޗް 2020 ގައެވެ. މި އެއްބަސް ވުމުން މިވާހަކަ ހިމެނިފައިވަނީ މިކަމުގެ އަސްލު ބާރު ލިބިގެންވާ ފަރާތްކަމުގައިވާ އަފްޣާނިސްތާން ސަރުކާރުގެ އެއްވެސް މަޝްވަރާއެއް ނެތިއެވެ. މި ކުށްވެރިން ތިބި އަފްޣާނިސްތާން ގެ ސަރުކާރުގެ ބެލުމުގެ ދަށުގައެވެ.\nއަދި ކުށްވެރިންގެ ވާހަކަ ވަކި ޖޮއިންޓް ޑިކްލަރޭޝަނެއްގައިވެސް ހިމަނާފައި ވެއެވެ. މި ޖޮއިންޓް ޑިކްލަރޭޝަން ހަދާފައިވަނީ، އިސްލާމިކް ރިޕަބްލިކް އޮފް އަފްޣާނިސްތާނާއެކުގައެވެ.\nއެމެރިކާ މީހުންގެ ޝުއޫރު މި ސުލްހައިގެ އެއްބަސްވުމާމެދު ވަރަށް ތަފާތެވެ. އެމެރިކާ މީހުން ދެކޭ ގޮތުގައި މި ސުލްހައަކީ އެމެރިކާއަށް ކާމިޔާބު ވާނެއެއްޗެއް ނޫނެވެ. ނުވަތަ ސުލްހަ ފެށުމުގެ ކުރިން މިއޮތީ ނާކިޔާމިޔާބު ވެފައެވެ. އަދި އެފަރާތްތަކުން ދެކޭ ގޮތުގައި އަފްޣާނިސްތާނަކީ އެމެރިކާގެ ގައުމީ ސަލާމަތަށް އޮތް އެންމެ އިސް އަދި އެންމެ މުހިންމު މައްސަލައެއްވެސް ނޫނެވެ.\nކެތްތެރިކަމާއި ތާރީހުން އިބްރަތް ލިބިގަތުމަކީ އެމެރިކާ ރައްޔިތުންނާއި އެމެރިކާގެ ވެރިން ދަންނަ ކަމެއް ނޫނެނެވެ. ތާލިބާނުންނާއެކު އެމެރިކާއިން ސޮއިކުރި އެއްބަސްވުމަކީ، ވިއެޓްނާމް ހަނގުރާމަ ނިންމުމަށް އެމެރިކާއިން ސޮއިކުރި ޕެރިސް މުއާހަދާއާއެއްގޮތަށް ސޮއިކޮށްފައިވާ އެއްބަސްވުމެވެ. 67 ސަފްހާގެ ވިއެޓްނާމާ ގުޅޭ ޕެރިސް މުއާހަދާ އަކީ 27 ޖެނުއަރޯ 1973ގައި ޕެރިހުގައި ސޮއިކޮށްފައިވާ މުއާހަދާއެވެ. މި އެއްބަސްވުމުގައި ސޮއިކުރިތާ ދެ އަހަރު ފަހުން މީގައި ސޮއިކުރި އެއްފަރާތްކަމުގައިވާ ދެކުނު ވިއެޓްނާމްގެ ސަރުކާރު، ވިއެޓް ކޮންގްއިން، ހަމަ އެ އެއްބަސްވުމުގައި ސޮއިކުރި އެހެން ފަރާތެއްކަމުގައިވާ ކޮމިއުނިސްޓް ޑިމޮކްރެޓިކް ރިޕަބްލިކް އޮފް ވިއެޓްނާމްގެ އެހީގައި އެމެރިކާ ސިފައިން ބަލިކޮށްލިއެވެ.\nމި އެއްބަސްވުމާއި ތާލިބާން އާއި އެމެރިކާއިން ސޮއިކުރި ދޯހާ އެގްރިމެންޓާ ތަފާތުތަކެއްވެސް އެބަހުއްޓެވެ. މާއްދާތަކާއި އެގްރިމެންޓްގެ ތަފްސީލުގައިވެސް ތަފާތެއް އެބަހުއްޓެވެ. ދޯޙާ އެގްރިމެންޓަކީ4ސަފްހާގެ އެގްރިމެންޓެކެވެ. ޕެރިސް ސުލްހައިގެ މުއާހަދާގައި އުތުރު ވިއެޓްނާމްގެ ސަރުކާރުން ސޮއިކުރި ނަމަވެސް ތާލިބާންއަށް ވާގިވެރިވާ ޕާކިސްތާނުން މި އެގްރިމެންޓްގައި ސޮއިކޮށްފައެއް ނުވެއެވެ.\nޕެރިސް މުއާހަދާގައި ސޮއިކޮށްފައިވަނީ އެއިރުގެ އެމެރިކާގެ ހާރިޖީ ވަޒީރު ވިލިއަމް ޕިއާޒް ރޯޖާޒްއެވެ. މި އެގްރިމެންޓާ ގުޅޭ ސުލްހައިގެ ވާހަކަތައް ހިންގާފައިވަނީ ހެންރީ ކިސިންޖަރއެވެ. ދޯހާ އެގްރިމެންޓްގެ މަޝްވަރާތައް ބޭއްވެވީ ޒަލްމާއޭ ހަލީލްޒާދާ އެވެ. އަދި އެގްރިމެންޓްގައި ސޮއިކުރެއްވީ އެމެރިކާގެ ހާރިޖީ ވަޒީރު މައިކް ޕޮމްޕިއޯއެވެ. މި އެއްބަސްވުން ކާމިޔާބު ވެއްޖެނަމަ އޭގެ މޮޅު ލިބޭނީ ޕޮމްޕިއޯއަށެވެ. އަދި ނާކާމިޔާބު ވެއްޖެނަމަ އޭގެ ބަދުނާމުތަކާ ހަވާލުވާން ޖެހޭނީ ޒަލްމާއޭ ހަލީލްޒާދާއަށެވެ.\nއަފްޣާނިސްތާނަކީ ވިއެޓްނާމެއްވެސް ނޫނެނެވެ. އަފްޣާނިސްތާން މީހުންނަކީ ހިތްވަރުގަދަ ބައެކެވެ. ތާލިބާނުން އަފްޣާން މީހުނަށް ދުއްތުރާ ކުރާނަމަ އަފްޣާން މީހުން ތާލިބާނާ ކުރިމަތިލާނެއެވެ. އެމެރިކާއިން އެހީތެރިކަން ލިބުނަސް ނުލިބުނަސް އެމީހުން ތާލިބާނާ ދެކޮޅަށް ތެދުވާނެއެވެ. އެމެރިކާގެ މުހައްލިލުންނާއި އަސްކަރީ ފަރާތްތަކުންވެސް ދެކޭ ގޮތުގައި މިއީ އެމެރިކާއަށް ފަސޭހައިން ވާނޭ ކަމެއް ނޫނެވެ. އެމެރިކާއިން ވިއެޓްނާމުން ބޭރުވެގެން ދިޔަހާ ފަސޭހައިން އަފްޣާނިސްތާނުން ފައިބައިގެން ދިއުން އެމެރިކާއަށް ފަސޭހައެއް ނުވާނެއެވެ.